
लुपा: 


७ बिमल ताम्राकार 


आधुनिक कवि डा. आनन्द जोशीजुं श्रेष्ठ सिरपा: ने.सं. 
१०९६दंय्‌ विस्थापित जि - 'जि' मखु कविता मुना सफू त्याकादीगु खः । 
उकिया प्य(४)दँ लिपा ने.सं. ११००दय्‌ पासा मुना, ये पाखें थ्व 
विस्थापित जि - 'जि' मखु सफू पिथंगु खः। थुगुसि ने.सं. ११३७दँय्‌ 
वयाः थुगु श्रेष्ठ सिरपा: थज्याःगु नेपालभाषाया अतिकं तजिगु सिरपालं 
छायपियातःगु सफू न्याःवंसा बजारय्‌ न्यायेगु मंत, स्वये धाःसा गन 
सफू कुथिइ स्वये मंत । थ्व सफू अतिक न्याये आपुलु स्वये आपुलु 
जूगुलिं थुकियात निकःगु पिथना पिथनेमाःगु वा:चायेका । 

न्हापांगु पिथनाया दक्वं ज्वलं थुकिइ दुथ्याकागु दुसा थ्व निगूगु 
पिथनाय्‌ प्यपु च्वसु तनेगु ज्या जूवंगु दु । व प्यपु च्वसु छसिकथं थथे 
दु - माधवलाल कर्माचार्यजुं आनन्द जोशी : जि - 'जि' मखु, कृष्णचन्द्रसिंह 
प्रधानजुं विद्रोह व बौद्धिकताया कवि आनन्द जोशी, बालगोपाल श्रेष्ठजुं 
विस्थापित जि - 'जि' मखु दुनेया ... व ब.आ. कनकद्रीपजुं न्हगु आयामया 
प्रवाह आनन्द जोशी । 

श्रेष्ठ सिरपा: थज्या:गु तजिगु सिरपा: त्याकातःगु सफू न्ह्याबलें 
बजारय्‌ उपलब्ध जुयाच्वनेमा: । थ्व बिचालं डा. आनन्द जोशीजुया 
विस्थापित जि - 'जि' मखु सफू बजारय्‌ याउँक दयाच्वनेमा धका: 
निगूगु पिथना पिथनाच्वना । थ्व सफूया द्यबःकिपामि भाजु केदार 
जोशीयात यक्व यक्व सुभाय्‌ द्यछानाच्चना । मेमेगु सफू थें थ्व सफूया 
पिकाक जुयेगु ह्व:ता: बियादीगुलिं डा.आनन्द जोशीजुयात आपालं 
आपा: सुभाय्‌ द्चछानाच्चना । जय नेपालभाषा ! ७ 


ने.सं. ११३७ पोहेलागा ४ सनिवाः 

पासा मुनाया खँ 


ने.सं. १०९६दँया श्रेष्ठ सिरपालं छायपा: “विस्थापित जि - 
“जि' मखु” कविता सफू पिकाये दया: जिपिं तसक लयताः । 


थौं विश्वया स्थिति, मनूया थौंया जिन्दगी, जिन्दगी भोगय्‌ 
यानाच्वंगु यन्त्रणा, बाध्यता, विसंगतित यथार्थ रुपं ब्वया: अनास्थाया 
मखु आस्थाया तुतामं चुया: जिन्दगीं यात्रा न्ह्याकेमाः धयागु सन्देश 
थ्वयाच्वंगु दु - थ्व सफूया कविताय्‌ । 


थ्व सफूया भूमिका “विस्थापित मखुम्ह 'जि' यात ब्वना:” च्वयाः 
बियादीम्ह प्रा.जनकलाल वैद्यजुयात व इलय्‌ हे सफ्‌ थाना ब्यूपिं शाक्य 
प्रेसया पासापिंत नं दुनुगलं सुवा: दु ।७ 


- पासा सुना 





४ :: डा. आनन्द जोशी 


थःगु खं 


७ डा. आनन्द जोशी 


थौं जिग ल्हाःतय्‌ दु - बिस्थापित जि - 'जि’ मखु कविता 
मुनाया निगूगु संस्करण सफू । विस्थापित जि - 'जि' मखुया निगूग 
संस्करण पिहां वगुलिं छखें सन्तोष अनुभव जूगु दुसा मेखें नपालभाषाया 
साहित्य क्षेत्रय्‌ दकसिबे गरिमामय सिरपा: श्रेष्ठ सिरपा: प्राप्त जूगु थ्व 
सफू खया नं, व तत्कालिन इलय्‌ तसक चर्चित जूगु थ्व सफ खःसां 
नं तःद॑ लिपा (स्वीखुदं लिपा) तिनि मेगु संस्करण पिहां वयेगु ई 
वःगुलिं दुःख नापं नापं आश्चर्य नं तायेकाच्वना । विशेष याना भीगु 
भाषाय छुं नं सफूया निगूगु संस्करण पिहां वइगु धयागु ला आश्‍्चर्यया 
खँ हे खः । थ्व विडम्वनायात दुग्यंक स्वल धाःसा कीगु भाषाया सफूया 
प्रचारप्रसार यायेगु तरिका तथा मिइगु व वितरणया व्यवस्थापन यायेगु 
पहः हे नं तसक कमजोर खनेदु, अझ ला सफू न्याना ब्वनेगु बानी द हे 
मदु धाःसा ज्यू । न्ह्यागुसां तःदँ लिपा निगूगु संस्करण पिहां वल, थ्व हे 
लयतायेमाःगु ख खः । 

ने.सं. १०९६द्‌य्‌ श्रेष्ठ सिरपा: त्याका विस्थापित जि - 'जि' 
मखु कविता मुनां नेपालभाषाया कविता ख्यलय्‌ न्हगु बिचाः नापं न्हूगु 
आयाम नीस्वना बिस्कं इतिहास किया बिइत सफल जूगु खँय छुं नं 
विवाद मदु । थ्व सफू दुनेया कवितां मनूया अस्तित्व व वया विशालतायात 
ब्वया 'जि' धयाम्ह गुबले नं विस्थापित जुड मखु, पंग: चिडका निरन्तररुपं 
न्ह्याःवनेगु हे जीवन खः धयागु दर्शन प्रतिपादन याना व्यूगु दु। थ्व 
सफूया कवितां क्यंगु ल॑, दर्शन थौं नं उतिक हे सान्दर्भिक जूगु जक मखु, 
कन्हेया लागि नं दिशा जुया जीवन्त जुया च्वनिगु विशवास जिं कया 
च्चना । 

थ्व सफूया न्हापांगु प्रकाशन (ने.सं. ११००दँ) लिपा थ्व सफू बारे 
वरिष्ठ साहित्यकार तथा समालोचकतय्‌सं थ्व सफू व सफुती दृथ्याःगु 
कविता बारे बहु दृष्टिकोणं विश्लेषण व मूल्यांकन याना सिर्जित च्वसु 
विभिन्न पत्रपत्रिकाय्‌ च्वसु पिहां वल । वयूकःपिनिगु छुं समीक्षात्मक च्वसु थ्व 
सफूया न्हूगु सस्करणय्‌ समावेश यानागु दु, वयूकपिन्त सुभाय्‌ दु । 
अन्तय्‌, थ्व सफूया निगूगु सस्करण पिकायेत घ्वात्तुघ्वानाच्वंपिं 
जिगु हे परिवारयापिं सदस्यपिं डा. कुन्जनी जोशी, डा. रुवी जोशी, ई. रिकि 
जोशी, डा. शिशिर वाताजु व डा. मेरिन जोशीयात यक्व यक्व सृभाय्‌ दु । 
अथे हे थ्व सफूया भाय्‌ भिंका: सफूया प्रुफ नापं स्वया: व प्रकाशन समेत 
याना: न्ह्यःने हयाः बियादीम्ह हाइजिन विमल ताम्राकार, कृतः पिकाकयात 
नं दुनुगल॑निसें यक्व सुभाय्‌ दु ।@ 


ने.सं. ११३७ पोहेलागा ३ शुक्रवाः 

जि' विस्थापित मखु 
घयागु विश्‍वास थना ब्यूम्ह 
कुन्जनीयात 

व ला खुसि ख: 


यद्यपि खुसि मन्‌ मखु 

यद्यपि खुसिया ल्हाः, तुति मदु 

अयसां 

गतियात पनेत स्वःगु ल्वहंत : पःखाःत 

दकसिबे याकनं चुचुं थलेफु खुसिं ! 

यद्यपि खुसिया म्हुतु मद्‌ 

अयसां 

थःत पना: लिकुंकेत स्वःगु क्रमया विरोधय 

चिल्लाय्‌ दनाः 

विद्रोह यायेफु खुसिं ! 

उकिं 

सुनां अभियानया गतियात पनेत स्वःगु पःखाः थुनी 

सुनां जिन्दगीयात लिकुंकेत स्वःगु क्रमया विरोध याइ 
वला खुसि खः। 

हयाउँ सर्ग: 


सुथय्‌ मिखा ब्वयाः सर्गः स्वया 

सर्गः छपातं ह्याउँसे च्वनाच्वन 

बला रंग मखु 

व ला शहिदतयगु हि ! 

बुलुहुँ ह्याउँ (धाये हि) परिवर्तन जुया 

निभाः जुया बिल - 

चिक्‌ पुना सीत्यंगु सिमातयत, जिन्दगीतय्‌त 
न्हगु जिन्दगी लःल्हानाः 

अनास्थाया हुलय्‌ आस्था बुइकाः । 


+ 

स्वतिपाँचं चिना: लुतुलुया 
यंकात'म्ह दुगु - व ला जि! 


फगत सालिक जुया: म्वाना च्वनेमाःगु अस्तित्व अस्वीकार यानाः 
गुबले घ्वात्तुघ्वाना जुया जिं थःत पला: पला: नाप 
बल्सि मतनिगु थाय मालेगु आतुरताय्‌ 

उफ, छचाखेरं पःखाः पःखाः जुया 

स्वतिपाँय स्वतिपाँय जुया 

जिंगु तृतिया गतियात कःतिं क्यूवःगु दु - 

व हे भीमसेन थापाया आत्महत्यां 

गुँ-खिचाया षड़यन्त्रय्‌ लाःम्ह फैचिया हत्यां 

ल्वय्‌ जुयाः म्वाये मास्तेवःपिं कोटपर्व, 

भण्डारखाल पर्व ! 

अय्‌, जिमि मां-बौनं जितः दिकपाल भाःपियां छु याये 
षड़यन्त्रया जालयात चुंचुं थलेत स्वया: नं 

फकिरया देगःया ता:चा हे माले मफुगु दु थौं ! 

थ्व असमर्थताय्‌ 

थ्व ल्हबनागु कुतः नं तज्याइगु इलय्‌ 

व पर्व, व हत्या, व विश्वासघातत 

सर्प सर्प जुया: ह्युह्यूं वंगु दु जिगु म्ह 

बुलुहुं म्ह - छम्हं विष ब्वलनाः 

जिगु विश्वासया स्वांमाय॒ शंकाया तुंचा दाःगु दु - 
खितिक्क सलय्‌ - जिगु हत्या 
खितिक्क खँय्‌ - जिगु हत्या 
कलाःया असत्तुष्टताय्‌ - जिगु हत्या 
कायूया तमय्‌ - जिगु हत्या . . . ! 


हि त्वने प्या:चाःपिं नकिंत 

प्यदंक पालेगु ई पियाच्वंपिं खुकुरिया धाः 

ल्हाःयात पियाच्बंपिं न्यवः 

दक्वसिनं वालं वालं चिना 

लिकुंका ब्यूगु दु - 

जिगु अभियानया लःयात ! 

जि दुने चच्छि सां बुइगु संघर्ष नं 

यखायेगु घोषणाय्‌ 

निर्वासनया घोषणाय्‌ 

जिगु ला ध्यना: खिचा, ध्वं, गिद्धतयूत नकूगु म्हगसय्‌ 

जि कलाःयात नांगां चाःहिकुगु म्हगसय्‌ 

ततःमतः क्यनाः धूधू जुयाः ब्वयावंगु दु गन ... गन ... 

अय्‌, छु जि अझ नं “शंकाया कीत म्वानाच्चंगु ई” दुने तिनि ला ? 
अय्‌, छु जि अझ नं व हे “मनया म्‌ म्हमस्यूगु युग” दुने तिनि ला ? 
न्ट्यसःया मलः जुइवं 

नहगु जिन्दगी ज्वना म्वायेत स्वया जिं 

म्वायेत लेँ माः, लेँ हे मदु ! 

छचाखेरं सिर्फ ख्वा: छपातं कचि-घाः 

बपि-क्वँय्‌ त्वः धूपिं 

तुति खुत्यांपिं 

ल्हाः-पा मदुपिं 

घुसुहु-घुसुहुं न्ह्यानाच्वन व हे परिधि दुने जक 
बलात्कार याका: नं चिल्लाय्‌ दने मफुम्ह लातीम्ह फ्वगिंनि थें ! 
खः ला छुं धाये मफयेक म्वायेगु मृत्यु 

बलात्कार याका: म्वायेगु नं मृत्यु 

परिवर्तनहीन जिन्दगी झन ग्यानापुगु मृत्यु 
न्ह्याबलें छगू हे परिधी दुने थःत कुना: 

ध्वगिका च्वनेमाःगु सराः फया मखु 

सीम्ह सूर्य पाल्हाःतय्‌ तया ब्यूगु क्रम ज्वना मखु 
जिँला - 

अभियान नाप न्ह्या:वनेत्यंगु पला: नाप म्वायेमा: । 
इतिहासया वाचिं दाःगु लँय्‌ मखु 

जिंला 

नहगु लँ दयेका: थःगु योजनाय्‌ तुति न्ह्याकेमा: । 


खः, जिगु न्ह्यःने ल्हाः चकंका 

तःके वःम्ह मचां म्वायेगु मन्तुना फ्वं वयां छु याये 
बिधवाया गर्भ बः फ्वं वयां छु याये 

खः, जिके न्यं वयां छु याये 

जि म्वाना च्वनागु दसु 

स्व, जितः ला 

गःपतय्‌ स्वतिपाँचं चिना: 

लुत्तुलुया यंकाच्वंम्ह दुगु थें 

लुत्तुलुया यंकाच्वन - 

तःके वःम्ह मचाया म्वायेगु मन्तुनां यक्व यक्व तापाक्क 
बिधवाया बः फ्वं वयांच्वंगु ल्हाःतं यक्व यक्व तापाक्क ! 


x 

पालूथाय्‌ न्ह्यायेवं तुं ल: खुसि मखु 


तब्या जुइगु अभियान नुगलय्‌ ब्वलंकाः 

खुसिं 

थः निखेया सि ज्ययेका यंकाच्चन 

मानो व सि हे खुसिया अभियानया निंतिं 

तःधंगु पंग: खः ! 

दनाच्चंम्ह सि ला ग्वारातुल, ज्यलावन 

खुसि निश्चय नं तब्या जुल 

तर, वं थःगु प्रवाह तंकल 

बँड थनातःगु लः थें पालूथाय्‌ लः घुसुहुं न्ह्यानाच्चन ! 
अय्‌ पालूथाय्‌ न्ह्यायेवं तुं लः खुसि गय्‌ जुइफइ ? 
प्रवाह नापं म्वायेत ला 

खुसियात सि माः । 

मृत्युया चक्रब्यूह त्वा:थथं हे 
जिन्दगी न्ह्याना बी ल: ल: जुया 


थ्व व हे धरती खः गन मनूत ब्वलनी 
थ्व व हे धरती खः गन ला जिन्दगीत ब्वलनी 
ब्वलंगु जिन्दगी : म्वात्तले वालं चिका च्वनेमाःगु खुसि 
हत्या याना प्रत्येक न्याया यःयः थें सनिगु गति 
मचाम्ह फैचा थें तिंतिंन्ह्या: जुइ मफयेक जिन्दगीयात विवश याना 
वर्तमानयात खू खू कायेकेत 
भविष्ययात फुसुलु-ख्वसिं यायेत 
प्रत्येक क्षणय्‌ जिन्दगीयात थं वः कोतपर्वं 
प्रत्येक क्षणय्‌ जिन्दगीयात थं वः इतिहासं 
प्रत्येक क्षणय्‌ जिन्दगीयात थं वः समस्यां 
(उफ, ह्यामलेटयात थें सुनानं जिन्दगीयात थं वः थन !) 
अयसां जिन्दगी ला न्ह्याइ खुसिया लः लः थें 
मृत्युया मिखा न्ह्यःने खसुया धकिं तयाः 
थ्व जिन्दगीं इना जुड ल्हा:या स्पर्शत 
न्ह्गु अन्वेषणत बुइकाः 
थ्व जिन्दगी पिना जुइ न्ह्यपुया म्हगस 
न्ह कल्पवृक्षत बुइकाः 
थ्व जिन्दगी त्वःता जुइ तुतिया पलाःख्वाँय्‌ 
न्हगु लँ बुझकाः 
(उकिं, जिन्दगी लः लः खः 

सुनां सुयात इनी व लः लः खः) 
मन्‌ लः, बैद्यबा:& नं लः 
तर, प्रत्येक युद्धय गोलि कयेका: नं स्याये मफुम्ह मृत्यं 
लाइ मखुगु ल्वय्‌ मृत्यु 
यक्व यक्व शिशिरया सिलसिलात मुंकाः 
विषत खला जुइ 
न्ट्याबलें चक्रब्यूहत गवया जुड 
जिन्दगीया लँय्‌ 
पःखाः, सिमा दथुइ 
पुखू, यन्त्र ... ... दथुइ 
व हे चक्रब्यूह त्वा:थथं हे मृत्यु जुड 
छम्ह मनया, छगू जिन्दगीया, छगू प्रयासया 
छम्ह मनूया मृत्यु खः लहरत बुइगु त्वःतूगु खुसिइ 
छम्ह मन्या मृत्यु खः शून्य जुइक नगूत कतुं वःगु सर्गतं 


तर, छुं छुं ला सन्तोष यायेफु भीसं 

मृत्यु नं जिन्दगी नुंसां 

बया सः ला नुने मफु, वया म्ये ला नुने मफु 
छुं छुं ला सन्तोष यायेफु भीसं 

मृत्यु नं जिन्दगी नुंसां 

वया ल्हाःया स्पर्श न्ह्यूगु क्यब ला नुने मफु 
वं बुइका: थकगु आयाम ला नुने मफु। 


+ 


पन्नाप्रसाद वैद्य 

ल्हा:या खुसियात प्वंकेमा: 
व फिसलय 


नच्चापिं ल्यासेत छम्ह हे मदुगु पिकनिक : जिन्दगी 
व जिन्दगी म्वानाच्चंगु फिस: फिस: दथुइ 
त्वःतेहःगु दु जितः 

वीर्य दान बिइत अयोग्य जुइधुंकम्ह हृहंयात थें ! 
स्वःस्वःथाय्‌ 

तुति त्वःधुगु जिन्दगीत 

ल्हाः त्वःधुगु जिन्दगीत 

स्यंगु मेचत 

सिथं यंकीपिं मदया ध्वगिनाच्वंगु सीम्हत ! 

छबथां इमात मुना न्हिलाच्वंगु सर्गः स्वस्वं 

म्वाना च्वनागु प्रति शंका बुलुहुं बुयाः न्ह्यसः जुया ब्य्‌ 
थ्व अस्तित्व न्ह्यसलय्‌ 

जिं थःत अभिव्यक्त यायेत स्वया जुया 

खुसिया लखं थें थःत इना: 

थाहां क्वाहां बंग फिया जिन्दगीइ 

थाहां क्वाहां वंगु फिया बँय्‌ 

तर, गन गन थ्व ल्हा:तं पुसा हवला जुल 

अन अन ला विकृति पो मेगु छुं मब्‌ ! 

गन गन जि छ्यं छ्यं ल्हवना 

अन अन ला स्वतिपाँय्‌ जक दु ! 

गन गन जिं पला: छिना लँ दयेकेत स्वया 

अन अनला गाः गा: जक दु ! 

धात्थें गुबले जिं मन्‌ जुयाः म्वायेत स्वया 

न्ह्याबलें बुँख्याःचा जुयाः म्वायेमाःगु दु ! 

थ्व छग्‌ बाध्यता 

गुकि त्यला यंकाच्वन जिन्दगी 

जिन्दगी नापं म्हगस 

म्हगस नापं वर्तमान ! 

छंत छ मखुगु खँ धाये 

थन ला लः मा:वंपिं दकव बाझः जया चिरिचिरि बाःगु दु 
वसन्त हया: ब्वलंकेगु अभियान ज्वनाव:म्ह मचा नं अयला:-सिसि जूगु दु 
छम्ह मांया मतिनायात धू म्ह थें यांकया: वांछ्वःगु दु 
सुथ स्वयेगु इच्छा क्वबियावःम्ह मन्‌ नं ख्युं दुने तंगु दु 
थ्व दक्व फुक्क सिखाय्‌ मुंका: 

'नकेचिता' बुझ्काः नं म्वाके मफुगु बाध्यताय्‌ 

स्‌ मवंक म्वायेमा:गु ल्वचं क:गु जीवन 

अर्थहीन घोषित जुइधुंकगु जिं माला हयागु मापदण्डत 
बासिगु जा : म्हगस 

थ्व दकव जि म्वायेगु लिधंसा जूगु दु 

जिं बःकयाः छक: सासः ल्हायेगु थां जूगु दु 

जिगु जीवनया म्‌ जूगु दु ! 

परम्परां स्वीकार याना ब्यूगु व फिसः 

इतिहासं स्वीकार याना ब्यूगु व फिसः 

गन लः मदु / खुसि मदु / बँ मदु 

वामा सइगु विश्वास मदु 

संल्हु बुइगु संभावना मदु 

अन गय्‌ म्वायेफइ जिन्दगी, जिन्दगीया पला: 

जिन्दगीया अभियान 

थःगु हे म्हस / विश्वास / योजना नाप 

उकिं, थ्व बाध्यतां मुक्त जुइत स्वया जिं 

छाय्‌ ? 

जिं स्यू - केँ जाःगु क्वथां मुक्त जुइत 
चायेकेमाः लुखा 

जिं स्य्‌ - दुनेत्यंगु छें भयाक्रान्त जुया म्वायेगु बेसिं 
पिया दनेमा: न्हगु छँ 

जिं स्य्‌ - सूर्ययात त्वःपुयाच्वंगु हाकु-सुपाँय्‌ चिइकेमाः 
जः कायेत ! 

मायूबिलि थें 

फयया शून्यताय्‌ प्यपुना 

गय्‌ म्वाये जि ? 

जिं ला थ्व फिसःयात बँ दयेकेमाः 

जिं ला बँड वामा सयेका आस्था बुइका बिइमा: जिन्दगीइ 

जिं ला धायेमाः व गुपचुप जिन्दगीया हलयात - 

छिमिगु ल्हा:या खुसि गना वनाच्वन 

छिमिगु तृतिया लँ लाका कयाच्वन 
गुपचुप स्वीकूती म्वानां छु जुइ 

ल्हाःया खुसियात प्वंकेमाः व फिसलय्‌ 
तृतिया लँयात लाया बिइमा: व फिसलय्‌ 
नत्र, भीगु लसपसय्‌ बुइपिं मस्त 

फगत “रोबोट” जुया म्वायेत बाध्य जुइ 
हानं छकः 

दिशाहीन इतिहासया क्रम न्ह्याकाः 

व क्रम दुने थःत कुना: ! 

वसन्त अथे हे लिहां वन 


खः ला थुगुसी नं 

वाउँगु जीवन बुइकेगु यक्व इच्छा म्वाकाः 
वसन्तं दुस्वःवःगु दु भीथाय्‌ 

तर, बँया चा अथे हे बेहोश तिनि ! 

लः त्वने मखनाः 

बँया चा अथे हे चिरिचिरि बायाच्चन तिनि ! 
उकिं, 

वा-पुसा ज्वना: वा पीत वःम्ह ज्यापु 

बँड फि त्वपुनाच्चंगु खना: 

लागिमिगि चायाः लिहां वं थें 

वसन्त लिहां वन थुगुसी नं थनं ! 

खः, वसन्त हानं छक: लिहां वन - 

भीत, भीगु असमर्थतायात हिस्यानाः ! 


x 

च्वापुं त्यला यंकाच्वंगु जिन्दगी 
व 
जिगु विश्‍वास 


गोलि ला:गु तुति बरदान फया 

स्वाना च्वंम्ह सिपाहि : भीगु वर्तमान नापं 
सिफलिसया की इना जुयाच्वंम्ह सभ्यतां 

न्हगु नामय्‌ ककुइ गं घाकाः 

न्हगु नामय॒ तृतियात अर्थहीनताया कर्फ्यू दुने कुनाः 
छग च्वापुया शहर बुइकी ... ... , ब्वलंकी ... ... 
धस्वाःगु पतिंतय्‌त चानाः 

सुथ पियाच्वंगु जिन्दगीयात यखाना: ! 


जिन्दगी, नुगः, न्ह्यपुयात नपुसंक याना यंकाच्चंम्ह 
थ्व च्वापुया शहरय्‌ 
सभ्यतां ग्वःगु थ्व चक्रब्यूह दुने 

छ्यं मदुगु अस्तित्व शहिद जुइ 
- क्षितिज, सर्गःयात तंकाः 
ब्रेक चब्बुगु मोटर म्वायेगु आदर्श क्यनी 
- आस्थायात ठुट्टागु चुरोट थें वांछ्बयेकाः 
पाकुम पाकुम सलय्‌ प्याखं हुइकी मनूयात झ्यालिंचा याना 
- भविष्ययात थम्हं हे मि तयेकाः 
म्वायेगु अन्वेषण व कुतःया खुसियात च्वापुं त्वपुइ 
न्हिन्हि मन्‌ दुनेया मन्‌ / वया अस्तित्व / वया विश्वास 
छगुलिं मेगु युद्धया दथुइ लाइ 
हत्या जुइ - पिज्वये मफुगु विद्रोहया जुलूस 
हत्या जुइ - ज्वालामुखि ल्हवयेत्यंगु म्हुतु 
थ्व छगू क्रम 
थम्हं मचायेक थःत गःकी माःगुया 
थ्व छगू जीवन गति 
१-४ यल ध्वाखा ... ...शहिद गेट ... ... 
ल शहिद गेट ... ... यल ध्वाखा ... ... 
(उफ, गन्याःगु म्‌ मवंगु अस्तित्व क्वसः भीत !) 


लः सुना वंगु पुख्‌ : जीवन, मान्यता, म्‌ 
चिकिचा ब्या जुया वनाच्वंगु परिवेशया लूँ 
खोर दुने कुनाब्यूगु म्हुतुया धुँ 

थ्व दकव नाप असन्तोष 

असन्तोष नाप विरोधया ग्वःफय्‌ बुइकाः 

गुबले इच्छा व विश्वास ब्वलंका: जिं म्वायेत स्वया 
ह. थ्व च्वापुया शहरय्‌ ... ... थ्व चक्रब्यूह दुने ... ... 
रेलया घचालं क्यला ब्यूगु जिन्दगीया ई 

अणुबमया कीतय्‌सं नया ब्यूगु लिधंसा 

ह॒हंतयूसं च्वयाः लाश जूगु अभियानया म्ह 

बुइवं बलि ब्यूणु छ्यं 

ल्हाःतय्‌ सीधुंकगु हिरोशिमाया चा 

जिगु नामय्‌ नामसारी ! 

खः मययेक नं फया बीमाःगु वीर्य : थ्व बाध्यताय्‌ 


| लाटोबुंगो | 
| बँख्याःचा | 
| भक्कुयात ब्यूम्ह म्यय्‌ | 


थ्व साइनबोर्ड घाना: 

म्हगस - गर्भ क्वकाःम्ह मचा 

विद्रोह - कक्कुइ नग्वारा घाकात:म्ह कैदिया 
तस्वाये मफुगु छ्यं नाप 

छगः निगः धेबाय्‌ समर्पित 'थौ' 

'थौं' म्वायेगु बाध्यताय्‌ 'कन्हे'या लिलाम जूगु द्‌ ! 

(खयेफु, च्वापृया शहर बुइका च्वंम्ह सभ्यतां 
घ्वाना यंकाच्चन पला:पलाखय्‌ 

फा-ग: दुने जितः, मनूयात ! 
उफ, फा-ग: है अन्तिम आज्जु ! ) 
फा-ग: 
जिगु आज्जु : मनूया आज्जु 
मनूया आज्जु : जिगु आज्जु 
फा-ग: 
गन फगत चियर्स ... चियर्स ... चियर्स दथुइ 
श्राद्ध याइ छम्ह मेम्हेसिया जिन्दगीया 
छम्हं मेम्हेसिगु भविष्ययात कःतिं किया: 
छम्हं मेम्हेसिया सूर्ययात स्वतिपाँचय्‌ क्यंकाः ! 
छम्ह नच्चाम्ह ल्यासेयात बलात्कार याये फुग॒ नामय्‌ 
३3028 फगत ... ... चियर्स ... ... अन 


प्रत्येक चियर्सया सलय्‌ 

छम्ह हब्सिया हत्या जि दुने 

छम्ह क्‌ क्वबिया वःम्ह भरियाया हत्या जि दुने 
छम्ह लाहुरेया हत्या जि दुने 

उफ, जि लाशया संग्रहालय 

मन्‌ लाशया संग्रहालय 

(धात्थें, गुलि ग्यानापु थथे छकलं सभ्य जुइगु 

छकलं सभ्य जुइगु : निर्वासन 
छगू ग्यानापुगु यथार्थ !) 
तर, 
जिन्दगीयात च्वापुं त्यला यंकाच्वंम्ह व सभ्यतां छु स्य्‌ 
सिर्फ म्ह जक मखु 
म्हनाप विद्रोही-मन्‌ नं बगु दु 
मन्‌ बुबले प्रत्येकसिया नुगलय्‌ ! 
उकि वा इन्द्र ! पूर्ण ! बुद्ध ! 
भीगु उपस्थिति - छफुति ल: 
जन्म - भग्नावशेष धका: स्वीकार मयासे पिया बी भीसं - 
भी दुनेया मनुखं 
छ्यं तस्वाकिगु ई तक्क 
छाय्‌ कि, भीसं स्यू - 
मनुखं ला उबले प:खा: थुनी 
गुबले व पःखालं वया स्वतन्त्रतायात ग: किइ ! 
मनुखं ला उबले विद्रोह याइ 
गुबले वया जिन्दगीयात पंज: दुने कुनी । 


प्र 

छगू देय बुड 
मेगु देय त्याइ - म्वायेगु युढुय्‌ 


विषालु कीतयसं आक्रमण यानाच्वन 

छं व जिं पिनागु पुसां ब्वलंगु सिमाय्‌ 

सिमाया प्रत्येक दं व कचा - कचाय्‌ । 

व कीतयगु विष 

सिमाया सीमाना दुनेया हिन्‌-हिनुलिइ न्ट्यानाच्वन 
हः हलय्‌ न्ह्यानाच्चन 

बुलुहुं वँचुसे च्वना वनाच्चन हः हः 

क्वछुछुं वनाच्वन वया च्वका 

गना वनाच्चन कन्हे ह्वइगु मुखूस्वां 

गना वनाच्चन वया म्ह ! 

अहो, आ: ला संके तक नं मफयेधुंकल वं 
थःगु अशक्त जूगु ल्हाः : म्हासुसे च्वंगु हः 
आः ला तस्वाके तक नं मफयेधुंकल वं 
थःगु क्वछ्गु छ्यं : थःगु च्वका 
आ: ला न्ह्या: तक नं वने मफयेधुंकल 
गना वंगु तुति : वया हा 
थथे हे - 
लबु जुयाः दने मफुपिं ल्हाःतय्‌ दथुइ 
नुगलय्‌ विश्वास बुइकाः न्ह्याःवने मफुपिं तुतितय्‌त दथुइ 
चुनां धेबाय्‌ थःत मिइपिं न्ह्यपुतय्‌ दथुइ 
छमा सिमा : छगू देय॒ बुझ 
मेगु देय त्याइ 
- म्वायेगु युद्धय्‌ ! 


x 

भीगु वर्तमानया बँड 
कीसं हे पुसा पिड़मा:गु ख: 


ठेकेदारं ब्यूगु चुनां धेबाया जेल दुने 

सासः कुंका: सीमाःगु ज्यामिया म्हगस 

थःगु जीवनया हाकः-ब्या दुने इरुथिरु जुइकाः ... 
हॅय्‌-ख्यैँय्‌ ध्वंमां कमिशन कयाः 

धस्वाना म्वाये मफुगु बेश्याया इच्छा 

न्ह्यपु साःगाः यानाः मुंकाः ... 

म्वाना बिइत अस्वीकार यानाः 

म्वायेत अस्वीकार यानाः 

जिन्दगी ल्खंगु तुति - थःगु हे वर्तमान ज्वनाः 
व तृतिया गर्भ बूपिं पला:ख्वॉयतयगु ला हत्या जूगु दु 
कारया बूटं न्हुयाः 

जगाजग जिगु मिखा न्ह्यःने 

न्ह्‌-सतकया अल्याख फ्वगिंतयगु 

स्वाये न्ह्यः हे सीमा:गु भविष्य थें ! 
ज्वालामुखि ल्खयेत स्वइ म्हुतुं 
तिना बी व म्हुतु नसाया टेपं, 
दनेत स्वइ ल्हाः न्याय फ्वना: 
चिना बी नियमया सिखलं व ल्हाःयात 
अले, 
हानं छक: व हे परम्पराया स्वतिपाँचं च्यूसां, चिका: 
हानं जिन्दगीयात चुनां धेबाया घेरा दुने कुंसां, कुंका: 
हानं सूर्ययात ग्रहणं ज्वंसां, ज्वंकाः 
भीगु वर्तमान बँड पिना ब्यूगु 
किलं नःगु फुसुलुगु पुसां बूगु भविष्यहीन भविष्य 
उपहार ब्यूसां, फयाः 
न्याया लखय्‌ म्हितेगु अधिकार लाका काःसां, लाका कायेकाः 
थःगु भुतुमालि थाका काःसां, थाका कायेकाः 
गुपचुप । स्वीकृति । गुपचुप । 
बलात्कार । गुपचुप । 
निर्वासन । गुपचुप । 
थथे म्वाना बीत बाध्य 
छम्ह ज्यामि / छम्ह भरिया / छम्ह कुल्ली / 
मन्‌ ! 
जि! 
थथे खुँ मखया नं खुँ खः धकाः स्वीकार यायेमा:म्ह मनुखं थे 
स्वीकार यायेमाःगु दु - अपराधहीन अपराध 
स्वीकार यायेमाःगु दु - अपराधहीन अपराध दण्ड 

थ्व स्वीकतीइ 
बिया छ्वये न्ह्यः हे विधवा घोषित जिगु इच्छा, 
ब्याग: जिगु बिचाः जिगु ल्हाः व तुति नाप, 
थना ब्यूगु दु छग्‌ चट्टान म्वायेगु कृत:या लँ दथुइ, 
प्रत्येक अभियानया जुलुस 
बन्द व छ्यलि 
गन थाहां वनेत स्वाने हे मदु ! 
म्याद सिबे न्ह्यः हे सीमा:गु विश्वास 
इमिगु लाश पाछाछां त्यानु चायेधुंकल थ्व ब्वह 
तर ध्वगिना कतुं वना नं पीठ जुया म्वाये मफु थ्व लाश 
मानो जि व शहरय्‌ 
(शायद गुगु शहर खया नं जिगु शहर मखु !) 
गन - ध्वं नं सिंह जूगु दु 
ब सिंहयात थःगु ला ध्यना नकेत अस्वीकार यायेगु हे - अपराध 
गन - भतिं थः मचातयूत स्यानाच्वंगु दु 
स्यानाच्चंगु क्रमयात पनेत स्वयेगु हे - अपराध 
गन - न्याखुँ-ब्वह नं ध्वं लानाच्वन न्यातयत 
न्यातयूत न्याखूँ-ब्वहया षडयन्त्र कनेगु हे - अपराध 
गन - क्राइष्ट्यात नकिं तानाच्वन यहूदीतयूसं 
नकि तानाच्चंगु ल्हा:यात पनेगु हे - अपराध 
गन - जिं खनाच्चना वीर्यहीन विद्रोह मुंका च्वनेमाःगु मिखां - 
खुसियात अःखतं न्ह्याकेत प:खाः थनाच्वन 
खिउँइ सलाई क्यूगु ल्हा:यात पालाच्चन 
द्ृहनं वोधीवृक्ष ल्यहे थनाच्वन - 

हानं बुद्ध मबुइमा धकाः, 

गोलिया वरदान निर्दोष जीवनतयूत 

मनुखं हे ग्वःगु षड़यन्त्रय्‌ मन्‌ बुनाच्चन 

मनूया हत्या जुयाच्वन - 

मनुखं हे ग्वःगु चक्रव्यूह दुने ! 
चुंचुं दःगु सर्गःया मानचित्र - जिगु वर्तमान 
मिं नयाच्चंगु छे - जिगु वर्तमान 
लहर जुयाः न्ह्याये मफुगु तृतिया जुलुस - जिगु वर्तमान 
संकटकालीन गं थाये मफुगु ल्हाः - जिगु वर्तमान ज्वनाः 
फुसुलुगु भविष्य ज्वनाः 
थःगु हे हिं 
पिरामिड, गुम्बा, मस्जिद, देगः, विहार 
ततःखागु छे दयेकाः 
छु थथे हे न्ह्याबलें म्वायेमाली कि ? 
छु अर्थहीनता दथुइ थःगु म्‌ मामां फुइ कि जिन्दगी ? 
जिला थःगु हे लँय्‌ पलाःख्वाँय्‌ त्वःतेत वयाम्ह 
जिं न्हुइत स्वयागु खः 
पःखाः जुया दनाच्वंगु गुँया छ्यंयात क्वछुकाः 
जिं स्वयेत स्वयागु खः 
संल्ह्‌ ब्वलनाच्वंगु कूलां 
थन छुं मजुल 
जिं दयेके त्यनागु लँ नं जिगु मजुल 
ग्व, जिगु थःगु लँ। 
थःगु हे बँ / थःगु हे छे, सर्गः / थःगु हे पलाःख्वाँय्‌ / 

थःगु हे वर्तमान ... ... 

जि : रेशम कीया रेशम नं थःगु मजुल 

जिं गय्‌ धाये 

ततःखागु छैँ दयेक्‌ दयेकूं ला क्‌ क्‌ ल्यूवःगु ल्हाः 
फ्याक्टरीया कुं नःगु स्वँ ज्वनाः 

स्वायेगु हे म्वानागु खः धकाः ! 

जिं गय्‌ गर्व याये 

खुसियात बँसि ताना: ध्वगिका ब्यूगु लः हे जिन्दगी धकाः 
भविष्य दया: नं भविष्यहीन हे भविष्य धकाः ! 

धात्थें ला 

ल्हाः-म्हू दुने थौंया ई, कन्हेया ई 

प्व:चिनेत स्वयाच्चंपिं जिन्दगीतयसं मखु 

भीगु वर्तमानया बँड ला 

भीसं हे पुसा पिइमाःगु खः 

भीगु वर्तमानया बुँइ भीसं हे पुसा पिइ खनेमा:गु खः 
नत्र कन्हे न्हूगु म्‌ ज्वना बइपिं जिन्दगीत : मस्त 

गय म्वाये फइ 

वर्तमानया बुँइ फुसुलुगु पुसा पिना: 

शून्य लःल्हानाः बिइगु परम्पराय्‌ 

परम्परां बिइगु सी न्ह्यःया मृत्युइ 

पंज: दुने ला:म्ह मनूया 
हिड़मिड़ चा:गु स: 


(१) सुयागुं तपस्याया मूया महियात नसंफायेकीम्ह ख्यं 
सुयागुं चःतियात अप्पां त्ययेकीम्ह ख्यं 
सूर्यया जःयात, जः ल्हवया जुइपिं कीतय्‌ हत्या यानाच्वंम्ह ख्युं 
व ख्यं म्वानाच्चंगु क्वथाय्‌ 
जिन्दगीया ग:पतय्‌ 
हैजाया कीत मा: हनातःगु स्वांमाः क्वखायेकाः 
छ्बयाच्चंगु जहाजय्‌ त्वःता थकम्ह मचां म्वाना ब्यूग॒ क्रम 
कुमिचां नःगु धलिं, वया धूया लाशया जिन्दगी 
म्वायेत स्वस्वं सासः कुंका: सीमा:गु भाग्य 
लःल्हाना बी सुथं - 
प्रत्येक जिन्दगीयात 
प्रत्येक मनूया म्वायेगु आकांक्षायात 
ई ला जिमिगु खः' धकाः तस्वाकुगु छ्यं छ्यंयात 

ल्हाः, मैनमत ज्वना वःगु ल्हाःयात 

तुति, पा ज्वना वःगु तुति-तुतियात ! 
(मय: धाये मफुगु गुलि ग्यानापुगु बाध्यता ! 
मय: धाये मफुगु गुलि ग्यानापुगु बलात्कार थम्हं थः नाप !) 


(२) ग्वाखंचिया छेँ दुने म्वायेत म्हा: धाःपिं जिन्दगीयात 
फ्रेमय्‌ कूनाः 
न्हगु थाय मा: वनेत ग्वःगु ग्वसा:यात 
गौमन-गौमन जक म्वानाच्वंगु फिसलय्‌ ह्या: त्वःताः 
परम्परां गिद्ध व इमाया त्वा: व तुति ब्वलंका: लित्तुलिइ 
लूप तयाः नं बूपिं नुग:या खाचातयत 
थौंया जिन्दगी म्वायेत दयेकाच्वंगु छे, बँ. लँ. ख्यः व 
ल्हाःपाया ध्वॉय्‌तय्‌त 
ध्वॉय्‌या ल्हाःपातय्‌त 
व ख्युंगु क्वथां पिहां वनेत स्वया नं पिहां वये मफया: 
बँय्‌ चाइ हाक्‌-सर्पत त्वते महःनिगु - 
थाय्‌ स्वयेत म्वानाच्वंगु विश्वास 
बँ चाइ फुटं दाना ब्यूगुलिं अभियानया जिन्दगी 
फगत मेच, टेबिल, बस-स्टप, न्हू-सतकया फः फः व 
सफृतय्‌ दथुइ स्वत्तुस्वकाः 
छ्यं ध्यना ब्यूगु ब्यक्तित्व म्वाका च्वनेमाःगु सरालय्‌ तक्यना 
दइ मन्‌ 
दइ मन्‌ न्ह्याबलें छम्ह नपुंसक थें 

— 


परिवर्तनं यक्व तापाक्क ! 


ब पतिं ध्यनाः घाः जुइका च्वंम्ह यकलब्यं स्यू 

थन गुरु दक्षिणाया निंतिं थःगु मूया अकालं मृत्यु ज्‌ ! 
व गःपतय्‌ खिपतं चिना: थःत स्याःम्ह विधवां स्यू 
थनया स्वतिपाँय्‌ गुलि सशक्त ज्‌ ! 

व थःगु ला म्युं-म्युं आस्था नं मिइत बाध्यम्ह बौनं स्यू 
थन म्वायेत थःगु इच्छाया मनूया श्राद्ध याना जुइमाः ! 
व ई-ब्यः मदयेक तिनिख्यः जुया बीमाःम्ह बेश्या स्य्‌ 
थन सीथं मयंकूम्ह लाश जुयाः म्वाये गुलि थाक्‌ ! 
धात्थें गुलि घाघः थन 

सुं म्वाना बीगु क्राइष्ट जुया: यहूदीतयगु निति ! 

धात्थें गुलि पंग: थन 

म्वायेत स्वइगु न्ह्यपु ! 


थः हे सीधुंकल धकाः क्रिया च्वनेमाःगु वातावरण 

थः हे ध्वगिइ धुंकल धकाः 

थःत हे चुंचुं याना: वांछवया च्वनेमाःगु वातावरण 
बुझका वनाच्वंम्ह इतिहासं 

इतिहासया भूततयूसं 

म्वायेत न्हूगु आयाम 

म्वायेत न्हूगु पहः माःजूपिन्त स्याःगु दसि क्यनाः 
चिडियाखानाया खोर दुने सासः ल्हायेत विरोध याइपिन्त 

भीमसेन थापा बूगु साइनबोर्ड क्यनाः 
हत्या यानाच्वन - 
छुं बुइकेत वःपिं खुसिया लःया पला: पला:यात 
वसन्तया ल्हाः, वसन्तया न्हिलायात । 
स्कलय्‌ वनाच्वंपिं मचातय्‌त 
अविश्वास ... ... शंका ... ... ग्याःपहः 
नुगलय्‌ ब्वलंका म्वायेगु सफू ... ... सफ्‌ इनाः 
बिया छवयेत्यंपिं ल्यासेतय्‌त 
विश्‍वासघात याना: न्हिलेगु खँ स्यनाः 
अफिसय्‌ वनेत्यंपिं ल्यायम्हतयत 
न्ह्याबलें छयं छयं क्वछुकेगु पाठ बिया: 
धयाच्चन इतिहासया लाखे व भूततयूसं - 
“छिमिसं ज्वनावःगु न्हुगु ताल्जु व धःया म्‌ मद्‌ 
न्ह्यपुइ लुयावःम्ह सूर्यया म्‌ मदु 
सिर्फ मन्‌ : पाः लःल्हाये मखंम्ह डुम 
मन्‌ : बालिघरी कया यंकगु साइकल खुया यंकाः 
छु याये छु याये जूम्ह मन्‌ 
मन्‌ : कलातं याःगु विश्वासघातय्‌ बृम्ह 

मचाया बौ ! 
सत्य ईया सासः सासलय्‌ 
हिला बनेमाःगु घण्टाघरया सुइज धकाः याःगु घोषणाय्‌ 
हिइमिइ चाइ त्वाकलय्‌ तया: त्या-त्या यात नं 
छुरीया सः ल्हवये मफुम्ह वर्तमान ! 
हिइमिइ चाया: पालेत स्वइ तरवार ल्हवना: मनुखं 

इतिहासया म्हुतुयात, मिखायात, ल्हाःयात, तुतियात 
तर व हे तरवारं लिनाच्वन मनूयात वँय्‌ चाःम्ह किसिं थें 
थथे थ्व क्वथाय्‌ मनूया दक्व दक्व कृतः 


वच निरर्थक ... ... निरर्थक ... ... ! 
थथे थ्व क्वथाय्‌ मनूया दकव दकव बः 
र निरर्थक ... ... निरर्थक ... ... ! 


प्रत्येक कुतः अर्थहीन यानाः इतिहासया भूततय्‌सं 

छ्वःगु गां, छे, बँ 

ध्वगीपिं खिचात चुइके हयाच्चंगु समुद्र 

ध्वगीपिं लाशत चुइके हयाच्वंगु समुद्र 

द्यःया नामय्‌ पःप्‌ चानातःम्ह बखुं, ब्वया जुड मफुम्ह बखुं 
अंश इना बिया थ्व जिन्दगीया म्हगस म्हासयात 

मन्‌ दुनेया चकंगु सर्ग:यात 

घ्वात्तुघ्वाना: कयकुंका ब्यूगु दु 

ख्युंगु रेफ्रिजरेटरया बाकसय्‌ ! 

खः, च्वापु जुयाः वनाच्वंम्ह अस्तित्व चिल्लाय्‌ दनाच्वन - 
जिं छु याये - 

व ख्युंगु गर्भ कुतुंवःपिं मचातय॒सं 

चिल्लाय्‌ दनाः म्वायेत लँ मालाच्वंगु सःया ! 

जिं छु याये - 

व अनाथालयय्‌ ब्वलनाच्वंम्ह मचाया 

गुम्हं ग्वंग:मलखं कयपुया: 

तछ्याना ब्यूगु अभियानयात कयना: धयाच्वन - 

“जि ला म्वायेत वयाम्ह 

म्वायेत ... लँ ... लँ हे मदु 

प्यखें ... म... जक 


(4 
हि 


जिं छु याये - 

अल्याख दुगुं छौँ घयपुनाः 

मनंतुना यक्व खँया गुँइ डाइनामाइट तःगु स्वया च्वनेमा:गु सराः 
स्वानाया नामय्‌ थःत धौ-बजि नकाः च्वनेमाःगु सराः 
क्वबियाच्चंम्ह ... ... ल्यासेया ... ... हिरोशिमाया ... । 

जिं छु याये - 

व देय व विश्वया 

गुम्हं ख्युंया बमं चिरिचिरि बायेका यंकाच्चंगु नुग: क्यनाः 
धयाच्चन - 

“जि ला दुने दुने लाश जुया वनाच्वन म्वाये हे मगाकक !' 


। 2) 


(४) थ्व हे मनूया ख्वाःयात सीक॑ मथिकेत खः 
शहिदतय्‌सं नुगः नुगःपाय्‌ गोली फत 
थ्व हे 'छुं याइ' धयागु विश्वासय्‌ खः 
शहिदतयसं यखा:सां अल्याख मनृतयगु भविष्ययात ग: मकिइत 
तर ... 
थ्व क्वथा, थ्व क्वथाया ख्युं नं 
ख्युंगु गल्ली बलात्कार याका च्वनेमा:म्ह ल्यासेयात थें 
उपहार बिया प्रत्येक इलय्‌ सीधुंक्गु लक्ष्य 
म्वायेत बरदान बिया - 

अनास्था, विकृत जिन्दगी मन्‌तय्‌त, 
हि न्ह्यानाच्वंगु हिन्‌-हिनुली 
वाथावाथा कंक: सीगु केमिकल इन्जेक्सन बिया: 
याना ब्यूगु दु ल्हाः, तुति ला फगत वांछ्वयातःगु क्वँय्‌ 
याना ब्यूगु दु न्ह्यपुयात वँय्‌ चाःम्ह खिचा 
थ्व यन्त्रणाय्‌ 
आत्महत्याया क्रम ब्वलन भी दुने 
क इच्छाया आत्महत्या ... ... 

... म्हगसया आत्महत्या ... 

HR आदर्शया आत्महत्या ... ... 
खः भीगु दथुइ छुं मदु 
केवल बोक्सी वःम्ह मिसां 
पसिं त्वपुया ब्यूम्ह बैद्यया चिच्चाःदंगु सः जक दु 
भीगु दथुइ छुं मदु 
सासः कुना: सीत्यंपिं खुसि जक दु 
छ्बयाच्वंगु तृतां-तुतां जक दु 
भीगु दथुइ छुं मदु 
जः मदयाः ल्वचं कयाः ध्वगिना वनाच्चंगु स्वांमा जक दु 
इतःमितः कंगु जीवन जीवन जक दु 
थ्व दकव दथुइ 
इमिसं खंगु भविष्य, म्हगस, विश्वास 
अभिमन्यू थें षडयन्त्रय्‌ लाना: 
चिल्लाय्‌ दनाच्वन 
सीत्यंगु म्ह जवनाः ! 

(५) पूर्व 

पश्चिम 
उत्तर 
दक्षिण मामां 
लँया छ्यं तुति माले मफयाः 
जः स्वयेत आयूबूगु नुग: व क्वथां पिहां वये मफया 
व हे किसिद्वम्ब्व: दथुइ जिन्दगी वांछ्वया बीम्ह क्वथाय्‌ 
व हे ग्वंजःत म्वानाच्चंगु खिउँइ 
हानं हानं उद्देश्यहीन, दीपं न्ययेकाः म्वायेगु दण्ड फया 
उद्देश्यहीन / शून्य / गुपचुप जुयाः म्वानाच्चन जिन्दगीत 
नुगलय्‌ ध्वगिका 

सी घुंकूगु विद्रोहया लाश 

सी घुंकूगु विद्रोहया लाश 

सी घुंकूगु विद्रोहया लाश 
उफ, म्वायेत न्हगु ताल्जु व धः ज्वनावःम्ह जिन्दगी नं 
वाउँगु घाँय्‌ घाँय्‌ जक जुया नं म्वाये मदु व क्वथाय्‌ ! 
उफ, मनुखं हे सासः ल्हायेत दयेकूगु क्वथाय्‌ मन्‌ हे कैद 
उफ, मनुखं हे थःगु तालं म्वायेत दयेक्‌गु क्वथाय्‌ 
मन्‌ हे स्वतन्त्र जुयाः म्वाये मफ्‌ ! 
उफ, गुलि बाध्य मन्‌ ! 
नुगःया बँड अनास्था ब्वलंका च्वनेत गुलि बाध्य नुग: व क्वथाय, 
मेयया ला मखु, थःगु ला मिइत गुलि बाध्य नाय्‌ अन, 
लाकां मखु, थःत मिया जुइत गुलि बाध्य सार्खि अन, 
अयला:यात मखु, थःत हे न्ह्यवःसा याका च्वनेत गुलि बाध्य 

भट्टीया ल्यासे अन, 
बन्दूकयात मखु, थःत हे गोली लाका च्वनेत गुलि बाध्य सिपाहित अन 
म्ह - छम्हं ब्वलंगु बिचाः 
छगू कप च्याय्‌ स्यायेत गुलि बाध्य मन्‌ अन 
जुरीइ भीगु विरोधय निर्णय बीम्ह बाध्यताय 
तक्यनाः हे फुइकि जिन्दगी ... ... ! 
बिस्युं वनेत लँ मामां हे बाध्यताय्‌ 
इतःमतः कना: फुइकि जिन्दगी... 
? | ? | 


अय्‌ ... 

खिउँइ ला सुं म्वायेफइ मखु 

फगत लाश लाश जक म्वाइ ! 

म्वायेत ला ख्युंया ग्वंज:त म्वानाच्चंगु क्वथा मखु 
जः, सूर्य म्वानाच्चंगु क्वथा माः ! 

बँड पुसा पिना आस्था बुइकेत नं जः माः ! 
बँय, फसय्‌, लखय हि म्हुकेत वःम्ह 

विश्वयुद्ध न्ह्यःने पःखाः दना बीत नं जः माः ! 
थन्याःगु स्वतिपाँय॒ तया जुइम्ह खिउँइ ला 

बुद्ध जुइम्ह व लुम्बिनीया मचा नं 

वाथावाथा कना: सीइ फलय्‌ 

बोधिबृक्ष क्वय्‌ थःत फ्यतुके न्ह्यः ! 

थन्याःगु स्वतिपाँय तया जुइम्ह खिउँइ ला 
न्हापां याउँक सीपिसं नं 

म्वाये मफयाः आत्महत्या याना थःत स्याइ ! 





विस्थापित जि - 'जि' मखु :: ४७ 


खः व क्वथाया ख्युं ख्युं हे पंग: खः - 

ब्याहाँचुलि म्ये हाला स्कलय्‌ वनाच्वंपिं 

नच्चागु पला:पला:तयग निंतिं 

थौंया मन्‌या नुगःया गर्भय्‌ 

ब्वललं वयाच्वंगु विशालताया पुसातयगु निंतिं 

भीसं खनागु म्हगस, भविष्यया जः, विश्वासया निंतिं 
प्रत्येकसिया नुगःया बुँइ जुरुमुरु दनाः 

बूगु अभियानया नितिं ! 


फुसुलुगु विश्वास बुझ्काः 
व विश्वासय्‌ तक्यना: म्वाना च्वनेमा:गु बाध्यतां मुक्त जुइत 
झ्याः चायेके 
लुखा चायके - जःया निंतिं / लँया निंतिं 
थःगु अभियान नापं म्वायेगुया निंतिं 
छाय्‌ कि - 
न्हूगु म्हगस क्वबियावःपिं मिखातयसं थःगु म्‌ याःगु दु 
ल्हाः व तुतिया मनुखं म्वायेत लँ माःगु दु 
कयकुनाच्वंगु सर्गतं चकनेत थाय्‌ माःगु दु 
चिब्या याना ब्यूगु लँ तब्या जुइत इनाप यागु दु ! 
न्हगु ताल्जु व धकं 
न्हगु मापदण्ड लना: 
न्हगु आयाम बुइका: 
वा, न्ह्याके जिन्दगी 
ल: यानाः ! 

छंला 
व बार लिकया: वांछवयेमा :गु खः 


सुरक्षाया नामय्‌ 
थःगु छें नाप स्वाःगु बुँइ 

भच्चा-भच्चा तापाक सिं थना, कॅ दुगु तार तानाः 
बार ग्वल छं 

थःगु प्यखें प:खा: थनाः सुरक्षित तायेकीम्ह मूर्ख खँ थें ! 
नाप च्वंगु बँ 

व बँया बुँथुवाः वयाः ल्वाः नं वल छ नाप 

वयागु बँया सीमा दुने थ्यंक छं बार ग्वल धकाः ! 
तर- 

मन्‌-मन्‌या दथुइ ल्वापुया पुसा पिइगु व बार 

लिकायेगु बिचा: तक नं मया: छं, 

खः, छं व बार लिकयाः वांमछ्वः । 

न्हगु जिन्दगी शुरु यायेगु इच्छा इल्ल बुइका: वःम्ह मचा 

कन्हेया छंगु भविष्य - छिमि काय्‌ 

छन्हु व हे बारय्‌ लाना: सित 

अस्पताल थ्यने न्ह्यः हे लँय्‌ सित ! 

तर - 

थम्हं हे प्यूगु कँ-भझालय्‌ 'कन्हे' या बेलुन तज्या:सां 
छं व बार लिकया: वांमछ्वः 

छगू सम्भावित मृत्युया अन्त्य यायेमा:गु खः, मया: छं ! 
मानचित्रया सीमारेखा थें जा:गु व बार 

कन्हे वइपिं जिन्दगीतयूत कुनीगु व बार 
न्ह्याःवनेत वइपिं तुतितयत - 

मृत्यु बरदान बिइगु व बार 

खः छं ला व 'बार' लिकया वांछवयेमा:गु खः । 
मन्‌ दुने ब्वललं वयाच्वंगु विशालता 

वहे संकीर्ण घेराय्‌ म्वायेगु क्रमया 

छं ला अन्त्य यायेमाःगु खः ! 

तर छ धाःसा गुपचुप 

अहो, अझ नं व हे 'बार' सुरक्षा कवच भाःपियाः 
स्वानाच्वन तिनि छ ! 

ल: ला न्ह्यायेमा: 
मखुसा घ्वगिड़ व ल: 


(क) यद्यपि पःखाः जुयाः दनाच्वंगु चट्टान तछ्याना: 
प्याहां वःगु लः 
बांध ग्वया कुनेत मस्वया जिं 
बांध ग्वया लः पनेगु, लः ध्वगिकेगु 
ध्वग्यूगु लः नाप ध्वगिकेत मस्वया जिन्दगी 
हानं छकः इतिहासयात लिखतं न्ह्याकाः 
हानं छकः मुक्तियात खोर दुने कुना: ! 


बवलने न्ह्यः हे भीगु कन्हेया गर्भयात 
गर्भपात याका: 

जिन्दगीयात खतं नका यंकाच्वंम्ह 
विश्वया वातावरणं 

परिवेशं त्वपुइ 

बोक्सी त्वपुइ थें 


जितः ... 2 जि हे तंक 

छन्त ... ... , छ हे तंक 

कीत ... ... , भी हे तंक 
वया मन्त्रय्‌ 


भी दुनेया मन्‌ नाप अस्तित्वया न्ह्यसः थनाः 
आस्था मुंका: दिशा संकेत यायेत दंगु भीगु ल्हाःतं ला 
अहो, फगत थनाच्वन प:खा: ... ... पःखाः ... ... 
बर्लिनया पःखाः 

छगू राष्ट्र व मेगु राष्ट्र दथुइ पःखा: 

ग्वयाच्वन बाँध खुसियात छग्‌ परिधिइ कुनेत 
ग्वयाच्वन 'बार' जिन्दगीया सुथ न्ह्यःने ! 

थ्व गुँ, पर्वतयात न्हुया क्वछुकाः 

थःगु हे लॅ दयेकेत न्ह्याःवंगु तुति 

ब तुति ला ततःमतः क्यना च्वन 

काठमाडौं ... ...न्यूयोर्क ... ... 

पेरिस ... ... लण्डनया शहरय्‌ ... ... 

शहरया अर्थहीन भीडया जालय्‌ 

उफ, गतिया साधारण मृत्यु ! 

खः, स्वंगःगु मिखाया हत्याय्‌ ... ख्युं ... 

ख्युं - जिन्दगीइ 

जिन्दगीया लँय्‌, सर्गतय्‌ 

जिन्दगीया छचाखेरं ! 

जः दक्व नुनाच्वंम्ह ख्युं दथुइ 

उत्सव थःगु व्यर्थ कुतःया जक 
उत्सव अर्थहीन म्वायेमाःगु क्रमया जक 
उत्सव सर्गः स्वया फानागु ई 
थःगु ख्वाःपालय्‌ लाका च्वनेमाःगु लिच्वःया जक ! 
लिखतं न्ह्याःगु इतिहास नाप 
लिखतं न्ह्यायेत गथे बाध्य जुल 
हानं छकः 
जि थौंया युगया मन्‌ 
जि थौंया युगया आनन्द जोशी ! 


(ख) प्रत्येक विश्वासया छे दुना वनाच्चंगु थ्व छगू स्थिति 
छम्ह किसिया अस्तित्व कां जुया: - 
मूल्यांकन याना च्चने मा:गु थ्व छगू स्थिति 
थ्व स्थिर स्थितिइ 
थ्व इलय्‌ 
न भीके मैनमत दु, न सलाइ, न खुसि 
न स्वां, न गति, न ऋतु 
न हाले मानिगु म्ये 
भीके छुं दयाः नं छुं मदु थ्व इलय्‌ 
भी छुं खया नं छुं मखु थ्व इलय्‌ ! 
उकिं, कुन्जनी ! 
छं कुलां स्वयेत मिखा मब्वसां जिइ धुंकल 
कूलां दु 
कूलां दया नं वनेत लॅ मदु ! 

लँ दयेकेत नं भीके तुति मदु ! 

फयया दिशा हिलेत ल्हवनेत्यंगु लहा: मल्हवःसां जिइधुंकल 
फय्‌ दु 

फय्‌ दया नं दिशा मदु 

दिशा बुइकेत नं भीके लहा: मदु ! 

भीसं खनागु संभावनात दकव 

अनाथालयय्‌ ब्वलनाच्वंपिं मस्त थें निर्वासित 
(निर्वासित मखया: नं निर्वासित यायेमाः !) 

छं छुं धायेत स्वयेमते 

भी दुनेया शब्दकोषया शब्द नं धेधेचुइ धुंकल 
धेचुला बंगु विरोधया ध्वाँय्‌ थें ! 

भी दुने ला 

म्वायेगु सन्धिइ स्याये मा:गु इच्छा, म्हस, आस्थ 
फगत ध्वगीना च्वन ध्वगीगु हः थें ! 

थ्व इलय्‌ ला 

फगत चुनां धेबाय्‌ मिया: 

थःगु वर्तमान 

थःगु विद्रोह 

थःगु विश्वास 

छं / जिं / भीसं 

स्वया च्वनेमाः धूधू जगु - 

छ दुनेया देय, जि दुनेया देय्‌, भी दुनेया देय्‌ 

छ दुनेया विश्व, जि दुनेया विश्व, भी दुनेया विश्व 
छ दुनेया सूर्य, जि दुनेया सूर्य, भी दुनेया सूर्य 

(गन्यागु नपुंसकतां त्वपुया ब्यूगु भीगु अस्तित्व !) 


उफ, खुसि न्ह्याकेत स्वयां नं न्ह्याके मफइगु स्थितिइ काना वन 
- जिन्दगी मनूया 

ध्वग्यूगु लःनाप ध्वगिना वनाच्वन 
- जिन्दगी मनूया ! 


(ग) न्ह्यपुइ चुकू तयेकाः 
न्हापाँ दयेका थकगु थासय जीवन थासा कायेका: 
संल्हु बुइके मप्फुगु गति 
मिग्वारा दासि वये मफुगु सर्ग: क्वबिया - 
म्वायेमाःगु क्रम यात चफ्ूनाः 
गुबले स्वतन्त्र जुया म्वायेत स्वया जिं 
हानं छग: देगः 
हानं पःखाः 
हानं बांध 
हानं खोर दयेकेत बाध्य जि ! 
लःल्हाना च्वनेत बाध्य जि 
स्वतन्त्रहीन जिन्दगी थः काय म्ह्यायपिन्त ! 
हरे, स्वतन्त्र जुइगु कुतलय्‌ 
हानं छक: माकःचिया जाः ग्वयाः 
कैद थः, थः मस्त 
हरे, स्वतन्त्र जुइत स्वयेगु अर्थ हानं कैद ! 


(घ) थःगु हे लँय्‌ कँझाः पिना वना च्वनागु थौं तकया थ्व यात्रा 

(ड) 


थःगु हे म्हगसया चीम तछ्याना वना च्वनागु थौं तकया थ्व 
यात्रा 
थ्व यात्राया उपलब्धि 

? 
उपलब्धि : सुल्प्या जुयाः भीगु विश्वासया हि त्वनाच्वंगु आदर्श 
उपलब्धि : थःगु हे अभियान कुनेत खोर 
उपलब्धि : थः व थः दुनेया मन्‌ दथुइ बँसि 
उपलब्धि : छुं बुइका नं हत्या याना च्वनेमा:गु न्ह्यपु 
उपलब्धि : कन्हेया सुथ न्ह्यःने पःखाः 
उपलब्धि : लबु दने मफुगु समुद्र 
उपलब्धि : युद्ध / आत्मसमर्पण / घाजःमजः जिन्दगी 
उपलब्धि : चुंचुंदंगु मूर्ति - भी = मन्‌ 


म 
| 


० 


थथे हे बाध्यता, हत्या, आत्मसमर्पणं जाःगु बाखं भीगु ! 
थथे हे निर्वासनं जा:गु इतिहास भीगु ! 


तर... 

मुक्तिया निंतिं हथाय्‌ चा:गु थ्व नुगः नाप 
जिं स्य्‌ 

छं स्यू 

भीसं स्यू - 

लः ला न्ह्यायेमाः, मखुसा ध्वगिइ व लः 
ध्वगीगु लः नाप ध्वगिइ जिन्दगी 

उकि बाध्यतां मुक्त जुयाः 

थःगु ल्हा:या पतिं पतिं नं बागमती बुइकाः 
न्हगु तालया जिन्दगी शुरु यायेमा: भीसं ! 


x 

खुसि थ: यस्सें गुबलें नं गनी मखु 


खुसि थः यस्सें गुबलें नं गनी मखु 

गनीम्ह खुसि मखु ! 

तर, गुलि असमर्थ व खुसि 

छफुति निफुति यायां गना वनाच्वंगु क्रमयात पनेत 
खः, सूर्यया प्रत्येक जति 

साहुं छगः निगः यायां शोषण याः थें 

छफुति निफुति यायां त्वनाः 

स्वस्वं हे चीब्या जुया वनाच्चन खुसि ! 

अरे, छं गा: म्हयाः स्व 

फिस: दुनेया लः नं गुलि आतुर 

म्वायेत, स्वाना बिइत ! 

खः, थः गना वनाच्वंगु खना नं 

सह याना च्वनेमाःम्ह खुसि 

खुसि खयाः नं 

व ला जिन्दगी खः - 

छम्ह भरियाया, छम्ह कुल्लीया, छम्ह ज्यामिया ! 


x 

श: दुनेया मनूया संकेतय्‌ 
न्ह्याःवने मफुगु ल्हा:-तुति 
- जि... जि मखु 


सुथय्‌ बुइम्ह सूर्य नाप तुं 
गंगु फिसलय्‌ समुद्र हया: 
प्याकेगु इच्छा इललल बुया बिइ जि दुने ! 
व इच्छा दकव स्याना: 
प्रत्येक न्हि छप्यय्‌ जा, छगः ध्यबाया नितिं 
द्यः मदुगु देगलय्‌ 
थः दुनेया मनया बलि बिइमाःगु बाध्यता 
बाध्यताया उपक्रमय्‌ तक्यन जिन्दगी मनूया ! 
(अहो, सुं मदु थन 

जि / मन्‌ / कोलम्बसयात 

थ्व बाध्यतां मुक्त याइपिं !) 
थ्व बाध्यताया पःखाः थुनेत 
गुबले जिं ल्हाः ल्हवनेत स्वया 

ल्हाः मदु जिके ! 
तुति ल्हवनेत स्वया 
तुति मदु जिके ! 
मि ल्हवयेत स्वया 
म्हुतु मदु जिके ! 
जिके दकव दया: नं छुं मदु 
छुं दयाः नं छुं मदु थ्व इलय्‌ ! 
खः, ल्हाः ब्याग: जि नाप 
तुति ब्याग: जि नाप 
म्हुतु ब्याग: जि नाप 
न्ह्यपु ब्याग: जि नाप 
दकव ब्याग: जि नाप 
क्न्जनी ! छं स्यू ला 
जिगु हे ल्हाःतं दनाच्वन पःखाः 
पःखाः छचाखेरं जिगु हे योजनायात कुना ध्वगिकेत ! 
थः ब थः दुनेया मनया दथुइ पःखाः 
विश्वास व नुगः दथुइ पःखाः 
गति व खुसि दथुइ पःखाः 
दनाच्चंम्ह व सु ? 
व ला जिगु हे ल्हाः जुयाच्चन ! 
म्वायेत स्वःगु प्रत्येक कृत:या हत्या यानाः 
हि हुया: जिगु लनय्‌ 
जितः हे हत्यारा घोषित यायेत स्वयाच्वन व ल्हाःतं ! 
तुति : खुसिया गति 

खुसिया गति जुया: न्ह्यायेमाः तुति 

तर, व हे ध्वगीगु इतिहासया सीमित लँय्‌ 
इरुथिरु जुयाच्वन तुति 

जिगु हे वर्तमानया म्हय्‌ न्हत्तुन्हुया: ! 

म्हतुं ला सः ल्हवयेमा: 

छग श्रृंखला दुने मुना: यंकाच्चंगु जिन्दगीया पँलिनाः 
तर, म्हुतुं ल्हवयाच्वन - विरोधया सः 

जिगु हे विरोधय्‌ 

थः दुनेया मनया विरोधय्‌ ! 

उफ, थः दुनेया मन्‌ नाप म्वायेत 

म्वाना बीत असमर्थ थ्व इलय्‌ 

ल्हाः / तुति / म्हुतु / न्ह्यपु 

जिन्दगीत 

मनत ! 

आः ला विरोध दु 

विश्वासया स्वांमाय्‌ 

बिष ल्वाकज्याःगु लः बियाच्वंम्ह जिगु हे ल्हाः नाप 
दिशाहीन लँय्‌ न्ह्या:वनाच्चंम्ह जिगु हे तुति नाप 
संल्ह्‌ ब्वलंकेत्यंगु प्रयाया विरोध यानाच्वंम्ह 
जिगु हे म्हुतु नाप ! 

छाय्‌ बाध्यताया पःखाः थुनेत मदन ल्हाः ? 

खः, ल्हाः ला दनेमाः थः दुनेया मन्या संकेतय्‌ 
तुति ला न्ह्यायेमाः थः दुनेया मनूया संकेतय्‌ 
म्हतुं ला सः पिज्वयेमाः थः दुनेया मनया संकेतय्‌ 

छाय्‌ कि - 

जिं स्य्‌ - 

थः दुनेया मनया संकेतय्‌ 
न्ह्याःवने मफुगु ल्हाः तुति - 

ध्यना ब्यूगु तुतिं यात्रा यानागु भाःपी माःगु बाध्यताया विरोधय्‌ 
कूलां मालेत स्वःगु मिखायात म्‌ मवंका ब्यूगुया विरोधय 
न्ह्यपुइ तूँ दायेकाः - 

थःगु हे छ्यंया उत्सव न्यायेका च्वनेमा:गुया विरोधय्‌ 
ग्वःफय्‌ जुयाः 

ज्वालामुखि जुयाः 

विश्वासया सूर्य थःगु नुगःया सर्गतय्‌ बुइकाः, ब्वलंकाः 
न्हगु म्‌ स्थापना यायेगु घोषणा यायां 

छ वल 

पःखाः थनाः लः कुना: दयेका थकगु पुखू : परम्परा 

व पुखू बोक्सी जुयाः म्वानाच्चंगु थासय्‌ ! 


खः छं - 
तालं ग्वयाः कुनाःतःगु खुसियात न्ह्याकेत स्वत 

फिसलं त्वपुया ब्यूगु जिन्दगीया बुं फिस: चीकेत स्वत 
विश्वास इने फुगु सुथ बुइकेत स्वत 
सीत्यंगु जिन्दगीइ स्वंगःगु मिखा ब्वलंकेत स्वत 
ख्युंद आस्थाया मत च्याकेत स्वत 
तर ... 
गुबले छंगु विद्रोहया खुकुरीया धा: खतं नयाबिल 
छंगु प्रत्येक कृत:या ल्हाः-तुति 
महारोगं ग्रस्त जुया: हायावन 
छ, छ गजब जूगु जिं खं 
जिंखं- 
छंगु धिसिमिसि धाःगु पलाः नं भयाक्रान्त 
जिन्दगीया दक्व संभावनाया मृत्यु 
विरोध तज्या:गु गिलास थें अर्थहीन जगु 
जिंखं- 
ध्वगिइ धुंकग॒ म्‌ : पुखूया ध्वगीगु लः 
व लखं बूपिं कीतय्‌सं 
न्याना ब्यूगु - छंगु इच्छाया म्ह-छम्ह 
त्वना ब्यूगु हि दिशा संकेत यायेमा:गु ल्हाः याताप्याता वंक 
छ दुनेया गां 
देय्‌ 
सीमा 
दकव संक्रामक ल्वचं ग्रस्त जूगु नं जिं खं 
तर छ गुपचुप ! गुपचुप छ ! 
फगत छ थ्वये मफुग॒ सः जुया बिल 
छ चंचुं दंगु हस्ताक्षर जुया बिल 
छं न्हुयावंगु हः जुया बिल 

उकिं, जिं मोक्षया लँ मालेत स्वया 


मोक्ष ... ... ! 

मोक्ष . !! 

मोक्ष ... ... !!! 
अय्‌, व पुखूया लः हिलाच्वंपिं ! 
ल: हिलां छु याये 


हानं ध्वगिइ व लः 

हानं कीत बुझ व कैदय्‌ ! 

अय्‌, पुखूया पःखा: थुनाच्वंपिं 

पःखाः थुनां छु याये 

व ध्वगीगु लखं ला 

भीगु आस्था बुइकीगु बुँइ नं कीत इनी ! 
उकि मोक्ष ला 

व पुख्‌ ल्हाना छ्वयेगुली जक दु ! 


प्र 

शहर : छगू अभिशप्त उपलब्धि 
मनूया ! 


(१) मन्या सर्ग:थें चकंगु बिचा:यात 
निश्चय नं गुफाया परिधि संकीर्ण खः 
गुफा संकीर्ण ! 
संकीर्णताया विरोधय्‌ न्ह्याकगु यात्राया उपलब्धि 
शहर 
| 0.” «| 


(२) शहर 
ख्युंयात नुनीम्ह जः मखु 
दिशा संकेत यानाच्वंगु लहा: मखु 
थःगु हे गति नाप परिवर्तन बुइका: वनीम्ह खुसि मखु 
तकूस्वां मखु, गुलाफ स्वां मखु 
मखु वामा सइगु बँ 

व ला छगू चक्रब्यूह 
गन चा-न्हिं अभिमन्युया हत्या जुयाच्वनी षडयन्त्रय्‌ 
छगूया ल्यू यक्व रंग खने दयावइ व शहरय्‌ 
छग्‌या ल्यू दकव तनावनी, खने मदयावनी 
फगत ल्यंदयाच्वनी छगू हे रंग, 
ख्युंया हाकुगु रंग 
व रंगं त्वपुइ - 
विश्वासया सर्ग:यात, बिचाःया सर्ग:यात 
कतःतयग प्रत्येक पुसातयूत 
दकव नापं जिन्दगीयात ! 
खिउं त्वःपूगु जिन्दगीतय॒गु भीड 
व शहरया लँय्‌ इरुथिरु जुयाच्चनी 
इरुथिरु जुइगु क्रम 
जः मालेगु अभियानया शुरुवात मखु 
जः मालेगु प्रयास मखु 
फगत भीड ... ... जिन्दगीया भीड ... ... 
सीधुंकगु विद्रोह नुगःया दिपय्‌ थुनातःगु जिन्दगीया भीड 
इमिगु अर्थहीन गति ... ... , अर्थहीन क्रम ... ... 
व भीड़य्‌ थःहे अपरिचित थःहे नापं 
व भीड़य्‌ थःहे याकचाः थः हे लिसे 
मानो प्रत्येक जिन्दगी प्रश्‍न चिन्ह थःगु हे मिखाय अन 
प्रत्येक जिन्दगी न्ह्यसः हे लिसः, लिसः हे न्ह्यसः अन 


Xx Xx Xx 

शहर 
गन - 


गन - 


गन - 


गन - 


गन - 


आज्जु थ्यंकेत न्ह्याःवनाच्चंगु तृतिया गतिया हत्या 

ट्रक, बस, कार, टेम्पुं 

बूटं थें न्हुया: 

म्वायेत स्वःगु इच्छाया म्हय्‌ ! 

दुर्घटना... ... साधारण घटना ! 

म्‌ मवंगु खँ हल्ला जुया म्वाना च्वंथाय्‌ 

छ्यं ध्यना बिइधुंक्गु आदर्श 

तुति ध्यना बिइधुंक्ग धर्मशास्त्र 

लँ लाका कायेधुंक्‌गु उपदेश 

उपहार बिया: जिन्दगीया ल्हाःतय्‌ 

बुझकाच्चनी हानं नागासाकि, हिरोशिमा 

छग फिसः 

छम्ह कर्ल्क, छम्ह टाइपिष्टं, छम्ह पियनं 

म्वायेत स्वस्वं हे अल्सर जुइकाः 

अल्सरया टाब्लेट न्यायेत थःत मियाच्चनी 
छगः निगः धेबाय्‌ 

उत्सव ... ... फगत उत्सव 

हिया, बलात्कार यायेफुगु प्रयासया 

प्रत्येक सुथयात संन्‍्ह्‌ दुने कुनेफुगु साहसया 

च्वापु थें ख्वयाबंगु सभ्यताया नामय 

लहिनाच्चन ल्यासेतयसं खिचा 

लाखे - न्हूणु वास्तुकला 

गन - बलात्कृत ल्यासेतयसं बुइका च्वन - 'रोबोट' 
रोबोट, गुम्हसिया 
मिखा मदु, मिखा दया: नं स्वया बीगु शक्ति मदु 
नुगः मदु, नुगः दयाः नं अनुभव यायेगु शक्ति मद्‌ 
न्ह्यपु मदु, न्ह्यपु दयाः नं लँ लुइकेगु शक्ति मदु 
दकव दयाः नं छुं मदु 
सिर्फ व लिसे जन्म, न्ह्यवःसा जुया म्वायेगु 


रोबोट, गुम्ह स्वीचया संकेतय्‌ 

दनी, म्वाइ, प्याखं हुई, सी 

(गन्याःगु अस्तित्वहीन अस्तित्व थ्व !) 
गन - ततःखागु छँ दयेकु दयेकुं 

छम्ह ज्यामि कृतुँ वयाः सी 

वया मृत्युइ न शोक-म्ये हालेफु थ्व म्हुतुं 

न ख्वबि निफुति हायेकेफु थ्व मिखां 

अहो, भी गुलि सभ्य जुइधुंकल थौं ! 


Xx Xx Xx 


'व ब्वया: वनाच्वंगु हाकुगु सुपाँय मखु 
यन्त्रं ल्हवःगु कूँ 
थ्व स्वॅय्‌ व केँ जाया वनाच्चन' - बं धाइ 


Xx Xx Xx 

'म्वायेत कर पुलेमा:गु जिन्दगी 
जिं कर पुला: च्वना थःत यःयःथें याका:' - व बेश्यां धाइ 


Xx Xx Xx 


“गव जिगु सर्गः 
जि म्हितेगु ख्यः 
जिं ज्वना वयागु पुसा पिइगु बँ ?' - व मचां न्यनी 


Xx Xx Xx 


'यन्त्र गय्‌ जुड फइ जिन्दगी 
तर जिमि काय्‌ चा-न्हिं यन्त्र छाय्‌ ?' - छम्ह मामं न्यनी 


Xx Xx Xx 


हानं हानं इतिहास म्वाना वः व शहरय्‌ 

इतिहासं भौचा जुयाः लिना च्वनी छुँतयत 
इतिहासं न्याखुँ ब्वह जुया: लिना च्वनी न्यातयत 
इतिहासं धुँ जुयाः लिना च्वनी फैचातयत 
इतिहासं इमा जुयाः लिना च्वनी खाचातयत्‌ 
इतिहासं भूत जुयाः लिना च्चनी जिन्दगीतयत्‌ 
इतिहासं कुनाबी जिन्दगीयात 

व हे युद्धया बाखं 

व हे विशवासघातया बाखं 

व हे बलात्कारया बाखं 

व हे निर्वासनया बाखं दुने ! 

युद्धय्‌ न्हुयाः वंगु जिन्दगी 

बलात्कृत जिन्दगी, निर्वासित जिन्दगी 
भट्टीया कारोबारय्‌ तक्यनाः च्वनी ! 


Xx Xx Xx 


विद्रोह - सतीदेवीया म्ह थें ध्वगिना: कृतुंवनी न्ह्यपु 
अयूसां य्यः जुयाः म्वाये मफु व विद्रोह 
इच्छा - न्हिंन्हि बुयाव:गु लः बुँगालय्‌ 
अयसां गनाच्वंगु बँड थःत इनाः 
सम्पूर्ण रुपय्‌ म्वाये मफु व इच्छा 
म्हास - तिमिला छग्‌ सर्गःया 
अयसां ख्युंयात नुना: न्हिले मफु व म्हगस 


Xx Xx Xx 


न आस्थाया सूर्य दु व शहरया सर्गतय्‌ 
न भविष्या जः 
न वर्तमानया खुसि 
छुं दुसा, अनास्थाया ग्रहणं ज्वंगु जिन्दगीया ख्वाःपाः 
म्हासुगु सर्गः / उदास नि / लः सूगु पुख्‌ 
खः, अन ऋतु मदु, सिमा दु, हः मदु 
विश्वास मदु, नुगः दु, हि मदु 
लः मदु, खुसि दु, गति मदु 

दक्व अर्थ हिउपा: मदु 


उफ, गजाःगु उपलब्धि मनूया अभियानया ! 
उफ, गजाःगु अभिशप्त उपलब्धि मनूया प्रयासया ! 
उफ, गजा:गु स्वतिपाँय थ्व ! 


(३) 


विश्वासया सिमाय्‌ हः दया वइ 

आस्थाया सर्गतय्‌ सूर्य त्वइ 

इच्छाया भ्रुणया ल्हा:-तुति दया वइ धयागु विश्वासय्‌ 
जिं, छं, भीसं म्वायेत स्वया व शहरय्‌ 

तर, न्ह्याबलें पराजित भीपिं म्वायेगु व युद्धय ! 

गंकाः बागमती थःगु ल्हाःतय्‌ 

ख्वाउंका थः दुनेया ज्वालामुखि 

ध्वगीगु आलु थें ध्वगिका: प्रत्येक कृतः 

मिखा तछ्याना: म्वायेमाः जिन्दगी थ्व परिधिइ ! 

आः ला 

गन नं दिशा ज्ञान बिइगु लाइट हाउस” खने मदु 
प्रत्येक आस्थां शंकाया कीत बुइकाच्चन 

प्रत्येक विश्वासं ग्या:पह: बुइकाच्चन 

चकनेत स्वःगु बिचा: व शहरय्‌ कयकूनाः सिनाच्वन 
अहो, थ्व निरुद्देश्य स्वतन्त्रहीन स्वतन्त्रता दुने कैद मन्‌ ! 
संकीर्णता विरोधय हानं संकीर्णता दुने कैद मन्‌ ! ! 
थथे थ्व संकीर्णताया विरोधय्‌ बूगु संकीर्णता दुने कैद जुयाः 
म्वायेगु क्रम जिगु मखु, छंगु मखु, अर्थात मनूयागु मखु 

अस्तित्वहीन जुया: म्वायेगु क्रम जिगु मखु, छंगु मखु, अर्थात्‌ 
मनूयागु मखु 

अथें सुना वनेगु उपक्रम जिगु मखु, छंगु मखु, अर्थात्‌ 
मनूयागु मखु 

खः, सेवा हे छाय्‌ व बँया 

गन कॅझाः जक बुयावइ 

स्वीकृति हे छाय्‌ व जिन्दगीया 

गुगु च्वापु थें ख्वयाच्चनी 

पूजा हे छाय्‌ व सफूया 

गुम्हं चलः वना च्वंगु पहाडय्‌ लँ क्यनी 

उकिं, हानं छक: थ्व स्थिर स्थितिया पःखाः 

थुना बिड मन दु 

हानं छक: यात्रा याये मन दु 

तर यात्रा यायेत लँ हे मदु 

लँ ला भीसं हे बुइकागु प:खालं त्यलाच्चन 

लें ला भीसं हे बुइकागु इतिहास दुने तनाच्चन 

लँ ला भीसं हे बुझकागु फिस: दुने बन्द ! 

धात्थें, गुलि बाध्य मन्‌ 

थम्हं दयेकागु आलपिनं थःत सुका च्वनेत 

गुलि बाध्य मन्‌ 

थम्हं खंगु गालय्‌ थःत थुंका च्वनेत 

गुलि बाध्य मन्‌ 

थम्हं दयेक्‌गु छै थःत त्ययेका च्वनेत ! 

थथेहे बाध्यता दुने अलमले जुया: फुइकि जिन्दगी 
थथेहे संकीर्णता दुने कैद जुया: फुइकि भी दुनेया विशालता 
(अहो, अस्तित्वया न्ह्यसलं गपाय्‌सकं पूगु थ्व !) 


प्र 

युढु - छगू प्रतिक्रिया 


हानं छकः इतिहास लिखतं न्ह्यात 

क्रुप ईयात थनेत ! 

हानं छक: भीपिं साक्षी जुया बिल 

युद्धया / छगू देय व मेगु देयया युद्धया 
इतिहासया पानाय्‌ हाकुगु रंगं इला बीगु कृतःया ! 
युद्ध गुगु प्रत्येक इलय्‌ मि जुया 

ब्वलन / च्यात / दकव छ्वयेकल 

मिं छवयेका यंकाच्चंगु सिमात / जिन्दगीत 
मिं छवयेका यंकाच्चंगु वामात / विश्वासत 
मिं छवयेका यंकाच्चंगु खुसित / अभियानत 
स्वस्वं हे 

पीडित भीपिं / भी दक्वसिया अस्तित्व 
दक्वसिया म्हुतुसिइ उदास ई 

दक्वसिया नुगलय्‌ शंका 

दक्वसिया जिन्दगी भयाक्रान्त ! 

खः, भी व थासय्‌ / युद्ध जुयाच्वंगु थासय्‌ 

गन - 

सूर्यया जः / निभा:या उपयोग सिर्फ बारुद गंकेत 
फसय्‌ बारुदया गन्धं जायाच्चन / व फसय्‌ सासः ल्हाये थाक 
बूटं न्हुया यंकाच्वंगु जिन्दगी । म्वायेत स्वःगु जिन्दगी अर्थहीन जुयाच्चन 
सर्गतय्‌ ब्वयाच्चन मृत्यु । फयूख: : गिद्ध 

गन - 

छम्ह मां न्ह्यलय्‌ नं थारा थारा नह 

वया मचायात मिइ वांछ्वया बिल ला धकाः ! 

छम्ह बौ न्ह्यलय्‌ नं म्‌ म्‌ हाः 

थः म्ह्याययात नांगा याना लुत्तुल्या यंकाच्चंगु दृश्यं ! 
छम्ह ल्यासे न्ह्यलय्‌ नं चिल्लाय्‌ दं 

बलात्कार यानाच्वंगु म्हासय्‌ तक्यनाः ! 

छम्ह ल्यायम्ह न्यासि वँवं हे थारान्हू 

गोलि वयाः थःत लात ला धकाः ! 

गन - 

लुत्तुलुया यंकाच्वंपिं ल्यासेतयगु चिच्या: दंगु सः 
बलात्कृत ल्यासेतयूगु चिच्या: दंगु सः 

मिइ वांछ्वया ब्यूपिं मचातयगु चिच्या: दंगु सः 

फिसः याना ब्यूगु बुँया चिच्या: दंगु सः 

छगू न्ह्यसः जुयाः ब्वलनाच्चन 

विकासया पलाखय्‌ 

सभ्यताया इतिहासय्‌ ! 

आः छं व थासय्‌ पुसा पिना: वामा सयेकेत मस्वःसां जिइ धुंकल 
(छाय्‌ कि - चायात स्याना बिइधुंकल !) 

आः छं व थासय्‌ पना ब्यूगु खुसि चायेकेत मस्व:सां जिइधुंकल 
(छाय्‌ कि - लःया अस्तित्व हे मदयेधुंकल, हि जक बा:वना 
च्वंथाय्‌ !) 
आः छं ब थासय्‌ आस्थाया छप्वा: मत च्याकेत कृत: मया:सां 
जिइधुंकल 
(छाय कि - फय्‌ दुषित जुइधुंकल !) 

छु जुड फइ व फिसलय्‌ 

गन हिइ म्वःल्ह्याः प्याखं हुलेगु उत्सव जुयाच्वन ! 

छु जुड फइ व थासय्‌ 

गन मानवताया म्हय्‌ नकिं ताना: सिइगु जिन्दगी यखायेगु 

उत्सव जुयाच्वन !! 

उकिं, 

युद्धया मि च्यानाच्चंगु थाय्‌ त्वःताः 

आः ला वनेमा: व थासय्‌ 

गन - 

चा दु / चा म्वानाच्चंगु दनि / चाया म्‌ दु 

खुसि दु / लः दु / खुसि न्ह्यानाच्वंगु दु 

वामा दु / वामा लयलयताया: प्याखं हुलाच्वंगु दृ 

गन - 





विस्थापित जि - 'जि' मखु :: ७७ 


प्रत्येक सुथं विश्वासया सूर्य बुइक्‌ मनूतय्‌गु नुगलय्‌ 

गन - 

मन्‌ दु / मनुखं मनूया म्‌ स्यू, थ्‌ 

छाय्‌ कि - 

दक्व जिन्दगीयात न्हंकेगु षडयन्त्रय्‌ / कृतलय्‌ / अभियानय्‌ 
ब्वति कयाः थःत स्यायेमाःगु मदु भीसं ! 


x 

जि तिन्हुया बिड़ 
चेतनाया पुखुलिड़ 


(क) टी.बीं. ग्रस्त सुथ ! 
खः ला सर्गः छपातं हि ल्हवयाः 
सुथं दुस्वःवःगु दु भीथाय्‌ 
अयसा 
जिन्दगी नह्यलं चायेकी / दनी 
न्ह्याकी तु ... ... ति जिन्दगी 
भतिचा लखं थें थःत इना 
भतिचा लखं थें थःत प्वंकाः 
भतिचा लखं थें प्याका: थ्व बँय्‌ 
थ्व यात्रा - गुगु न्ह्यात थःत सर्गः थें ब्यापक यायेत 
थ्व अभियान - गुगु शुरु जुल थःत खुसिया गति नाप - 
खुसि याना न्ह्याकेत 
थ्व कुतः - गुगु बुल थःत विस्थापित मयासे अभिव्यक्त यायेत 

तर 
सभ्यताया न्ह्याःवंगु इतिहास नापं 
मनुखं हे बुइकाच्वंगु बाध्यता 
ब्वलंकाच्वंगु बाध्यता दुने कुना: थःत 
थःगु ख्वा: द्यने 
ईया पलाःपला:नाप 
छपाः धुंकाः मेगु ख्वाःपाः तयाः 
मृत्यु - गतिया 
उपलड्धिहीन मृत्यु - खोजया 
अर्थहीन मृत्यु - प्रयासया 
कयूकुंगु क्वथाय्‌ कय्‌कुगु मृत्यु 
कयक्‌ंकाः थः दुनेया सर्गः नं ! 
अहो, थौंकन्हे आत्मसमर्पण यायेमा: जिन्दगी 
आत्मसमर्पण यायेमाः जिन्दगीया पलाखं ! 


जिं 'ब्रेल' थिया: म्हसीका ब्वना च्वना 
जिन्दगी 


जिन्दगी म्वायेगु प्रत्येक सम्भौताय्‌ 

थःगु ख्वा: दने ख्वा:पा: तया: म्वाइ (?) 

स्वानाया नामय्‌ ख्वाःपाः तयाः 

फगत बलात्कार याइ थःगु इच्छायात 
बलात्कार याइ थःगु म्हगसयात 

बलात्कार याइ थःगु वर्तमानयात 
छम्ह बेश्यां ख्वाःपाः तया: थःत मिइ - छगः निगः धेबाय्‌ 
छम्ह हँयख्यँय ध्वंमां ख्वाःपा: तयाः सन्धि याइ - छगः निगः धेबाय्‌ 
छम्ह ब्याधां ख्वाःपाः तयाः हत्या याइ - चखुंचातयत 
छम्ह न्या-खुँ ब्वहलं ख्वा:पा: तयाः ध्वं लाइ - न्यातय्‌त 
छम्ह इमां ख्वाःपा: तयाः दाइ - खाचातयत 
छम्ह भौ ख्वाःपाः तयाः पियाच्वनी - छुँतय्‌त 
युद्ध (हिया उत्सव ! मृत्युया उत्सव !) 
युद्ध शुरु जुइ - ख्वाःपाः तइ 
युद्ध सिधइ - ख्वाःपाः लिकाइ 
बलात्कार शुरु जुइ - ख्वाःपाः तइ 
बलात्कार सिधइ - ख्वा:पा: लिकाइ 
आत्मनिर्वासन शुरु जुइ - ख्वाःपाः तइ 
आत्मनिर्वासन सिधइ - ख्वा:पा: लिकाइ 
हि भ्याःगु ल्हाः हयाः ल्हाः मिले याइ - ख्वाःपाः तयाः 
ख्वाःपाः तयाः बुइकी - फिसः, हानं हिरोशिमा 
ख्वाःपाः तयाः ध्वस्त याइ - छग्‌ शहर, छग्‌ बस्ति 
ख्वाःपाः तयाः बुइकी - ख्य 
ख्वाःपाः तयेगु ... ख्वा:पा: लिकायेगु ... क्रम नापं 
गुलिखे जिन्दगी अर्थहीन जुया: खतं नःगु दु 
गुलिखे सर्ग: अर्थहीन जुयाः संगु बाःगु दु 
गुलिखे क्रसत अर्थहीन जुया: हि क्यूगु दु 
गुलिखे स्वां अर्थहीन जुयाः तुतिं न्हगु दु 

गुलिखे खुसि अर्थहीन जुयाः सूगु दु 
गुलिखे गुँ अर्थहीन जुयाः चलः वंगु दु 
थ्व बाध्यताय्‌ तक्यना म्वायेगु, म्वाना बिइगु 
मुक्तिया म्ये मखु 
मुक्तिया लँ मखु 
मुक्तिया लिपाया जः मखु 
उकि ख्वा:पा: ततं हे 
न्हायूकं स्वःबलय्‌ - थःगु ख्वा: म्हसिके मफयाः 
लागिमिगि चाःगु नं जिं खँ, जिं स्यू 
लागिमिगि चायाः 
हानं हानं 
च्वया थौंया ईया इतिहासय्‌ मनूया पराजय, 
शून्य लक्ष्यनाप शून्य सर्गः क्वबियाः, 
लॅ मालेगु कृतलय्‌ लँ तंकाः, 
चलः वंकाः कन्हेया गुँ, पर्वत 
जिन्दगी 
जिन्दगीयात 
जिमिसं दयेका च्वनागु लँ छिमिगु निंतिं 
जिमिसं दयेका च्वनागु छे छिमिगु निंतिं 
जिमिसं दयेका च्वनागु ख्य: छिमिगु निंतिं धाधां 
न्हूगु नामय्‌ ख्युंया चा इउँगु दु 
बुद्धियात 'बारं' कुंगु दु 
प्रत्येक क्षणय्‌ इजा: पुतु फ्यना: विश्वासया सुरुवाः त्वकगु दु 

नांगाम्ह विश्वास निर्वासित घोषित जूगु दु 
ब्वलंगु आस्थाया पुसा अनास्थाया द्ृहनं नकाः 
फिस: इउँगु दु जिन्दगीयात जिन्दगी ! 
अय्‌ पःखाः / निर्वासन / ख्य 
थ्व घेराय्‌ इतःमतः कना च्वंगु जिन्दगी 

- वया ला अस्तित्व मदु ! 


(ग) “ख्वाःपाः ततं थःगु ख्वा: तनेधुंकल 


(घ) 


उकिं ख्वा: माला च्वना” इमिसं धाइ 

इपिं (जिन्दगीया हूल) 

इरुथिरु जुयाः थःगु ख्वा: मालाच्वन 

ब हे इतिहासया लँय्‌ 

व हे गुफा निसें कया: अन्तरिक्ष तकया लँय्‌ 

व हे बन्द सतकय्‌ 

थ्व खोज ला छग्‌ यातना 

थ्व खोज ला फिसलय्‌ पुखू मालेगु कुतः 

थ्व खोज ला बुँइ सिया तःगु पुसा पिना: छुं बुइगु आश 
उकि खोज नाप नापं आस्था नवल, ध्वगीगु लाश थें 
ब्यर्थ कुतः नापं बूगु ख्युं गुग॒ ब्यापक जिन्दगीइ 

ब्यङ्ग जुड धुंकल थौं - 

लँय्‌ ख्वा: मालेगु स्वयं चेतनाहीन न्ह्यपुतयत ! 


आः शंकाग्रस्त पुचलय्‌ मखु 

गगल्स तया: मौसम संकेत याना च्वंगु मिखाय्‌ मखु 
ख्वाउँगु ईया किपाय्‌ मखु 
थःत हे म्हसिके मफुपिं जिन्दगीतयके मखु 
चेतना ला दनेमा: मुच्छित न्ह्यपुतयके 
अय, दनेब्यु चेतना 
अनुभव ला याइ - 
लिसः मदुगु न्ह्यसः जक बुइकाच्वंगु जिन्दगी, 
थम्हं हे खनागु गालय्‌ थःत थुना: - 
उत्सव न्यायेका च्वंगु जिन्दगी 
थम्हं थःत दम बिया: लयतायाः - 
लापा थायेमा:म्ह कतांमहि : जिन्दगी 
ख्वाःपाः ततं थःगु ख्वा: म्हसीके मफुगु जिन्दगी 
जिन्दगी खया: नं 

जिन्दगी 

मखु ! 

तर, सूर्य दया: नं क्वाःजः मदुगु परिवेशय्‌ 
च्वापुं त्वपूगु जिन्दगी थें बेहोश चेतना ! 
अहो, गुफां अन्तरिक्ष तकया प्रगतिया इतिहास च्वया नं 
बाध्यता दुने बन्द जिन्दगी ! ! 
उकिं, 
आ: 
जि तिन्हुया बिड चेतनाया पुखुलिइ 
च्वया - 

“खः, जिन्दगी 

बन्द क्वथाया चायेकेमा: लुखा 

लुखा चायेकाः पिने पिहां वया स्व - 

थःगु ख्वा: थःकेहेदु! 

ख्वा:पा: व ला ग्यानापुगु ख्यु जक खः 
ख्वा:पा: तया: म्वायेगु 

व ला अस्तित्वहीन जुयाः म्वायेगु जक खः !” 


प्र 

समालोचनात्मक च्वसु 

विस्थापित मखुम्ह 'जि' यात ब्वना: 
- प्रा.डा.जनकलाल बैद्य 


श्री आनन्द जोशी (आनन्दराज जोशी) यागु कविता मुना सफू 
'विस्थापित जि - 'जि' मखु’ ब्वना: जिगु मती थ्व खँ भवलाक दंवल - 

(क) नेपालभाषा साहित्य इतिहासय्‌ मेमेगु विधां सिबे नं 
कविता विधां हे नेपाल जन जीवनया नुगःखँ क्वात्तुक, यच्चुक व 
स्वाभाविक जुइक पिब्वयेगु यानाच्चंगु परम्परायात नेपालभाषाया आधुनिक 
कविपिसं नं थः थःपिनिगु परिवेश व विचार प्रक्रियायात ल्वयेक पित 
बिया न्ह्याकाच्चंगु दनि, च्वनिवं तिनि । 

(ख) नेपालभाषाया आधुनिक कवितां न्यंकूगु सलय्‌, छिनाह:गु 
पलाखय्‌ व थनाहःगु युग चेतनाय्‌ नेपाःया बुद्धिजीवी श्रद्धा आस्था व 
सम्मान दछायाहःगु तथ्यया दसि 'छ्बास' (ने.सं.१०७३), 'प्रतिक्रिया’ ( 
ने.सं.१०७८), 'लिसं' (ने.सं.१०८०), 'सरासु' (ने.सं.१०८४), 'छग्‌ दिप 
छगू लाश” (ने.सं.१०८८) व प्रस्तुत “विस्थापित जि - 'जि’ मखु’ कविता 
मुना सफुतिं सिरपा: त्याकूगु व उकियात कयाः समालोचनात्मक चर्चा 
परिचर्चा जूगु रुपय्‌ दु । 

(ग) नेपालभाषाया आधुनिक कविपिनि भवलय्‌ कवि आनन्द 
जोशी थः ज्वलिंज्वः कविपिं श्यामसुन्दर सैंयजु, पूर्ण बैद्य, योगेन्द्र प्रधान 
व बुद्ध सायमिपिनि विचार व भावय्‌ सामञ्जस्य निर्वाह याना नं विशेषतः 
मनू दुनेया मनूया अस्तित्व अन्वेषण यायेगुली थःगु हे बिस्क व्यक्तित्व 
न्ह्यब्वया दीगु दु । 

प्रस्तुत सफुती आनन्द जोशीया ने.सं.१०८७ निसें ने.सं. १०९८ 
तक दुने “सितु', 'जः', “भी', 'कूलां, 'ससिवा' व “लबु' साहित्यिक 
पत्रिकाय्‌ पिदनेधुंकूगु १९प्‌ कविता मुनाच्चंगु दु । अथे ला, थ्वयूकलं 

कविता-साधनाया यात्रा न्ह्यज्याका दिइगु ने.सं. १०८३<ँया 'ज:' दँपौ 
१ निसें ल्या: कायेबले छगूत्या दशक पुलेधुंकूगू खनेदत । वयूकःया आ: 
तकया उपलब्धि - कविता व्याक्कयात स्वंगू चरणय्‌ ब्वथलेछिं । न्हापांगु 
चरणय्‌ ने.सं. १०८३ - १०८४ द॑ दुनेया 'जः' पत्रिकाय्‌ प्रकाश जूगु निपु 
कविता ला: । थृथायया 'मांया म्हगस' (“ज? दँपौ, ल्या: १, १०८३) व 
'चिकिब्यागु लँय्‌' (व हे, ल्या: २, १०८४) धाःगु थ्व निपु कविताय्‌ 
थ्वयूकःया किशोर सुलभ यचु व स्याचु पहलं भाव प्वंकीगु सरलता 
पिज्व: । 'चिकिब्यागु लँय्‌’ शीर्षक कवितां धाःसा थ्वयूकलं लिपा लिपा 
ज्वना दीगु विषय वस्तुया गाम्भीर्य व जटीलता तथा प्रौढ शैलीया 
पूर्वाभास संकेत यानाच्वंगु प्रतीत जू । न्हापया ल्यूया चरणय्‌ ने.सं. 
१०८५-१०८७ दुनेया 'जः' (ल्या: ३ व ४, ने.सं. १०८५-१०८७), 
‘गाजलं दाःगु चा’ (ने.सं. १०८६) सफुती पिहां वःगु कविता लाः । 
थथायया कविताय्‌ थ्वयूकः छा टी.एस. इलियट व इज्रा पिउप्डपिनि 
कवितां भाःपां भाःपे मफयेक गाजलं दायेका: पला: छिना दीगु खनेद्‌ । 
सखे, थ्व कवितायाके अभिव्यक्त थ्वयूक:या भाव प्रेषण शैलीयात कया: 
समालोचकपिनि पाखें - “-आनन्द जोशी व सैंजुया कविता क्लिष्ट, अले 
विशेष याना: आनन्द जोशीजुया कृति उच्छ्वास पूर्ण व छ्वासुसे च्वंगु 
Verbose थें ...” (कमलप्रकाश मल्ल, 'सिंकःमिया स्वाने', जिं स्वये, 
ने.सं.१०८४), “... तर सन्दर्भ वस्तुको नियोजन, मौलिकता र सिर्जनात्मक 
व्यक्तित्वको सन्तुलन तथा अनुभूतिको परिपाक नमिल्नाले उनी स्वयंमा 
कति स्पष्ट छन्‌, कति प्रेषणीय-कविताका अल्झाइहरुबाट बोध हुन्छ ...” ( 
कृष्णचन्द्रसिंह प्रधान, आभा' द॑ १ ल्या: ६, समसामयिक नेवारी कविताको 
स्वरुप - एक परिचय, २०२९) व “... गनं भाव दुरुह व छ्यलातःगु 
अलंकार प्रतीकया दुर्बोधं याना: कवि व ब्वंमिया दथुइ दयेमाःगु सम्पर्कय्‌ 
पंगल दना च्वं थें च्वं ...” (जनकलाल वैद्य, नेपालभाषा पत्रिका तपंपौ, 
नेपालभाषाय्‌ आधुनिकतां जाःगु कविता, ने.सं. १०९२) धका: न्वायेगु 
याःगु जुयाच्चन । शैली पक्षया थ्व द्रपं छखे तया थुथायया हे थ्वयकःया 
कवितां ज्वंगु विषयवस्तुया गाम्भीर्य, दृष्टिकोणया विस्तीर्णता वा न्यंका 

दीगु सःया सशक्त गुणं याना थ्वयकलं थः ज्वलिंज्व:पिं कविपिं नाप 
पानाच्वंगु थःगु हे बिस्क कवि - व्यक्तित्व पलिस्था याये फयेधुंकल - 
नेपालभाषा न्हू कविताया गोथिक महल रुपय्‌ (मल्ल, 'सिँकःमिया स्वाने', 
पौ १५२, ने.सं. १०८८) । लियां लिउया चरणय्‌ ने.सं. १०८७ निसें 
१०९८ दुने प्रकाशित 'सितु', 'जः', 'भी', 'कूलां, 'ससिवा' व 'लबु' 
पत्रिकाय्‌ पिहां वयेधुंकूगु थ्वयकःया कविता मुना प्रस्तुत 'बिस्थापित जि 

- 'जि' मखु' धाःगु सफू खः । 
उगुं थुगुं पत्रिकाय्‌ पिहां वःगु थ्वयूकःया कविता छथासं मुना: 
“विस्थापित जि - 'जि' मखु' धका: शीर्षक छुना सफू रुपय्‌ प्रकाश जूगुलिं 
थ्वयूकलं कत्तानातःगु जीवन प्रति थःगु दृष्टिकोण स्पष्ट जुइक अभिव्यक्त 
जूवःगु दु । नापं, छपु निपु याना उगं थुगुं पत्रिकाय्‌ जक पिहां वःबलय्‌ 
थ्वयूक:या कविताय्‌ खने दयाच्वंगु दुर्बोधता आ: थ्व सफूया प्रकाशनं 
याना: चिलावःगु दु । अले सम्पन्नतायात नं विपन्नता छाय्‌ भाःपिया 
च्वन ? अले भाःपाच्वंम्ह धात्थे सु जुयाच्वन ? गुफां निसें अन्तरीक्ष 
तकया इतिहास च्वये फयेधुंकूम्ह वर्तमान मनूया जीवनय्‌ सङ्घीर्णता व 
बाध्यता खंकाच्चंम्ह सु जुयाच्चन ? थ्व फुक्क न्ह्यसःया लिस: प्रस्तुत 
कविता मुना क्वथिक अध्ययन यायेव ध्वाथुइक लुया वइगु खः । सफूया 
शीर्षक क्ववाला स्वयेवं भीगु न्ह्यःने मनू जीवनया निगू व्यक्तित्व 
लुयावइ - छगू, थम्हं यानागु आर्थिक, सामाजिक, राजनैतिक, वैज्ञानिक 
प्रगति अभियानया अभिशप्त उपलव्धि भोग याना 'रोबोट' अर्थात्‌ 
यान्त्रिक मनूया जीवन हनेत बाध्य जुयाच्चंम्ह थौंकन्हेया मनू । निगू, 
मनूया दुनेया धात्थेंया मनूया विशाल व्यक्तित्व स्वरुप । आनन्द जोशीया 
कविया अन्वेषणया केन्द्रिय लक्ष्य थ्व हे मनू दुनेया विशाल मनूयात 
न्ह्यब्वयेगु खः, सम्मानित याकेगु खः, सही मूल्यांकन याकेगु खः । अले, 
थ्व हे 'मनू' गुबलें हे विस्थापित जुइ मखुम्ह धका: क्यनेगु खः । आनन्द 
जोशी थः ज्वलिंज्व:पिं कविपिं नाप पानाच्वंगु मुख्य याना थ्व हे केन्द्रिय 
लक्ष्यं अर्थात्‌ मनू दुनेया मनूया पक्ष लिनाः सशक्त सःयागु दृढ कर्तव्य 
बोधं । अय्‌ जुयाः, थ्वयकःया कविताय्‌ गुगुं वर्ग विशेषणया गुगुं पक्षया 

समस्या गुगुं थाय्‌ विशेषमा युद्ध विभीषिका, गुगुं छगू राष्ट्र विशेषया गुगुं 
समस्या विशेष मू विषय रुपय्‌ न्ह्यःने च्वंवःगु मदुगु । थ्वयकःया कवितां 
छतां छता हे समस्या न्ह्यब्वये हइगु - व मू समस्या खः । 


मन्‌ दुनेया तब्यागु लँयात 
अस्तित्वयात नं कुना ब्यूग दु 
ख्युंगु रेफ्रिजरेटरया बाकसय्‌ ! 


थः व थः दुनेया मनूया दथुइ बॉस मेमेगु त:धंगु चीधंगु समस्या 
थुकि है नुनाच्चंगु दु धयागु कविया धारणा थें । कविं थ्व दुनेया मनूया 
अर्थात्‌ जि! या प्रतीक स्वरुप लः न्ह्यथना दीगु दु । थ्व हे 'जि'या स्वस्थ 
गतियात खुसि न्ह्यानाच्चंगु खुसि रुपय्‌ न्ह्यब्वया दीगु दु । अले, बाँध, 
बार, पःखाः व रेफ्रिजरेटरया बाकस नं थ्व हे दुनेया मनूया सक्कली 
व्यक्तित्वयात कुनीगु उपकरण रुपय्‌ छयला दीगु दु । थ्व उपकरण नं 
कविया हे धापूकथं “विश्वया विभिन्न स्थिति व विश्वया स्थिति दुने 
काना वनाच्वंम्ह मनूया जिन्दगी, विभिन्न मनूया दुने बुया वयाच्वंगु 
विभिन्न स्वरुप” या नं प्रतीक खः । कविं बांलाक चा: थ्व जि' धाःम्ह मनू 
अभिशप्त उपलव्धि शहरया चक्रब्यूहय्‌ कुंकाः, अर्थहीन भीडं कात्तुमत्तु 
काकाः, वैज्ञानिक वस्तु व टेक्नोलजिं ल्हात्तुमत्तु ल्हाका:, त्यत्तु त्ययेकाः, 
अस्तित्वहीन अस्तित्व स्वीकार यायां थुलि संकीर्ण जुया वनाच्चन कि 
थ्वयात आ: ब्रेल थिया: अध्ययन यायेमा: थें च्वन । परिणाम कथं, पिनेया 
'जि' अर्थात्‌ भौतिक परिवेशं हयूमुना तःम्ह मनू थः दुनेया 'जि’ नाप 
ब्याग: च्वनेमाःगु बाध्यताय्‌ लात । थम्हं दयेकागु क्वथाय्‌ थः हे कैद जुल, 
थम्हं पिनागु पुसां विष सिमा बुइका: उकिया विषं थःत कयेकाः थः जक 
मखु थ्व विश्व हे लाशया संग्रहालयस हिला: विस्थापित जुजुं वना 
च्वन । पिनेया जि विस्थापित जुइम्ह सां दुनेया 'जि' विस्थापित जुइ 
मखुम्ह । थ्व 'जि’ धाःम्ह विस्थापित जुल धायेवं ला जीवनया अस्तित्वया 
गान्ध तक हे नं थ्व विश्‍वय्‌ ल्यनी मख्‌ । उकि, आनन्द जोशीया कवि 
वर्तमानयात केलफेल यायेगुली जक लुमधं, सन्दिग्ध भविष्यय्‌ चिन्ता 

व्यक्त याना क्यनाँ जक लुइ मखाः, विसंगति, बाध्यता, मूल्यहीनता व 
वाचिं दाःगु इतिहासया औपचारिकताया विरोध प्रदर्शन याना जक नं 
थःगु कर्तव्य पूवं भाःपाः सुम्क च्वनीम्ह मखु । आनन्द जोशी खंम्ह 'जि' 
लार्‍थथेच्वं- 

अरे, छं गाः म्हुया: स्व 

फिस: दुनेया लः नं गुलि आतुर 

म्वायेत, म्वाना बिइत 


अय्‌ जुया: आनन्द जोशीया कविं भीगु चेतना थुकथं थनी - 


खः, ल्हाः ला दनेमाः थः दुनेया मनूया संकेतय्‌ 
तुति ला न्ह्यायेमाः थः दुनेया मन्‌या संकेतय्‌ 
म्हतुं ला सः पिज्वयेमाः थः दुनेया मनूया संकेतय्‌ 


कविं थ्व नं बांलाक थुइकाच्चंगु दु थः चेतनाया पुखुलिइ तिंन्हुया 


जिन्दगी नह्यलं चायकी / दनी / 
न्ह्याकी तु .......... ति जिन्दगीं 
भतिचा लखं थें थःत इना 
भतिचा लखं थें थःत प्वंका 
भतिचा लखं थें प्याकाः थ्व बँय्‌ 
थ्व यात्रा-गुगु न्ह्यात थःत सर्गः थें व्यापक यायेत 
थ्व अभियान-गुगु शुरु जुल थःत खुसिया गति नाप- 
खुसियात न्ह्याकेत 


थ्व कृतः - गुगु बुल थःत विस्थापित मयासे अभिव्यक्त यायेत 
आनन्द जोशीया कविं खंम्ह 'जि' थःगु लक्ष्य थथे च्चं धकाः सिउ, वने 
धकाः तातुना तःगु थायया लँ व स्वरुप नं थुकथं परिकल्पना यानातःगु दु - 

आः ला वनेमा: व थासय्‌ 

गन - 

चा दु / चा म्वाना च्वंगु दनि / चायाम्‌ दु 
खुसि दु / लः दु / खुसि न्ह्यानाच्वंगु दु 

वामा दु / वामा लयलयताया: प्याखं हुलाच्वंगु दु 
गन - 

प्रत्येक सुथं विश्वासया सूर्य बुइक्‌ मन्‌तय्‌गु नुगलय्‌ 
गन- 

मन्‌ दु / मनुखं मनूया म्‌ स्यू, थ्‌ 


भाजु कृष्णचन्द्रसिंह प्रधानं आनन्द जोशीया कविताय्‌ विश्वासं 
नमवाःगु, आस्थां ख्वा: ब्वः मवःगु व अभिलाषा लयमताःगु अनुभव याये 
माःगु नं मेतां मखु कि आनन्द जोशीया कविं खंम्ह 'जि' थ्व विश्वय्‌ थःगु 
संकेतय्‌ छुं ज्या खँ मजूगु खना । अनास्था, असन्तुष्टि व विद्रोही भाव थ्व 
कविता मुना सफुतिं लिथ्वयाच्चंगु सः खः । उकि कवि आनन्द जोशीया 
व्यक्तिगत नुगलं पिज्वःगु थें च्वंक मखु कि मनू दुनेया सकली मनूया 
पाखें हे पिज्वयाच्चंगु स: थें ताये दयाच्चंगु कीत अनुभव जुइगु खः । थथे- 


थथे हे संकीर्णता दुने कैद जुया: फुइकि 

भी दुनेया विशालता 

(अहो, अस्तित्वया न्ह्यसलं गपाय॒सकं पगु थ्व !) 
xX xX xX 

ततःखागु छँ दयेकु दयेक्‌ं 

छम्ह ज्यामि कृतुँ वया सी 

वया मृत्युइ न शोक-म्ये हाल फु थ्व म्हुतुं 

न ख्वबि निफुति हायेके फु थ्व मिखां 

अहो, भी गुलि सभ्य जुइधुंकल थौं ! 


थ्व सफू अध्ययन यायेबलय्‌ आनन्द जोशी शैली पक्षय्‌ प्रगति 
याना दीगु यचुक खनेदत । छपु छपु कविताय्‌ थःगु भाव व विचारयात 
छगू छगू किपा लुइका न्ह्यब्वयातःगु दु । अले थःगु छता छता भाव- 

चित्रयात धाये छता छता विचारया मि-प्वालायात धाये अलङ्कार, प्रतीक, 
तर्क टेवा बीका कविं थःगु अभिव्यक्तियात क्वातुकातःगु दु । ध्वाथुइक 
पिव्वयातःगु दु । यक्व हे खँग्व: म्ह्वं चायेका नं पूर्ण बैद्यं व योगेन्द्र प्रधानं 
थःथःगु कविताय्‌ बिजुलीया करेण्ट थें च्वाइँच्वाइँ च्वास्स मिंके फु थें 
आनन्द जोशीं थःगु कविताय्‌ न्ह्यब्वया तइगू बौद्धिक चिन्तनया धारा 
प्रवाहं चुइकः जक यनीगु मखु प्रतीक व तक पूर्ण वयकःया सशक्त सलं 
भीत इन्न मिंका बीफु । छगू निगू दसु थन न्ह्यथने - 


थ्व इलय्‌ ला 
फगत चुनां धेबाय्‌ मिया 
थःगु वर्तमान 
थःगु विद्रोह 
थःगु विश्वास 
छं / जिं / भीसं 
स्वया च्चनेमाः ध्‌ ध्‌ जूगु- 
छ दुनेया देय, जि दुनेया देय्‌, भी दुनेया देय॒ 
छ दुनेया विश्व, जि दुनेया विश्व, भी दुनेया विश्व 
छ दुनेया सूर्य, जि दुनेया सूर्य, भी दुनेया सूर्य 
(गन्याःगु नपुंसकतां त्वपुया ब्यूगु झीगु अस्तित्व !) 
xX X xX 
दोहनं बोधिवृक्ष लेहे थनाच्वन 
हानं बुद्ध मबुइमाः धका 
श्र ९ श्र 
चुनां धेबाय्‌ थःत मिइपिं न्ह्यपुतय्‌ दथुइ 
छमा सिमा छग देय्‌ बुझ 
मेगु देय त्याइ 
xX X xX 
खः, भी व थासय्‌ / युद्ध जुयाच्वंगु थासय्‌ 

सर्गतय्‌ ब्वयाच्वन मृत्यु । फयूखः गिद्ध ... 
मि वांछवया ब्यूपिं मचातयगु चिच्या: दंगु सः 
फिसः याना ब्यूगु बुँया चिच्या: दंगु सः 
छग न्ह्यसः जुया ब्वलनाच्वन 
विकासया पलाखय्‌ 
सभ्यताया इतिहासय्‌ ! 
x x श्र 
हि भ्याःगु ल्हाः हुया: ल्हाः मिले याइ - ख्वाःपाः तया 


आधुनिक कविपिसं छन्दया बन्धनं बिल्कूल मुक्त जुया: समयानुकूल 
जटीलतायात मुक्तक गद्य कविताय्‌ थायेगु सफल अभियान न्ह्याकाच्वंगु 
दु । अलङ्कार आधुनिक कविपिनि नं भाव व विचार सम्प्रेषणया माध्यम 
जुयाच्चंगु दनि । अझ अलङ्कारं आधुनिक कविताय्‌ चायेक बाय्‌ मचायेकं 
मू थाय्‌ हे कयाच्चंगु दु । खँ गुलि सम्म धाःसा - आधुनिक कविताय्‌ 
चिपगु अलङ्कार लिसाया छ्यलेगु परम्परायात विद्रोह यासें विषयानुकूल 
व समयानुकूल न्हूगु न्हूगु अलङ्कार नं छयला यंकेगु याना वयाच्चंगु दु । 
प्रस्तुत सफुतिइ नं उपमा, रुपक, अपन्हुति, विशेषोक्ति, विरोधाभास 
इत्यादि अलङ्कारया लक्षणयात ल्वःगु दसु यायेबहगु धापू खनेदु । गुगु 
छसि कथं थथे - 
उपमा 


जितः ला 
गःपतय्‌ स्वतिपाँचं चिनाः 
लुत्तुल्या यंकातःम्ह दुगुत थें 


SSS 


लत्तलयाः जक यंका तल 


SSS 

रुपक 
जिमि मां बौ नं जित: दिकपाल भाःपियां छु याये 
अपन्हृति 


सर्ग: छपातं ह्याउँसे च्वनाच्वन 
व ला रंग मखु 
व ला शहिदतयगु हि ! 


विशेषोक्ति 


रोबोट, गुम्हसिया 
मिखा मदु, मिखा दया: नं स्वया बीगु शक्ति मदु 


विरोधाभास 


ल्हाः ब्याग: जि नाप 
तुति ब्याग: जि नाप 
म्हुतु ब्याग: जि नाप 
न्ह्यपु ब्याग: जि नाप 
दकव ब्याग: जि नाप 


थ्व सफूया अलङ्कार व प्रतीक छयला प्रयोगया निम्ति प्रयोग 
जक मजूसे कविया धापूकथं “मनुखं भोगे यानाच्वंगु जिन्दगी, यथार्थयात 
ब्वयेबलय्‌ अनूभूति तीव्र जुया अभिव्यक्ति तीव्र व उच्च ...” जुया कविं 
शैली पक्षय्‌ उन्नतिया त्वाथः गयाच्चंगु संकेत याः । थ्व लुधनापुगु 
उपलव्धि धायेमाः । 

खः का, आनन्द जोशीया थ्व सफुती मुना च्चंगु कवितां विषय 
विविधता न्ह्यच्याका मच्च ला धया थें ब्वमिपिंत अनुभव जुइफु । थथे 
जूगु कविं मनुष्यत्वया दुनेया व्यक्तित्वयात प्राथमिकता बियाच्वंगुलिं 
खः । अयनं थ्व सफुती क्ववाला स्वयेबलय्‌ मुख्य याना थ्व विषयया 

(क) श्रद्धाञ्जली - शहीद व स्व. पन्ना प्रसाद बैद्य प्रति 'ह्याउँ 
सर्ग: व मृत्युया चक्रब्यूह त्वाथथं हे जिन्दगी न्ह्याना बी लः लः जुयाः' 
कविता । 

(ख) विश्वया वर्तमान मनूतयत हित्तु हिनातःगु यान्त्रिकता, 
बाध्यता, शोषण सोतिपाँचं चिना: लुत्तुलुया: यंकातःम्ह दुगु-जि !, च्वापं 
त्यला यंकाच्वंगु जिन्दगी व विगु विश्वास, पंज: दुने लाःम्ह मनूया हिइमिइ 
चाःगु सः, शहर : छग्‌ अभिशप्त उपलब्धि मनूया ! कविता । 

(ग) युद्ध विभीषिका छगू देय बुझ मेगु देय्‌ त्याइ, ........ , युद्ध - 
छग्‌ प्रतिक्रिया कविता । 

(घ) मुख्यगु विषय मनू दुनेया मनू : ब ला खुसि खः, पाल्‌थाय 
न्ह्यायेवंतु लः खुसि मखु, खुसि थः यस्सें गुबलें नं गनी मखु, थः दुनेया 
मनूया संकेतय्‌ न्ह्याःवने मफुगु ल्हाः तुति - जि ....... जि मखु, शहर : छगू 
अभिशप्त उपलब्धि मनया !, जि तिंन्ह्याबिइ चेतनाया पुखुलिइ कविता 
खनेदु । मेगु छता खं, आनन्द जोशीं चीहाकःगु कविता च्चच्च गुलिं 
कविताय्‌ (बसन्त अथे हे लिहां बन) मेमेगु कविताय्‌ थें माःछि खँ 
न्ह्यब्वयेगु याना मत:गुलिं कविं छुकियात लक्ष्य यानाच्वंगु खः स्पष्ट 
मज्‌ । थ्व खँय्‌ कवि सतक जुयेमानि । 

अन्तय्‌ जिं थ्व तातुना च्वना - आनन्द जोशीं आः मनू दुनेया 
मनू अन्वेषण याना न्ह्यव्वया दिइ थें अक नं न्ह्यब्बया दिइपिनिगु 
यात्राया उपलव्धि - कविता थुज्वःगु जुइ तिनि 'जि’ अर्थात्‌ दुनेया मनू 
अभिव्यक्त जुइगु, अभिशिक्त जुइगु तःजिगु यथार्थ जीवनया संकल्पं 
जाःगु जुइ । 


ने.सं. १०९९, तछलाथ्व १२ 

आनन्द जोशीया 

“विस्थापित जि - 'जि' मखु” कविता संग्रहया भूमिका, 
पासामुना, असं, 

ने.सं. ११०० (२०३६) 

आनन्द जोशी : जि जि मखु 


- माधवलाल कर्माचार्य 


आनन्द जोशी नेपाःया 'बिस्थापित' पुस्ताया छम्ह चेतनशील 
कवि खः । वयकःया कविताय्‌ बाध्यता व विवशताया पियां पीमफुगु भाव 
दु । वयूकलं अथे हे थःदुनेया मनूयात “द्यः मदुगु देगलय्‌ बलि बिइमाःगु 
बाध्यता' खना च्वनादीगु दु । जीवन हनेगुयात वयूकलं 'ध्यनाब्यूगु तृतिं 
यात्रा यानागु भाःपी माःगु बाध्यता’ व झीगु वर्तमानयात 'गोलि लाःगु 
तुतिं बरदान कयाः म्वानाच्चंम्ह सिपाही’ भाःपियादीगु दु । थौंकन्हेया 
सभ्यतां कःपिं सम्पूर्ण मनूयात कयाः वयूकलं धया नं छवयादीगु दु - 


धात्थें गुलि बाध्य मन्‌ 

थम्हं दयेकागु आलपिनं थःत सुका च्वनेत 
गुलि बाध्य मन्‌ 

थम्हं खंगु गालय्‌ थःत थुंका च्वनेत 

गुलि बाध्य मन्‌ 

थम्हं दयेकूगु छै थःत त्ययेका च्वनेत 


थ्व बाध्यता', वयूकलं च्वया च्वनादीगु दु, 'सभ्यताया न्ह्याःवंगु 
इतिहास नाप मनुखं हे बुझका: वःगु खः गथे भीगु वर्तमाननापं सिफलिसया 
की इना जुयाच्चंम्ह सभ्यतां न्हूगु नामय्‌ ककइ घाकेगु गं ज्वनाः न्हूगु 
नामय्‌ तुतियात अर्थहीनताया कर्फ्यू दुने कुनाः छगू च्वापुया शहर 
बुझ्काच्वंगु खः, ब्वलंकाच्चंगु खः । थुगु अवस्थाय्‌ थम्हं नं विवशतां हे 
जीवन हना च्वनेमा:गु खँ न्ह्यथना: धया च्वनादिल - 

स्व, जितः ला 

गःपतय्‌ स्वतिपाँचं चिनाः 
लुत्तुलुयाः जक यंकातःम्ह दुगुत थें 
लुत्तुलुयाः जक यंका तल 


अले खना च्चनादिल - वा पुसा ज्वनाः वा पीत वःम्ह ज्यापु बुँइ 
फि त्वपुनाच्चंगु खना: लागिमिगि चाया: लिहां वं थें वसन्त ऋतु अथें हे 
लिहां वंगु; कन्हय्‌ ह्वइगु मुखूस्वां विषालु कीतयूसं आक्रमण यानाः गना 
वनाच्चंगुः थः हे सीधुंकल धकाः क्रिया च्वनेमाःगु वातावरण; फगत चुन्नां 
धेबाय्‌ मिया: थःगु वर्तमान, थःगु विश्वास धू-धू जूगु; थःगु हे योजनायात 
कुना: ध्वगिकेत छचाखेरं थःगु हे ल्हाःतं पःखाः दनाच्चंगु आदि आदि । 
उलि जक मखु, वयूक:यात धया च्चनेमाःगु दु - 


धात्थें गुबलें जिं मन्‌ जुयाः म्वायेत स्वया 
न्ह्याबलें बुँख्याःचा जुयाः म्वायेमाःगु दु ! 


अथे हे धायेमाःगु दु- 


छगः निगः धेबाय्‌ समर्पित जिगु 'थौ' 
'थौं' स्वायेगु बाध्यताय्‌ 'कन्हे’ या लिलाम जूगु दु। 


थथे बाध्यता व विवशतां त्वपूगु जिन्दगी थःत 'म्वात्तले वालं 
चिका: च्वनेमाःगु खुसि’, 'नच्चापिं ल्यासेत छम्ह हे मदुगु पिकनिक; 
'यलध्वाखा ..... शहिद गेट ... ... शहिद गेट ... ... यल ध्वाखा' यायेगुली 
सीमित अस्तित्व, 'थः गना वनाच्वंगु खना नं सह याना च्वनेमाःम्ह खुसि' 
आदि भाःपियाच्चंगु खना अले छु आश्चर्य ! 

थुगु अवस्थाय्‌ वयक:या मनय्‌ आस्था सुइगु, अनास्था लुइगु 
स्वाभाविक हे जुल । वय्‌कलं अले प्रत्येक आस्थां शंकाया कीत बुइकाच्चंगु 
खनादी । सभ्यताया प्रतीक शहरयागु जिन्दगीइ आस्थायागु आधार भ्या: 
हे मदुगु खना: धया नं दी - 

न आस्थाया सूर्य दु व शहरया सर्गतय्‌ 
न वर्तमानया खुसि 
छुं दुसा, अनास्थाया ग्रहणं ज्वंगु जिन्दगीया ख्वाःपाः 


थुलि जक मखु, वयूकलं धयादी - 
प्रत्येक क्षणय्‌ इजा:पुतु फ्यना: विश्वासया सुरुवाः त्वकग दु, 
नांगाम्ह विश्वास निर्वासित घोषित जूगु दु 


ब्वलंगु आस्थाया पुसा अनास्थाया दहनं नकाः 
फिसः इउंगु दु जिन्दगीइ जिन्दगीं 


प्रत्येक विश्वासया छें दुना वनाच्वंगु थ्व स्थितियागु बोधय्‌ 
अनास्था चरम-सीमाय्‌ थ्वंस्यैलि वयूकलं धयादी - 


भीके छुं दया: नं छुं मदुगु थ्व इलय्‌ 

भी छुं खया: नं छुं मखुगु थ्व इलय्‌ ! 
उकिं, कुन्जनी । 

छं कूलां स्वयेत मिखा मब्वसां जिइ धुंकल 
छायधा:सा- 

कुलां दु 

कुलां दया नं वनेत लँ मदु 

लँ दयेकेत नं भीके तुति मदु । 


ख नं, आस्था अथें बुइगु मखु, 'बुँइ पुसा पिना: आस्था बुइकेत नं 
जः मा:' । तर जः मदु; वयूकःया नुगः मछिंगु नं थुकि हे । बिलौना यानाः 
धयादिइ - 

जिं छु याये- 

अल्याख इंगु छेँ घयपुना: 

मनं तुना यक्व खँया गुँइ डाइनामाइट तःगु स्वया 

च्वनेमा:गु सराः 
म्वानाया नामय्‌ थःत धौ-बजि नकाः च्वने माःगु सराः 

कबियाच्वंम्ह ............ ल्यासेया .......... हिरोसिमाया ....... 
नर x नर 


भीगु दथुइ छुँ मदु 

जः मदया ल्वचं कया: ध्वगिना वनाच्वंगु 
स्वांमात जक दु 

इतःमतः कंगु जीवन जक दु 

थ्व दक्व दथुइ 

इमिसं खंगु भविष्य, म्हगस, विश्वास 

अभिमन्यु थें षडयन्त्रय्‌ लाना: 

चिल्लाय्‌ दना च्वन 

सीत्यंगु म्ह ज्वनाः । 

उलि जक मखु, वयक: हालादिइ - 

उफ्‌, मनुखं हे म्वायेत दयेकूगु क्वथाय्‌ मन्‌ हे कैद 

उफ्‌, मनुखं हे सास: ल्हायेत दयेकग्‌ क्वथाय्‌ 


मन्‌ हे स्वतन्त्र जयाः म्वाये मफु ! 
उफ्‌, गुलि वाध्य मन्‌ ! 


हीमीचाया धयादिइ - 


अहो, थौंकन्हे आत्मसमर्पण यायेमा: जिन्दगी 
आत्मसमर्पण याये मा: जिन्दगीया पला: नं 


अले मिखा निपां कांम्हसें थें धयादिइ - 


जिं 'ब्रेल' थिया: म्हसीकाः ब्वनाच्चना 
जिन्दगी 

जिन्दगी म्वायेगु प्रत्येक संभौताय्‌ 

थःगु ख्वा: द्यने ख्वा:पा: तया: म्वाइ (?) 

स्वानाया नामय्‌ ख्वा:पा: तया: 

फगत बलात्कार याइ थःगु इच्छायात 
बलात्कार याइ थःगु म्हगसयात 
बलात्कार याइ थःगु वर्तमानयात 


थथे खंसेंलि गुगं हे हालतय्‌ नं थःत सम्हालय्‌ यायेमफयाः 
धयादिइ - 


गुलिखे जिन्दगी अर्थहीन जुया: खतं नःगु दु, 
गुलिखे सर्ग: अर्थहीन जुया: संगुबाःगु दु 
गुलिखे ऋसत अर्थहीन जुयाः हि क्यूगु दु 
गुलिखे स्वां अर्थहीन जुया: तुतिं न्हगु दु 
गुलिखे खुसि अर्थहीन जुयाः स्‌गु दु 
गुलिखे गु अर्थहीन जुयाः चलः वंगु दु 
थ्व बाध्यताय्‌ तकयनाः म्वायेगु, म्वाना बिइगु 
मुक्तिया म्ये मखु 
मुक्तिया ल्‌ मखु 
मुक्ति लियापा जः मखु 


अजुगति चायेमाःगु नं ख खत, वयूकलं हे धयादिइ - 


अहो, गुफां अन्तरिक्ष तकया प्रगतिया इतिहास च्वया नं 

बाध्यताया दुने जिन्दगी ! 

धात्थें गुजोगु ! 

उकि दृढ निश्चय यानादिइ चेतनाया पुखुलिइ तिन्हुया बिइगु 
थथे च्वया: - 


खः, जिन्दगी 
बन्द क्वथाया चायेकेमाः लुखा 
लुखा चायेकाः पिने पिहां वयाः स्व - 

थःगु ख्वा: थःके हे दु! 
ख्वा:पा: तया: म्वायेगु 
ब ला अस्तित्वहीन जुयाः म्वायेगु जक खः । 


नापं स्पष्ट याना: धया नं दी- 


ख्वा:पा: ततं थःगु ख्वाः म्हसीके मफुगु जिन्दगी 
जिन्दगी खया नं 
जिन्दगी मखु । 


ख नं, थुकियागु लागि मनुखं मनूयागु मू सीकेमाः । मस्यूगु, 
मथूगु घडिइ हे थुजोगु बाध्यता, विवशता, विसंगतिं हा काःवइ, अले 
युद्धावस्था ज्वःगु शहरी सभ्यता ज्वःगु विकृति नं ध्वद्दुकः वइ । उकिं 
वयूकलं धया च्वनादीगु - आः ला वनेमा: व थासय्‌ गन मन्‌ दु, मनुखं 
मनूया म्‌ स्यू, थ्‌। मखुसा, वयूकलं खनाच्चन, थौंया मन्‌ लाटोबुंगो, 
बुँख्याःचा व भक्कुयात ब्यूम्ह मे जुयाच्वन, वयागु म्‌ उलि हे जुयाच्वन । 
अभ ला, व छगू निर्जीव वस्तुया संग्रहालय थें 'लाशया संग्रह” जुयाच्चन । 
वयकलं धया नं दिल- इतिहासया लाखे व भूततयूसं धयाच्वंगु दु मन्‌ पाः 
लःल्हाये मखंम्ह डुम जक, बालि३री कया यंकगु साइकल खुया यंकाः छु 
याये छु याये जम्ह खुँ जक, कलातं याःगु विशवासघातय्‌ बूम्ह मचाया बौ 
जक खः। 

उकि वयूकलं चायेकादिल- थ्व स्थिति-परिस्थितियागु विरोध 
यायेमाःगु दु, थुकियागु विरोधय्‌ विद्रोही जुयाः हनेमाःगु, सकसिनं भावात्मक 
जागरण हया: थने नं मा:गु दु । उकिं धयादिल - 

स्वीकृति हे छाय्‌ व जिन्दगीया गुगु च्वापु थें ख्वयाच्चनी 

पुजा हे छाय्‌ व सफूया गुम्ह चलः वना च्वंगु पहाडय्‌ लँ क्यनी 

तर थ्व फुक्क स्थिति - अवस्थिति थुकथं थौंतक्क न्ह्यानाः 
वयाच्चने फुगुया दोष वयूकलं थःगु हे खनादिल, थः थें हे 'विस्थापित' 
जुयाः नं “विस्थापित’ जुइमाल धयागु चेतना काये मफुपिनिगु खनादिल । 

थःगु है, थःपिनिगु हे असमर्थतां यानाः, व असमर्थतायात हिस्यानाः 
वसन्त लिहां वंगु खंके मफुनि, थुइके मफुनिगु दोष खनादिल । उकि 
विरोध यायां धयादिल - 


आः ला विरोध दु 

विश्वासया स्वांमाय्‌ 

विष ल्वाकःज्यागु लः बियाच्वंम्ह जिग हे ल्हाः नाप 
संल्हू ब्वलंकेत्यंगु प्रयासया विरोध यानाच्वंम्ह 

जिगु हे म्हतुनाप ! 


थथे विरोध यायेमाःगुया आधार नं स्पष्ट यायां धयादिल - 


छाय्‌ बाध्यताया पःखाः थुनेत मदन थ्व ल्हाः 

खः, ल्हाः ला दनेमाः थः दुनेया मनया संकेतय्‌ 
तुति ला न्ह्यायेमाः थः दुनेया मनया संकेतय्‌ 
म्हतुं ला सः पिज्वयेमाः थः दुनेया मनूया संकेतय्‌ 


वयकःया पूरा विशवास दु - थः दुनेया मनूया संकेतय्‌ जक 


जिन्दगी संगतिइ, सुसंस्कृतिइ, सुस्थितिइ न्ह्याकेगु लगाम दु । व मनूया 
संकेत मन्यनेगु हे त:धंगु दोष खः । वयूकःया नुगलय्‌ उकि घाः नं जूगु 


द लट 


> 


मन्‌-मनूया दथुइ ल्वापुया पुसा पिइगु व वार 
लिकायेगु बिचा: तक नं मयाः छं, 
खः, छं वार लिकया मछ्वः । 


उकिं नं लिसा काकां धया च्वनादिल - 


कन्हे बइपिं जिन्दगीतयूत कुनीगु व वार 
न्ह्याः बनेत बइपिं तुतितयत 

मृत्यु वरदान बिइगु व वार 
खः, छं ला व वार लिकया: वांछवेमा:गु खः । 

मनृदुने ब्वललं वयाच्वंगु विशालता 

व हे संकीर्ण घेराय्‌ म्वायेगु ऋमया 

छं ला अन्त्य यायेमा:गु खः । 

तर छ धाःसा गुपचुप 

अहो, अझ नं व हे 'वार' सुरक्षाया कवच 
भापिया: म्वाना च्वन तिनि छ। 


वास्तवय्‌ विस्थापित 'पुस्ता'या मेपिं लिसेयागु सीमारेखा नं थ्व 
हे खः । मेपिं थः दुनेया संकेतय्‌ सनेत मस्वइपिं, थः दुने ब्वललं वयाच्वंगु 
विशालतायागु रति पर्वाह मतइपिं, व हे संकीर्ण घेराय्‌ म्वायेत सनीपिं 
जूगुलिं जिन्दगीयात खुसि भाःपियाः बालं चिका: च्वनी, पालूथाय्‌ घुसुहूं 
न्ह्यानाच्वनी, सूर्यया प्रत्येक गतिं गना वनेमाःसां सह यानाच्वनी, बँसि 
ताना: लः ध्वगिका ब्यूसां जिन्दगी हे धकाः च्वनी; अले तालं ग्वयाः 
कुनातःगु खुसियात न्ह्याकेगु लालसा, फिसलं त्वपुया ब्यूगु जिन्दगीया बुं 
फिस: चीकेगु इच्छा, बिश्वास इने फुगु सुथ बुइकेगु अभिलाषा, सीत्यंगु 
जिन्दगीइ स्वंगःगु मिखा ब्वलंकेगु आकांक्षा, ख्युंड आस्थाया मत च्याकेगु 
आशा-थुपिं फुक्कं संक्रामक रोगां ग्रस्त जुयाः अर्थहीन जुयाच्चंसां गुपचुप 
गुपचुप जुयाः फगत थ्वये मफुगु सः, चुंचुं दंगु हस्ताक्षर, न्हुयावंगु हः 
जुयाच्चनी । उखे 'बिस्थापित' पुस्ताया संवेदनशील जुया: दनावःम्ह मनू, 
व ब्वलंलं वःगु विशालतायात चायेका: व दुनेया मनूया संकेतय्‌ सनेत 
स्वइपिं जूगुलिं इमिसं चाः जिन्दगीं न्ह्यलं चायेकूगु, जुरुमुरु दंगु, अले 
तुतिं पला: न्ह्याकूगु - 


भतिचा लखं थें थःत इना 
भतिचा लखं थें थःत प्वंकाः 
भतिचा लखं थें प्याका: थ्व बँय्‌ 
थ्व यात्रा - गुगु न्ह्यात थःत सर्गः थें व्यापक-यायेत 
थ्व अभियान-गुगु शुरु जुल थःत खुसिया 
गति नाप खुसियाना न्ह्याकेत 

थ्व कृत: - गुगु बुल थःत विस्थापित मयासे 
अभिव्यक्त यायेत 


थ्व हे कृतलय्‌ वयकःयागु सिद्धान्त ब्वलना वइ, वयकलं 
न्ह्यथनादिइ - 


दक्व जिन्दगीयात न्हंकेगु षडयन्त्रय्‌ / कुतलय्‌ / अभियानय्‌ 
ब्वति कयाः थःत स्याये माःगु मदु भीसं ! 
x xX x 


गुपचुप स्वीकूती म्वानां छु जुड 
ल्हाःया खुसियात प्वंके मा: व फिसलय्‌ 
नत्र, कीगु लसपसय्‌ बुइपिं मस्त 
फगत 'रोबोट' जुया: म्वायेत बाध्य जुड 
ज्र x x 


भीगु वर्तमानया बुझ भीसं हे पुसा पिइ खने मा:गु खः 
नत्र कन्हे न्हूगु म्‌ ज्वना बइपिं जिन्दगीत मस्त 
गय्‌ म्वाये फइ 

XxX XxX xX 


लः न्ह्यायेमाः, मखुसा ध्वगिइ व लः 
ध्वगीगु लः नाप ध्वगिइ जिन्दगी 
उकिं, बाध्यतां मुक्त जुया 
थःगु ल्हाःया पतिं-पतिं नं बागमति बुइकाः 
नहगु तालया जिन्दगी शुरु यायेमाः भीसं। 
श्र x नर 
ख्वा:पा: ततं थःगु ख्वाः म्हसीके मफुगु जिन्दगी 

जिन्दगी खया: नं 
जिन्दगी 
मखु ! 
ज्र ज्र ज्र 


स्वीकृति हे छाय्‌ व जिन्दगीया गुगु च्वापु थें ख्वयाच्वनी 

पूजा हे छाय व सफूया गुम्हं चल: वनाच्वंगु पहाडय्‌ 
लँ क्यनी 

अले सरलं हे वयकःया धापूयागु नं स्थापना जूवनी । वय्‌कलं 

धयादिइ - 
सुनां अभिमानया गतियात पनेत स्वःगु पःखाः थुनी 
सुनां जिन्दगीयात लिकुंकेत स्वःगु क्रमया विरोध याइ 
वला खुसि खः। 
XxX XxX XxX 


पालूथाय्‌ न्ह्यायेवं तुं लः खुसि गय जुड फइ ? 
प्रवाह नापं म्वायेत ला 
खुसियात सि माः । 


Xx Xx Xx 


... अयसां जिन्दगी ला न्ह्याइ खुसिया लःलः थें 
x x x 


मृत्युनं जिन्दगी नुसां 
वया ल्हाःया स्पर्श न्हगु क्यब ला नुने मफु 
बं बुइका: थकगु आयाम ला नुने मफु । 
x xX x 

कूँ जाःगु क्वथां मुक्त जुइकेत चायेकेमा: लुखाः 
दुने त्यंगु छँ भयाक्रान्त जुया म्वायेगु बेसिं पिया 


दने माः: न्हूगु छे 
सूर्ययात त्वपुया च्वंगु हाक्‌-सुपाँय चिइकेमाः जः कायेत ! 
करू ९ करू 


मनुखं ला उबले पखाः थुनी 
गुबले व पःखालं वया स्वतन्त्रतायात ग:किड ! 
मनुखं ला उबले विद्रोह याइ 
गबले वया जिन्दगीयात पंज: दुने कुनी ! 
श्र XxX XxX 


बँड पुसा पिना: आस्था बुइकेत नं जः मा: । 


थुकथं थःगु विचार, सिद्धान्त ब्वलनाः थःगु दृष्टिकोण स्पष्ट जूगु 
तासेलि थौंयागु थम्हं खंगु असंगति, विसंगति व विकृतिपूर्ण जिन्दगीया 
समस्याया समाधानया लागि प्रयत्नशील जूपिं सुधारवादीतय्‌त धाये थें 
याना: आह्वान यायां धयादिइ - 


अय्‌ पुखूया लः हिलाच्वंपिं 

लः हिलां छु याये 

हानं ध्वगिइ व लः 

हानं कीत बुझ व कैदय्‌ ! 

अय्‌, पुखूया पःखाः थुनाच्वंपिं 

पःखाः थुनां छु याये 

ब ध्वगिगु लखं ला 

भीगु आस्था बुइकीगु बूड नं कीत इनी । 

उकि मोक्ष ला 
व पुख्‌ ल्हाना छ्वयेगुली जक दु ! 


वास्तवय्‌ जिन्दगीयात धात्थें हे असंगति-विसंगतिं मुक्त यायेगु 
खःसा, संगति-व-अविकृतिपूर्ण यायेगु खःसा आ: तकयागु जीवन-दर्शन, 
धारणा व दृष्टिकोण ज्याख्यलय्‌ मदुगु व थुकियागु लागि न्हूगु हे दर्शन, 
न्हूगु हे दृष्टिकोण व न्हूगु हे मापदण्डयागु विकास यायेमा:गु आवश्यकता 
खनादिल । उकि स्पष्ट यानाः धयादिल - 


न्हूगु ताल्जु व धः नं 
न्ह मापदण्डं लनाः 
न्ह्गु आयात बुइकाः 
वा, न्ह्याके जिन्दगी 

लः यानाः । 


मखुसा, वयकःया स्पष्ट धारणा दु, मनू मन्‌ जुझमखु, वं म्वानाच्चंगु 
धात्थेंयागु अर्थय्‌ म्वानाच्चंगु जुइ मखु, अथे मजुयाः वं सितिकं यन्त्रणा 
भोगय्‌ याइ, अनेक किसिमं यातना सह याइ । थ्व खँ थुइकेमा:गु आग्रह 
याना: हे वयूकलं उकि स्पष्टं घोषणा यानादीगु खः - 


थः दुनेया मनया संकेतय्‌ 
न्ह्याःवने मफुगु ल्हाः तृति- 
जि ... ... ... जि मखु। 


थुकथं स्पष्ट जू- विस्थापित पुस्ताया वयूक: कवि थःत विस्थापित 
मयासे अभिव्यक्त यायेगु कृतलय्‌ व्यस्त जुयादीगु दु । थ्व अभियानय्‌ 
वयकलं थः दुनेयाम्ह मनू नापं - थःगु अभ्यन्तरयात थनाः व पाखे थःगु 
भाव, विचार व अनुभूति संक्रमण याका: मेपिनिगु अभ्यन्तरयात नं 
थनेगु स्वयादीगु दु । मनूया मू हास जुजुं वःगु थौंयागु घडिइ जीवन तव्या 
जुजुं वयाः मनुखं स्वच्छन्दतापूर्वक स्वाभाविक नक्सां म्वाये फइगु 
विश्वास यानादीगु दु । शहीदतयूगु हिया भार थुकें हे पुले फइगु व 

भविष्यया मचातयगु सुख शान्ति थुकें हे सुरक्षित जुइगु वयूकलं खना 
च्वनादीगु दु । 

खतुं, मनूया जीवनयागु अवमूल्यन मयायेगु, हरप्रकारं उच्च 
मूल्यन यायां वनेगु अले अभ्यन्तरयागु विकास यायां उकियागु द्वारं आः 
व अलेयागु स्थिति-परिस्थितियात उन्नत यायां वनेगु मनूया आकांक्षा 
आः जकयागु मखु, थुकियागु लागि विशेष कुतःया प्रक्रिया नं न्हापां निसे 
न्ह्याना वयाच्चंगु खः । नेपालभाषाया क्षेत्रय्‌ नं थुकियागु परम्परा मदुगु 
मखु । तर थौंयागु जीवनय्‌ गुलि नं असंगति, विसंगति व विकृति न्हिया 
न्हिथं तुतुतुसें वयाच्चंगु दु उकियागु मूल कारण थः पिनेयागु बल, शक्ति 
व प्रभाव मखसे थःगु हे दुनें निसें व्याप्तगु अकर्मण्यता, असमर्थता व 
कुण्ठा ख: धयागु दृष्टिकोणया विकास स्पष्ट रुपं वयूकःयागु कविताय्‌ 
जूवल । उकिंया नापं थःके निहितगु शक्ति, सामर्थ्य व क्षमतायागु भरय्‌ 
म्वाये फइगु जुयाः नं अथे म्वायेगु कृतः मयागुलिं थःगु विरोध थम्हं तुं 
यायेगु चेतना नं थुकी हे स्फूरण जुल । थथे जूवःगुया मूल आधार नं छुं 
स्थान विशेष, परम्परा विशेष व संस्कृति विशेष मजूसें थौंयागु ज्ञान 
बिज्ञानयागु प्रगतिया फलस्वरुप विश्वव्यापी रुपं वःगु गुइँगुइँ न्यूगु 
स्थिति-परिस्थिति व स्थिति-परिस्थितिइ मनू जाति फुक्कसिनं भोगय्‌ 
याना वयाच्वंगु यन्त्रणा जूवल । थ्व यन्त्रणा भोगय्‌ याःगु अनुभूति 
वास्तवय्‌, छुं स्थानीय स्थिति-परिस्थितियागु अले छुं काल विशेषयागु 
जक अनुभवं दइगु अवश्य मखु, उकियागु लागि विश्व न्यंकया मनूतयगु 
स्थिति-बोध, अनुभव-बोध व वेदना-बोधयागु आवश्यक ज्‌ । थौं कन्हयूयागु 
देशयागु लुखा चाला: विश्वयागु कुंकुलामय्‌ च्वंपिं मनूत लिसें सम्पकया 
अभिबृद्धि जुजुं वनाः, सञ्चारयागु विभिन्न माध्यमयागु विकास जूगुलि नं 
भी थाययापिं कवि-लेखकतयूत थुकियागु बोध जू वइगु, मफइगु व 
मखडइगु ख मखु । उकि न्हूगु मू स्थापना यायेगु आग्रह व दुनेया मनूया 
संकेतय्‌ न्ह्याःवनेमाः धयागु खया व्याख्या उलि न्हगु मखुसां थुज्वःगु 
आग्रह, थुज्वःगु खँ स्थापना यायेत प्रयुक्त जूगु प्रतीक व दृष्टान्त अले 
अभिव्यक्त जूगु व दृष्टान्त व प्रतीकं जाःगु अनुभूति व उकियागु शैली 

प्रभावकारी व न्हूकथंयागु जूव:गु दु । अस्वाभाविक मखु, थुगु सिलसिलाय्‌ 
छुँ खं प्रभावित जुया: वा मजुसें नं, तःगू मछि दृष्टान्त तःगू मछि प्रतीक 
स्वात्तुस्वाना: वयाः तःगू मछि किसिमं प्रयुक्त जुया: भावाभिव्यक्त जुइबलय्‌ 
वयक:यागु कविता गुलिसिगु लागि क्लिष्ट व अस्पष्ट जूवनी अले 
गुलिसितं मूल विषय हे तापाक्क च्वंगु न्ह्याये मदुगु थें, लकसय्‌ हने 
मफुगु थें जूवनी । तर थ्व कविता-धारा हे थुज्व:गु गुकियागु आधार 
खालि संवेदनशीलता जक मजूसें चिन्तनशीलता न उत्तिक हे क्वात्तुक 
जुयाच्वंगु जुइ । उगु अवस्थाय्‌ उत्तिक संवेदनशील व चिन्तनशील जुयाः 
उत्तिकं बा-खं, मा- खंलिसे परिचित मजूपिनिगु लागि थ्व धारा सहजं 
सम्प्रेषणीय नं जुइमखु (इमिगु लागि व्याख्या व टीकायागु आवश्यक 
जुयाच्वनी) । उकि थ्व अभिव्यक्त याइगु भावं, विचार व अनुभूतिया 
स्वरुप छुं स्थूल वा सहज रुपगु जुया: (म्हिग: म्हिगःयागु कविता-धाराय्‌ 
अभ्यस्त जुयाच्वॅपिनिगु लागि) अनुभवगम्य मजुसे छुँ सूक्ष्म वा अमूर्त 
धया थें जुया: अव्यक्त प्रकारं जक स्पर्श याइगु जुयाच्वनी । कारण थ्व हे 
खः वयकःयागु कविता नं गुगुं, गुलि ब्वमियागु लागि, आपा: खँ आपा: 
किसिमं धया: स्पष्ट यायेगु लोभ संवरण याये मफया: म्वायेकं ताहाकः 
जूगु अले म्वायेक अनेक प्रतीक व दृष्टान्त छाय्‌ प्यूगु हाकनं थायथासय्‌ 
व हे छता जक खँ लिसा लिसा कया: वया च्वं थें नं ताःवइ । तर अति 
हे भावुक जुया: व हे छगू जक खं मनय्‌ वात्तुवाका जुइगु प्रवृत्तिं नं अथे 
जूगु खयेफु । अथे खःसां, थम्हं थ्व हे खः धकाः वाचायेधुंकूगु ख॑यात 
स्थापना यानाः क्यनाबीगु भनं, छगू हे मूलगु छयंग्वलय्‌ धायेगु यानाः 
विषयगत हिसावं ल्वःल्वःगु कविता छथाय्‌ मुना हयाः तया व्यूगु जूसेंलि 
व हे छगू मुनाया आधारय्‌ कविया सम्पूर्ण स्वरुप थ्व हे खः धकाः तयजु 
यायेगु नं छिगु ख मखु । 

न्ह्यागु थजु, थौंया विस्थापित’ पुस्ताया छम्ह चेतनशील कवि 
जुयाः 'स्थापित’ मनूया प्रतिविम्ब प्रतिस्थापना यायेगुली आनन्द जोशी 
गाक्क न्ह्याःवनादीगु दु । विश्वजनीन भावनायात स्थानीय परिवेशय्‌ 
ल्वइकथं सार्वजनीन स्वरुपय्‌ दुत हयाः नेपालभाषाया काव्य विधाया 

स्वापू विश्वया अन्य भाषाया काव्य-विधा लिसे हनेगु वयकःपाखें उत्थें हे 
न्ह्यथने-बहगु ज्या नं जूवंगु दु। म्हिगः तकयागु रोमानी शिल्प व 
शैलीया थासय्‌ थौंयागु वस्तुगत तथ्यं घ्वाःगु चातुर्य व प्रविधियात 
ब:बिया: छत्वाथः च्वय्‌ थकायेगु ज्या नं जूवंगु दु । थुगु अर्थय्‌ वयूकःया 
“विस्थापित जि - 'जि' मखु” नेपालभाषाया काव्य-क्षेत्रय्‌ छगू सीमा- 
स्तम्भ जूवःगु दु - थ्व अवश्य खः । 


खेलुइताः 

ने.सं. ११०२, ल्या: ३, 

खँ साहित्ययागु/साहित्यया खँय्‌ 
ने.सं.११०५, पेज १७-३४ 

विद्रोह व बौद्बोिकताया कवि 
आनन्द जोशी 


- कृष्णचन्द्रसिंह प्रधान 


आधुनिक कविपिं मध्यय्‌ छम्ह आनन्द जोशी नं ख: । सरहय्‌ 
श्यामसुन्दर सैंजु, पूर्णबहादुर वैद्य, बुद्ध सायमि, योगेन्द्र प्रधान आदि 
समकालीन कविपिसं व हे ईब्य:या प्रतिनिधित्व यानाच्वंगु दु । छम्ह कवि 
मेम्हनाप पाना नं थःगु ईब्य:या च्यूता: तयेगुलि उलि हे चिन्तित खना, 
थःथःगु परिधि दुने च्वना उलि हे निर्वाह याःगु ताया । तर भीगु 
कविताय्‌ दकलय्‌ पागु पहः व बौद्धिक ज्वलं आनन्द जोशीया कविताय्‌ 
दु । जोशी भावुकताय्‌ न्ह्यानाच्चंसा यर्थाथ परिवेशं पिहा वनाः मखु; नुगः 
ख्वयाच्चंसां समाजया असत्य व विडम्बना पाखें मिखा तिस्सिना: मखु; 
थःगु दुःख, असंतोष न्ह्यथंसां मनू मात्रया गंभीर संकट ल्वःमंका मखु । 
इमाया पञ्जाय्‌ लाःपिं खाचात थजा:गु समाज, सीत स्वया: नं सी मफुपिं 
मनूतय्‌गु संकट, पला: छीत स्वःसां छी मफयेक न्यव: घाकात:गु थजाःगु 
जीवनया दुर्दशायात क्वातुक कनेत वा नुगलय्‌ दिक्क धायेत जक 
लिधंसाया रुपय्‌ जोशीया भावुकता पिदनी, असंतोष विक्षिप्त जुयाः 
चिच्चाः दनी, आबेग दुंम्ब्बः कयाः लेहें पुड । उकि जोशीया कविता नं 
पूर्ण वैद्यया सहज व स्वाभाविक अनुभूति थें सरह जू, न बुद्ध सायमि व 
योगेन्द्र प्रधानया व्यंग्य तथा परिवेश थें द्रष्टव्य खः । नेपा:या दबुली नेपाः 
पिनेया संसार घयपुया: न्ह्यानाच्चंगु नीगूगु शताव्दीया समानान्तर 
आधुनिक मनू व अमिगु बिडम्वना, दुर्भाग्य प्रति विशेष चिन्तित 
बौद्धिकता जोशीया चिन्तनया परिवेश जूगु दु । 

आधुनिक जीवनया थःथःगु देय मदुगु मखु, थःथःगु परिवेश 
मदुगु मखु, थःथःगु संस्कार मदुगु नं मखु । थुकथं वइगु सीमा नं दइ, 

भिन्नता नं दइ, सीमितता वा अपरिमितता नं दइ । थ्व अमिगु स्तर 
अनुसार पायेफु, अवस्था अनुसार पायेफु, स्वरुप अनुसार पायेफु । तर 
थुके दुने छगू थजाःगु सत्य नं दु, थजाःगु प्रवृत्ति, व्यवहार, आचरण कि 
थ्वयात न त गुगुं देशया भिन्नतां अथवा अमिगु असमानता अथवा 
आकार-प्रकार व स्वरुपं अथवा थीथी विचारं अलग्ग यायेफइ । मात्राय्‌ 
पायेफु, स्वभावय्‌ मखु थजाःगु विश्वजनीन मानवीय समस्यां गुगुं देश व 
अनया मनूत अलग्ग जुया: निश्चित जुड मफुगु स्थिती मनूतयूत लाइगु 
प्रतिक्रिया न समान जुइफु । स्वयेबलय्‌ व मन्‌ न्ह्याथाय्‌ च्चंम्ह हे छाय्‌ 
मज्चीमा, न्ह्याग्गु रंग व व्यवस्थाय्‌ ब्वलंम्ह हे छाय्‌ मखयेमा तर वर्तमान 
शताब्दीया थ्व मनू भी सिक पाइमखु, भी इपिं सिकं अलग्ग जुइमखु । 
समानान्तर दुनेया थ्व स्वरुप व थ्व सःयात ज्वना हे आधुनिक कविताय्‌ 
थौंया मनू म्हसियाच्चनी । थौंया आधुनिक मनूतयगु व हे संकट खः, व 
हे चिन्ता, समस्या, नियति खः, गुकिं याना मनूतयूसं आः तक नं थःत 
मुक्त भाःपी मफु । थजाःगु हे चिन्तित मानसिकता ज्वना: जोशी 
कविताय्‌ पला: न्ह्याकेगु कुतः यात । उकिं जोशीया जीवन वा मनू वा 
यथार्थ अले विवशता, निर्मुक्ति अस्तित्वहीनता गुगुं देशया परिमित सत्य 
मखयाः भी व भी थजाःपि आधुनिक मनूतयगु संकट खः, वं न्ह्याथाय्‌ 
नं परित्यक्त व श्रापित जीवनय्‌ म्वायेत विवश । थुकिया विरोधय्‌ 
मनूतयसं संघर्ष यानाच्चंगु हे दु । गुलिं सफल जुल थुकिया ल्याःचाः 
महत्वपूर्ण मखु, महत्वपूर्ण ला अमिगु म्वायेगु आकांक्षा खः, आस्था खः, 
गुकिया नितिं संघर्ष यायेगु मत्वःतू । आधुनिक मनूतयूके खने दयाच्वंगु 
अस्वीकृतिमूलक-भाव, अनास्थाया दर्शन, अले अराजकता, विध्वंस तथा 
आक्रोस आदि नं व हे विद्रोहयात प्रतिविम्वित याइगु मनोभावनाया 
असंयमित घा: खः गुकियात विकृतिया रुपय्‌ मख्‌, विद्रोह व असंतोषया 
परिभाषाय्‌ मालेमाः, थुइकेमाः । आनन्द जोशी न्ह्यथनातःम्ह मनू अले 
वइगु विवशताय्‌ भी खने मदुगु मखु तर थ्व कीया मनू भी जक मखयाः 
आधुनिक संसारया अस्तित्वहीन व अकिञ्चन जीवन भोगय्‌ यानाच्वंपिं 
अल्याख मनूत नं खः, अमिगु वाध्यताया प्रतीक व प्रतिबोध नं खः । 

अपरिमितताया परिवेशय्‌ कविया मनुखं मनू जातिया प्रतिनिधित्व याना 
वयागु मानवीय मूल्य अथवा संकटया यथार्थतायात अर्थ बी विस्थापित 
जि-'जि' मखुया छुँ कविता तथा तज्याःगु फुजिंयामाः विद्रोहया छसः व 
लाशतयूत सिथं यंके मफुम्ह थ्व युग : लुसिपसया म्ह्यायपिन्त बलात्कार 
याय्‌ मफुम्ह जि आदि कविता आधुनिक युगया विद्रोहजन्य बौद्धिकताया 
ख्यलय्‌ आक्रोशपूर्ण प्रतिक्रिया धायेमा: । उकि थुकिया दुनेया मनू व 
अमिगु संकट नेपाःया सीमाना नं पुलाच्वंगु दइ । प्रतिभाय्‌ गाक्क तःब्या 
धयागु खँया पुष्टि याइ - जोशीया क्वय्‌ च्वंगु मनू व परिभाषां - 

अणुवमया कीतयसं नया ब्यूगु लिधंसा 

दृहंतयसं च्वयाः लाश जगु अभियानया म्ह 

बुइसात बलि ब्यूगु छ्यं 

ल्हाःतय्‌ सीधुंक्‌गु हिरोशिमाया चा 

जिगु नाम्‌ नामसारी ! 

खः मययेक नं फया बिइमाःगु वीर्य थ्व वाध्यताय्‌ 


भक्कृयात ब्यम्ह म्यय्‌ 





(च्यापुं त्यला यंकाच्चंगु जिन्दगी व जिगु विश्वास) 


जोशीया कविता भीगु भाषाय्‌ बौद्धिक चेतनाया आधुनिक दसु 
खः । थःगु युगया सापेक्षताय्‌ खने दयाच्वंगु विसंगतिपूर्ण समाज, अनया 
विषमता, वाध्यताय्‌ म्वानाच्चंपिं मू मदुपिं मनू, युद्ध-संहार व दासताया 
इतिहासं त्यलातःगु परम्परा आदिया विरोधय्‌ हीमी चाया: आक्रोशया 
रुपय्‌ व्यक्त जूगु प्रतिक्रिया तच्वक  मिच्याः । थ्वयात विवशताया परिप्रेक्ष्यय्‌ 

ब्याक्क पुलांगु मान्यता स्वीकार मयासें न्हूगु मू मर्यादाया जग स्वनेगु 
विश्वासया सः धायेमाः । 

म्वायेगु मात्र हे छु मनूया जीवनया सार्थकता खः ला ? सायद 
मखु । तर खनाच्चना व ला खालि म्वानाच्वंगु दु न्ह्याथें जुयाः, न्ह्याथें 
यानाः, न्ह्याथें सिना: । थथे म्वायेगु नं छगू वाध्यता जुल । थ्व वाध्यताय्‌ 
म्वानाच्चंपिं मनुखं थःत 'सिथं मयंकूम्ह लाश ! भाःपिया च्वन ! अथवा 
गुलिं नं मभिंगु ज्या मनूतय्‌सं यानाच्वन थ्वयात यायेमाला मखु; मयायेत 
स्वया: नं मयासे मगाःगु विवशतां याकाच्चन । कविं धाःगु दु - 


ब पतिं ध्यनाः घाः जुइकाच्वंम्ह एकलव्यं स्य 

थन गुरुदक्षिणाया नितिं थःगु मूया अकालं मृत्यु ज्‌ ! 
व गःपतय्‌ खिपतं चिनाः थःत स्याःम्ह विधवां स्यू 
थनया स्वतिपाँय गुलि सशक्त ज्‌ ! 

व थःगु ला मिम्युं आस्था नं मीत वाध्यम्ह बौ नं स्यू 
थन म्वायत थःगु इच्छाया मनूया श्राद्ध याना जुइमाः ! 
व ई-ब्यः मदयेक तिनिख्यः जुया बीमाःम्ह बेश्यां स्य्‌ 
थन सिथं मयंकम्ह लाश जुयाः म्वाये गुलि थाक्‌ ! 
धात्थें गुलि घाघः थन 

सुं म्वाना बीगु काइष्ट जुयाः यहूदीतयगु नितिं ! 


(पंज: दुने लाःम्ह मनूया हीमी चाःगु सः) 


भीगु इतिहास नं न्हूगु लँपु दयेकेत स्वइपिन्त पंग: जुया दना 
ब्यूगु भाःपाः थुकथं वातावरणया कठोर रुप न्ह्यथनी - 


थः हे सी धुंकल धकाः क्रिया च्वनेमाःगु वातावरण 
थः हे ध्वरगी धुंकल धकाः 

थःत हे चुं चुं यानाः वां छ्वया च्वनेमाःगु वातावरण 
बुइका वनाच्वंम्ह इतिहासं 

इतिहासया भूततयसं 

म्वायेत न्हूुण्‌ आयाम 

स्वायेत न्हणु पहः माः जूपिन्त स्याःगु दसि क्यनाः 

चिडियाखानाया खोर दुने सास: ल्हायेत विरोध याइपिंत 

भीमसेन थापा बूगु साइनवोर्ड क्यनाः 

हत्या यानाच्वन - 

छुं बुइकेत वःपिं खुसिंया ल:या पला: पला:यात 

वसन्तया ल्हाः, वसन्तया न्हिलायात । 

(उपर्युक्त) 

इतिहास भिंगु नं दु, मभिंगु नं दु । इतिहास ला घटित घटना 
जक नं खः । थुकिया श्रेय व हे ईया मनूयात बीमा:, गुम्हसियां परिस्थितिं 
ब्यूगु अवसर सितिं मछुवःसे थःगु दयेकी अथवा परिस्थतियात हे थम्हं 
तुना थजाःगु लँपुइ हीकेत छगू छगू सांग्रामिक पुरुषार्थ क्यनी, युद्ध 
बुइकी । थुकथं स्वयेबलय्‌ मनूतयगु म्ह॒तुप्वा: तिना: तुती चिनाः हरे 
राम” जक धायेकेगु वीरता, शक्ति हे इतिहास जुया: अहित मजूगु नं मदु 
अथवा साहसी व्यक्तित्वया अदम्व परिणाम जुया: कालान्तरय्‌ भिं-मभिंया 
हःपाः बियाच्वंगु इतिहास नं मदुगु मखु अथवा यःसां मयःसां क्वबीका 
तःगु इमिगु इच्छाया पलाःचिं जक इतिहास खः धयागु नं असत्य मखु । 
थःत तंका, थःत समर्पण यानाः, थः धयागु हे कर्पि भाःपाः समाज व 
देशया नितिं सिना वनीपिं मनूतय्‌गु बलिदान नं इतिहास मखु सुनां धाइ 
? तर इतिहासं धाः थथे व थुकथं हे जक इतिहास न्ह्यानाच्चंगु मदु, 
इतिहासं भीत ब्वलंकाच्चंगु मदु । उकि इतिहासया लाखे व भूततयूत 
थनाः हानं हानं नं वर्तमान लाका: कायेत हानं हानं भविष्य लाकेत 
स्वइम्ह इतिहासया लिधंसा कया: इतिहासं सास्ति मया:गु मदु । व थुलि 
भयानक कि कन्हेया च्यूताः मतसें थौंया हिलाच्चंगु मू व मान्यतायात 
हाकु तिना: इतिहास म्वायेत वाध्य यानाच्चनी । वं धयाच्चनी - 


छिमिसं ज्वनावःगु न्हगु ताल्जु व धःया म्‌ मदु 
न्ह्यपुइ लुयावःम्ह सूर्यया म्‌ मदु 

सिर्फ मन्‌; पा: लःल्हाये मखंम्ह दुम 
मन्‌ : बालघरी कया यंकगु साइकल खुया यंकाः 
छु याये छु याये जम्ह मन्‌ 
मन्‌ : कलातं याःगु विश्‍वासघातय्‌ बम्ह 
मचामा बौ ! 
(उपर्युक्त) 


तर त्वाकलय्‌ तया: त्यात्या यात नं छुरिया सः ल्ह्वये मफुम्ह 
वर्तमान खना: कवि हीमीचाइ । हीमीचायां छु याय्‌ ? 


... पालेत स्वइ तरवार ल्टवना: मनुखं 
इतिहासया म्हुतुयात, मिखायात, ल्हा:यात, तुतियात 
तर व हे तरवारं लिना च्वन मनूयात वँय्‌ चाःम्ह किसिं थें 


परिणाम स्वरुप मनुखं हे म्वायेत दयेक्‌गु क्वथाय्‌ मन्‌ हे कैद ! 
जुयाः निरर्थक जुया वनाच्वंगु व्याक्क कुतः, व्याक्क अभिलाषा सन्नाटाया 
हःपाः थें जक जुल । कारण गुलि दइ, छु छु खः थ्वया ल्याःचाः मदु । तर 
मेगु खं ल्वःमंका गुगु विश्वासं मनूतयूसं पला: न्ह्याकल, गुगु मापदण्ड 
लना: थःत स्वयाच्चन, जीवनया मू भाःपाः गुकियात नालाच्चंगु खः 
वास्तवय्‌ थ्व हे मिथ्या जुयाच्चन । मिथ्या खः धयागु भ्रान्तिया जालं मुक्त 
जुइवं छगू मेगु हे मू व मान्यताया जिज्ञासां हा कायेफु, छगू मेगु हे लँ 
मालेगु दृष्टिं थाय्‌ कायेफु । उकि  न्हापां ला स्वयेगु मिखा पायेमाल । 
जीवन छु खः व गुलि सार्थक-लनेगु ध: हिलेमाल । संस्कारय्‌ विजीत 
अथवा पराजीत इतिहासया दम्भ तथा लघुताबोधया की लहिना हतप्रभ 
जुइ धुंकूम्ह मनू; सामाजिक रुपय्‌ थाय्‌ कायेधुंकूगु समर्पित मानसिकताया 
वातावरण थः हे विकूतिपूर्ण खः । थज्याःगु संस्कार, मानसिकता, स्वयेगु 
मिखा व विश्वासया धः ज्वना: थुकिइ हे क्वदयाच्चँपिं मनू व समाजयात 
थने फइमखु । थ्वयागु पला: ज्यलेधुंकल, थ्वयागु ल्हाः नमस्कारय्‌ बन्धक 
लायेधुंकल, दिल्लाय्‌ कां जूम्ह द्रहंसाया मिखां समयया ह्यूपा: खनीमखु । 

अकि संकीर्णता व परिमिततां पिहां वनेत भया: चायेकेमाः, लँय्‌ ब्वाँय्‌ 
जुइत लुखा चायेकेमा: । कविया थ्व भयाः प्यखेरया हिलाच्वंगु संसार खः 
- थौंकन्हेया वर्तमान, गनं जः दुहां वइ । कविया लुखा न्ह्यज्यायेगु लँपु 
खः, गनं तुति न्ह्याइ, तुति न्ह्याकेमाः । थुकिया नितिं मेमेगु ज्वलं ला 
आपालं माली तर न्हापां कीके, कीत हिइका न्हूगु लँपुइ यंकेत, न्हूगु 
जःया संसारय्‌ फैलय्‌ जुइत, न्हूगु कथं स्वयेगु मिखा दयेकेत न्हूगु ताल्जु 
व धः हे मा: । अले तिनि न्हूगु मापदण्डं लना: जिन्दगी छु खः म्हसीके 
फइ, अले तिनि न्हूगु आयाम बुझका: परिमितताया पंग: खिनेफइ, अले 
तिनि न्हूगु परिभाषा कथं जिन्दगी हनेफइ, अले तिनि छुं यायेफइ, छु 
धायेफइ, छु बिइफइ । मानवीय मू व मान्यताया थ्व लिधंसा मदुपिंसं 
न्हापां ला जिन्दगीया अर्थ थ्वीके थाकुइ, अनंलि मनूया अस्तित्व म्हसीके 
थाकुइ, अले हानं म्वायेगु छाय व छ्या नितिं व गुकथं धयागु न्ह्यसःया 
लिस: बी थाकुइ । बिस्थापित जि - 'जि' मखुया कविया इनिमिनि धायेक 
नुग: थियाच्चंगु दकले तःधंगु प्रश्‍न थ्व हे ताया। कविं गूलि नं 
यथार्थताय्‌ मनू व वयागु वाध्य जीवन बारे प्रतिक्रिया व्यक्त या:गु दु थ्व 
दुष्टान्त जक खः । वास्तविकता ला मनूया व हे अस्तित्व खः, व हे मू 
तथा स्वतन्त्रता व निर्बन्धित, स्वाभिमानी अहं खः, गुकिया हत्या, 
अनादर, बलात्कार तथा अपहरण जुया: मनू थौं तक नं सादर प्रतिष्ठित 
जुइ मफु - निरीह प्राणी अथवा अकिंचन व्यक्तिया रुपय्‌ स्वार्थसिद्धिया 
न्ह्यवःसा थें जुइमाल । 

थन थाय्‌ हे छगू मेगु खँ दु । थ्व मनू मात्रया नियति हे ला मखु 
ला धयागु न्ह्यसः नं कवियात थ्यूगु ताया । नत्र छाय्‌ गबलें स्वतन्त्र व 
मुक्त जुयाः मनूतयसं थःत थम्हं हे न्ट्याके मफुत ? धाथें, मनू गबले 
स्वतन्त्रता जुया म्वाःगु मदु, गबलें थःत थम्हं दयेका ब्वलंगु मदु, गबलें 
थः यः थें जुयाः ययाच्चंगु मदु । इतिहासया लिधंसा कयाः वास्तविकता 
न्ह्यथनेबलय्‌ थ्व विवशता व परिवेश दुर्भाग्यपूर्ण हे भापिइमाः गुकिया 
विरुद्धय्‌ ल्वानाः मनूतयसं युद्ध मत्याकूगु नं मखु । थन सार्वजनीन रुपय्‌ 
प्रतिबिम्वित मनूयात परिभाषित यानाच्वना । अर्थात्‌ शासक निरो मखु, 

जार मखु, चंगेज खां मखु, छम्ह-छम्ह सिकन्दर वा हिटलर, जंगबहादुर 
नं मखु। थुपिं ला छगू-छगू शक्ति खः, थज्याःगु शक्तिया शासनय्‌ 
परिचालित जुइमाःगु वाध्यता हे छु मनूया नियति मखु ला ? शायद थ्व 
थुइका हे शाश्वत सत्य थें भाःपाः जोशीया कवियात थथे धायेमाल - 

मनुखं हे म्वायेत दयेक्‌गु क्वथाय्‌, मन्‌ हे कैद यथार्थता अवश्य खः 
तर थन, थ्व खय्‌ कविया गाक्क विरोध दु । अकि अज्याःगु स्थिति व 
सत्यता स्वीकार मयासें विद्रोह म्वानाच्चंगु सः जोशीया कविताय्‌ 
थ्वयाच्चन । 

धायेमाल धा:सा विस्थापित जि - 'जि' मखुया कविता मनुखय्‌ 
केन्द्रित जुया वं हनेमाःगु वाध्यताया जीवनया यथार्थ नं खः, विरोध नं 
खः । मनूया सर्वाधिक महत्तायात न्ह्यथना वयागु प्यखेरंया विषाक्त 
वातावरणय्‌ ह्रास जुजुं वनाच्चंगु मू व अस्तित्वयात न्हूगु मापदण्डं दानाः 
स्थापित यायेमाःगु व्यग्रता व आशक्तिया बौद्धिक परिवेशं कवियात 
भुनातःगु दु । म्वायेत लडाई ल्वानाच्चँपिं मनूया अस्तित्वनाप सम्बन्धित 
आस्था तथा प्रश्‍नय्‌ इमिगु विक्षप्त आकांक्षाया जीवनयात गथे अबौद्धिक 
मिखां स्वयेफइ ? आधुनिक संचेतनाया पृष्ठभूमी थःत लना, म्हसीका 
अस्तित्व प्रति जागरुक मष्तिस्कं खनी आदर्शया लँ कयना: उकी म्वायेत 
हःपाः बियाच्चंगु समाज व अले नाय:तयगु खँ ला खालि आडम्वर धकाः 
जुयाच्चन । व्यवहारय्‌ थुकथं हनेचनेत, म्वायेत नं स्वतन्त्रता दु, न 
अधिकार । वाध्यता खालि जीवनया यथार्थ मखु, उलि हे सत्य खः, थ्वइगु 
विरोधय्‌ प्रस्फुरित तीब्रतम बौद्धिक आक्रोश । थ्व सत्य विस्थापित जि - 
'जि' मखुया कविताय्‌ गाक्क दु । थःगु मू व अस्तित्व म्हमस्यूम्ह मनुखं 
विवशताय्‌ भोगय्‌ यायेमाःगु दुःख, अनुभवयात वाध्यता मखु, दुर्भाग्य धाइ 
- अभ पूर्वजन्मया पाप व फल धाइ । अकि थन विरोध मयासे म्वायेगु, 
हनेचने यायेगु सहजताय्‌ व्याक्क विवशता, यातना पाप स्वीकार्य 
जुयाच्चनी । तर थुकथं छम्ह सचेत व्यक्ति गुम्हसियां मूल्यगत मापदण्डं 
थःत लना निरर्थकता वा अस्तित्वहीनताय्‌ म्वायेमा:गु वाध्य जीवन हे भी 
खः, मनू खः धकाः परिभाषित याइ वं गबले नं विरोध मयासें वर्तमानयात 

स्वीकार याइ मखु गथे थौंया मू व मान्यतायात समर्पित जुया मानय्‌ 
यानाच्चंगु दइमखु अथे हे म्हिगःया आदर्श व विधि-निषेधया न्ह्यःने छूयं 
क्वछुका मिखा तिसिना च्वनीमखु । थुकियागु व्याख्या बौद्धिक धरातलय्‌ 
जुड थें थ्वइगु अनुभूति व निरुपण, चेतना व मूल्यांकन नं आधुनिक 
विश्वया परिवेशय संपूर्ण परिणामया भागी जुइत विवश मनूया 
वास्तविकतायात आत्मसात याना प्रबुद्ध चिन्तनय्‌ जक सम्भव जुइ । 
आधुनिक कवितां थुख्यर मिखा तिसिना आधुनिक जीवननाप सत्तिगु 
सम्बन्ध तयेफइ मखु । थ्व पृष्ठभूमि आनन्द जोशीं न्ह्यथनांच्चंगु वाध्यताया 
जीवनया बौद्धिक अभिव्यक्ति बिस्थापित जि - 'जि' मखु धायेमाः । वाध्य 
जुयाः मनुखं थःगु म्‌ व अस्तित्व तंका च्वनेमाःगु निरर्थकताया जीवन 
यथार्थ खः नीगूगु शताब्दीया दकले तःधंगु अभिषाप व आत्मबोध । तर 
थुकियात केवल थुलि हे खः धयागु सत्यताय्‌ सन्तोष यानाः छु थ्व 
विवशतां मुक्त जुइफइ ? असम्भव । उकि थ्व सत्ययात परम्पराय्‌ वा 
प्रचलनय्‌ स्वीकार मयासें गुग विद्रोह कवियाके दुनुगलं निसें दासि 
वयाच्चंगु थ्व च्वय्‌ धया थें बौद्धिक परिवेशया जीवन्त पक्ष खः। छुं 
चीजयात स्वीकार मयायेगु प्रवृत्ति, विरोधया क्रमय्‌, खनेदुगु चरमताया 
विकृति वयेफु, तर समर्पण व स्वीकृति दुने मनुखं थःत तंका गुलि हेला 
व निस्सारताया जीवन म्वाना निरस्त्र जुइमाल पशु थें, थुकियागु 
प्रतिक्रिया नं उलि हे विद्रोही जुया: अराजक जुयाबिल धा:सा अस्वाभाविक 
धाये मज्यू । असंख्य असंख्य उपलव्धि दुने नं स्वतन्त्रता व मुक्ति मदुसा 
मनूतयूसं उपलव्धि धकाः थुकियात गथे नाली ? विकासया प्रक्रियाय्‌ 
उपलव्धिया धलः-पौ ताहाःसा छपे नयेत वं छजु पुनेत च्य: जुइमाःगु 
मनूतयूसं गथे प्राप्ति धकाः थुकियात स्वीकार याइ ? शायद अकि हे 
जुइफु प्रत्येक उपलब्धि मनूया सुख-शान्तिया नितिं मखु, इमित चिना 
तयेगु ग्वसाः खः धकाः परिभाषा यानाच्वन । अस्वीकृतिया दर्शन दुने 
खनेदुगु चिन्तनया मेगु हे परिवेश दयेमाः, विश्वजनीन अनास्थाया मेगु 
हे यथार्थ दयेमाः । थ्व पृष्ठभूमी जोशीं स्वीकार याये मफुगु उपलब्धिया 
नं मेगु हे अर्थ दयेमाः, लिधंसा दयेमाः, कविया धापू दु - 

उपलब्धि : सुल्प्या जुया: भीगु विश्वासया हि त्वनाच्वंगु आदर्श 
उपलब्धि : थःगु हे अभियान कुनेत खोर 

उपलब्धि : थः व थः दुनेया मन्‌ दथुइ बँसि 

उपलब्धि : छुं बुइका नं हत्या याना च्वनेमाःगु न्ह्यपु 
उपलब्धि : कन्हेया सुथ न्ह्यःने पःखाः 

उपलब्धि : लबु दने मफुगु समुद्र 

उपलब्धि : युद्ध / आत्मसमर्पण / घाज:मज: जिन्दगी 
उपलब्धि : चुंचुंदंगु मूर्ति - भी - मन्‌ 


म 
| 


० 


ec» 


| 
(लः ला न्ह्यायेमाः मखुसा ध्वगी व लः) 


थुकथं न्हिन्हिसिया जीवनया समस्या नं स्वार्थपूर्ण षडयन्त्र, 
सामाजिक, राजनीतिक, आर्थिक परिणाम भा:पा छगू बौद्धिक युद्ध थें 
जोशीया कविताय्‌ मन्थन दु, आक्रमण दु । अकिं कवियात न्हिन्हिसिया 
समस्या न्ह्यथनेगु वर्णनय्‌ मखु, वइगु कारणय्‌ विशेष याना: चिन्तित 
खना । क्वपुंगु समाजं स्थापना यानातःगु ब्याक्क मान्यता नं उलिं निषेध 
योग्य खः धयागु खया विशवास सकभनं दु । लिधंसा ला बौद्धिक चेतना 
हे खः, थ्व हे आधुनिकता ज्वना: थःगु वर्तमान प्रति असहिष्णु कवि 
विद्रोह यायेत दनाच्वंगु दु - गनं आक्रोशया सीमाना पुलाः, गनं विद्रोहया 
ध्वाँय्‌ ज्वनाः, गनं अविश्वासया मिखा छुनाः, गनं वाध्यताया चःति 

हायेका, बारम्बार आक्रमण, विरोध, हानं आक्रमण । अनास्थावादी कवि 
जोशी मखु । गतिशीलता व संघर्ष थज्याःगु शास्वत शक्ति खः, गन 
पराजय स्वयं पराजित जुया मनूया थःगु स्वतन्त्र सत्ता, अपराजित 
अस्तित्व अले अकुण्ठित मूल्य-मर्यादा प्रतिस्थापित जुइ । थ्व हे लँय्‌ 
कविया आस्था दु । उकि थ्व केवल आवेश मखु, कल्पना मखु, भावुकता 
जक नं मखु, भोगय्‌ यायेत वाध्य इतिहासया दुर्दमनीय यथार्थयात 
स्वीकार यानाः, अन्तहीन सत्य थें तायेमाःगु समाजं क्वबिकातःगु नियति 
व अभिशापया विरोधय्‌ गुगु छगू धाः न्ह्याना वयाच्चंगु दु थन, अले 
संसारय्‌, वास्तवय्‌ थ्व आस्था कविया वाध्यताय्‌ नं खतं नःगु मदु । थ्व 
आस्थाया परिप्रेक्ष्यय्‌ कविया अस्तित्वबोध व मूल्यान्वेषण छगू बौद्धिक 
प्रक्रिया खः, बौद्धिक चिन्तनपाखे क्रमश: न्ह्यचिका बीगु ज्वलं । 
पूर्ववर्ती कविताय्‌ कवि माछि स्पष्ट जुइमफु । थायथासय्‌ सुका 
गथि थें निलाच्चंगु बिचारय्‌ ततःमतः कयना: अर्थ छयायेत नं थाक्‌ । तर 
उत्तरबर्ती कविताय्‌ थ्व न्हनावंगु दसु विस्थापित जि - 'जि’ मखुया 
कविताय्‌ हे क्यं । अयसां समग्रताय्‌ गुगु बौद्धिक व्याप्ति दु थुकियात 
अस्वीकार यायेफइ मखु । प्रतिकात्मकताया समायोजनाय्‌ मूल्यगत बौद्धिक 
परिवेश ज्वनाः व्यक्त जुइगु हरेक संकेतया अर्थ व विम्बया व्याप्ति, 
बिस्तार सरल जुइमा: धायेफइ मखु । थज्यागु दुर्बोधता स्वाभाविक जुयाः 
अर्थपूर्ण जुइ । तर प्रतीक व विम्बया आयोजन थःगु हे किसिमया सृजना 
अभिमुख जुइमाः । ल्हायेगु, धायेगु खँया संरचनात्मक व्यक्तित्व पानाः नं 
थःगु विशिष्ट स्वरुप दयेमाः, कुतः नं दयेमाः । थुख्येर आनन्द जोशीया 
उल्लेख यायेबहः जू । अझ थुकियागु सार्थक प्रयोग व प्राप्तया दृष्टान्त 
बिइमाल धा:सा जोशीया कविता हे न्ह्यथने दइ धयागुली जितः विशवास 
दु । 
कूला, 
ने.सं. ११०३ द॑ ८ ल्या: ७ 
(पौ १०६-११७) 

विस्थापित जि-जि' मखु 
दुनेया कविताय्‌ दुना 


- बालगोपाल श्रेष्ठ 
मल्ल कालं निसें हे नेपालभाषाया कविताया प्रवाह न्ह्यानां 
वयाच्वंगु खनेदु । नेपालभाषाया कविता ख्यः थीथी युग पुला: सरासु( 
१०८६) पिदना तिनिं आधुनिकताय्‌ थ्यंगु दाबि आलोचकतय्‌ दु । छगू 
दिप छग्‌ लास (१०८८), जि : जिगु वर्तमान (१०९४), बिनाच्वंगु पहर 
(१०९६), हाबलासा (१०९८), गिरिजाप्रसादया गद्य कविता (१०९८), 
विस्थापित जि - 'जि' मखु (११००) नेपालभाषाया आधुनिक कविताया 
थीथी सफू खः । च्वय्‌ न्ह्यथनागु सफू ब्वनेबलय्‌ कविताय्‌ थीथी उपमा, 
प्रतिक, मिथक, बाखं, कल्पनाया (पूर्वीय व पश्चिमी दर्शनया कूचाकाचा) 
खँग्व: प्याखं ल्हुइका कविता दुर्बोध यायेगु कसरत यानातःगु अनुभव 
न्ह्यागु नं सफुतिइ खनेदु । अपवादया रुपय्‌ गिरिजा प्रसादया गद्य कविता 
दु । उगु सफुतिइ कविं सरल भावं बोधगम्य शब्दया संयोजनं जीवनया 
सूक्ष्मता ब्वया: ब्वमिया नुगः ज्वनेत सफल जू । च्वय्‌ न्ह्यथनागु सफू 
मध्ये १०९६दंय्‌ श्रेष्ठ सिरपालं छाय प्यूग॒ सफू विस्थापित जि - 'जि' 
मखुया च्वमि आनन्द जोशीया कवितायात दकले दुर्बोध अले क्लिष्ट 
धकाः आलोचकतयूसं आलोचना याःगु खनेदु - 

“ ... भाव दुरुह व छ्यलातःगु अलंकार प्रतिकया दुर्बोधं याना कवि 

व ब्वंमिया दथुइ दयेमाःगु सम्पर्कय्‌ पंग: दनाच्चं थें च्वं ... ” 
- जनकलाल वैद्य, 
नेपालभाषा पत्रिकाया तपंपौ 


“... उद्वेग व आकांक्षा ततःमतः क्यंकाच्चंगु तिफ्याये मफुगु न्ह 
कविताया गोथिक (50070) महल खः - आनन्द जोशी ।” 

- कमलप्रकाश मल्ल, 

'जिं स्वये' छगू दिप छगू लास” 

थन कवि आनन्द जोशीया हे विस्थापित जि - 'जि' मखु 
सफुतिइ मुनाच्वंगु कविता ब्वना: छम्ह साधारण ब्वमियाके लूगु प्रतिक्रियात 
ब्वयेत्यनागुलिं च्वय्‌या खँ न्ह्यथनागु खः। थ्व सफुतिइ ७७ पेज दुने 
जम्मा झिंगुपु कविता मुनाच्वंगु दु । थुकिइ दकले चिहाक:गु कविता 
ह्याउँ सर्गः गुगू भवःया लिसें दकले ताहाकःगु निसः व नीच्याभव: दुगु 
पञ्ज दुने लाःम्ह मन्‌या हिइमिइ चाःगु सः तक्क मुनाच्वंगु दु । 

जः दँपौया न्हापांगु ल्या: १०८३दंया निसें वयकः जोशीजुया 
कविता पिदंगु खँ भूमिकाय्‌ जनकलाल श्रेष्ठजुं न्स्यथना दीगु दु । तर 
जित: वय्‌कःया कविताया आस्वादन यायेगु मौका गाजलं दा:गु चा (१०८६) 
य्‌ मुनाच्चंगु कवितां जूगु खः । उकिइ मुनाच्वंगु वयूकःया निपु कविता 
तज्या:गु फुजिमाया विद्रोहया छस: व लाशतय्‌त सिथं यंके मफुम्ह थ्व युग 
: लुसिपसया म्ह्यायपिंत बलात्कार याये मफुम्ह जि”स छ्यलातःगु क्लीष्ट 
प्रतिक, उपमां याना कविता नँया बजि जुया ब्यूगु दु। अज्याःगु हे 
कवितां यानाः हे वयक:या कवितायात आलोचकतयूसं दुर्बोध धाःगु 
जुइमा: । विस्थापित जि - 'जि’ मखु सफुतिइ मुनाच्वंगु कविता च्वय्‌ 
न्स्यथनागु निपु कविता सिकं सरल अले स्पष्ट खनेदु। तर छम्ह 
साधारण ब्वंमिं अःपुक नुगलय्‌ स्वचाका कायेफइ कथं सरल वा सुबोध 
धाःसा धाये ज्यामछिं । छायधा:सा कविं प्रत्येक कविताय्‌ थःगु खँ विभिन्न 
उपमा, मिथक, प्रतिकया माध्यमं धयाच्चंगु खनेदु। उकिं कविताय्‌ 
सजीवताया अभाव अले अनावश्यक कथं ताहा: जुया सम्प्रेषणीय नं जुड 
मफुगु दु। 

वय्‌कःया शैली विशेष दुरुहताया खँ चिका: छक: कविताया भाव 
व बिचाः पक्ष निं स्वये । थौंया मनूया जीवनय्‌ लानाच्चंगु घाः, दुःख, 
वेदना, हिइमहिइ, पीडा, वाध्यता, विवशताया उच्छवास अले जीवनबोध 
अस्तित्वबोध वयूकःया कविता खः । आर्थिक, राजनैतिक, सामाजिक 
यन्त्रणा, द्वन्द, विज्ञानया प्रगतिं हःगु यान्त्रिकतां थला:क्वलाः जुयाच्वंगु 
जीवनया चित्रण हरेक विषम परिस्थिति नं लृत्तुलुया सात्तुसाला जीवनया 
मूल्य, जीवनया अस्तित्व, अले जीवनया महानताया बोध वयकःया 

कविता खः। विस्थापित जि - 'जि’ मखु दुनेया कवितां जीवनया 
अभिसप्तता, अनास्था, आडम्बर, फुस्लुपन, नामर्दीपन, काथरपनयात 
वांछुबया: जीवनया महत्व अले थ्वया अस्तित्वबोध याका मनू-मनू जुया: 
म्वायेगु सन्देश बियाच्चंगु खनेद्‌ । 

व ला खुसि खः (पौ ३ ) कवितां कविं खुसिया प्रवाहं जीवनया 
महानताया बोध भीत याकी सा ह्याउँ सर्गः कवितां अनास्थाया हुलं 
आस्था बुझकेगु (पौ ४) स्यनी । न्हूगु लँ दयेका थःगु योजनाय्‌ तुति 
न्ह्याकेमाःम्ह कविं स्वतिपाँचं चिना: लृत्तुलुया यंकातःम्ह दुगु - व ला जि 
” धकाः थःगु विवशता ब्वइ । मृत्युया चक्रव्यूह त्वाःथथं हे जिन्दगी 
न्ह्यानाबिइ लः लः जुया (पौ १०) धकाः व्यक्ति मखु समस्तिया निंतिं 
म्वायेगु बुखँ न्यंकइम्ह कविं ल्हाःया खुसियात प्वंकेमा: फिसलय्‌, दुनेत्यंगु 
छै भयाक्रान्त जुया म्वायेगु सिबें पिया दनेमाः न्हगु छँ” (पौ १५) धकाः नं 
ध्वाथुइका च्वनी । कीगु असमर्थतायात हिस्याना बसन्त अथें हे लिहां वन 
(पौ १७) धका: नं कयना च्वापुं त्यला यंकाच्वंगु जिन्दगी व जिगु विश्वासय्‌ 
लाटाबुङ्गो, बुँख्या:चा जुया (पौ २०), छम्ह मेम्हसिया जिन्दगीया श्राद्ध याना 
फागलय्‌ (पौ २१) म्वायेगु अस्वीकार याइम्ह मनुखं ला उबले विद्रोह याइ 
गुबले वया जिन्दगीयात पंज: दुने कुनी (पौ २२) धया छग देय बुझ मेगु 
देय्‌ त्याइ-म्वायेगु युद्धय्‌, चुनां ध्यबाय्‌ थःत मिइपिं (पौ २४) मनूतय्‌ 
न्ह्यपुत उला क्यनी ।” 

भीगु वर्तमानया बुँइ झीसं हे पुसा पिइमा:गु खः नत्र कन्हय्‌ न्हगु 
म्‌ ज्वना वइपिं जिन्दगी : मस्त गय्‌ म्वायेफइ (पौ ३०) धयागु न्ह्यसः छुना 
पंज: दुने लाःम्ह मनूया हिइमिइ चाःगु सः, गौमन-गौमन जक म्वाना च्वंगु 
फिसलय्‌ (पौ ३२), थः हे सीधुंकल धकाः क्रिया च्वनेमाःगु वातावरणय्‌ ( 
पौ ३३), आत्महत्याया क्रम ब्वलन भी दुने तर मनुखं म्वायेत लँ मा:गु दु 
धयागु चायेका न्हूगु आयाम बुइका वा न्ह्याकी जिन्दगी लः याना (पौ ४१) 
धकाः कविं आह्वान याइ । छ ला बव 'वार” लिकया: वांछ्वये माःगु खः ( 
पौ ४२), सिमानाया बार थना थम्हं थःत कंका च्वंपिन्त थःगु भविष्यय्‌ 
ध्वस्त जुइफुगु युद्धया संकेत बी । लः ला न्ह्यायेमा: मखु सा ध्वगिइ व 

लः छग्‌ राष्ट्र व मेगु राष्ट्र दथुइ पःखा ग्वयाच्वन (पौ ४५) तर ... 
मुक्तिया निंतिं हथाय्‌ चाःगु थ्व नुगः (पौ ५०) धकाः व्यक्ति राष्ट्रया 
संकीर्णता वांछ्वयेगु आह्वान कविं याइ । फिस: दुनेया ल: नं गुलि आतुर 
म्वायेत (पौ ५१) खुसि थः यस्से गबलें गनी मखु धका: जीवनया मूल्य 
थुइका बी । प्रत्येक न्हि छपे जा, छगः ध्यबाया निंतिं थः दुनेया मनूया बलि 
बीमाःगु वाध्यता (पौ ५२), अस्वीकार याना ... विरोध जिगु हे ल्हाः ... 
तुति म्ह॒तु नापं थः दुनेया मनया संकेतय्‌ न्ह्याःवने मफुगु ल्हाः तुति जि - 


जि मखु (पौ ५५) धकाः कवि चिल्लाय्‌ दनी । ध्वगिइ धुंकुगु म्‌ ... खँ 
मोक्षया (पो ५८) चाहना याइ कविं । शहर छगू अभिसप्त उपलब्धि मनूया ! 
प्रत्येक जिन्दगी न्ह्यसः चिन्ह थःगु हे मिखाय्‌ अन (पौ ६०), खंका रोबोट 
गुम्ह स्वीचया संकेतया दनी म्वाइ, प्याखं हुइ, सी (पौ ६२), चक्कनेत स्व:गु 
बिचाः व शहरय्‌ कयकुनाः सिनाच्वन (पौ ६५), तर कविं संकीर्णताया बूगु 
संकीर्णता दुने कैद जुया म्वायेगु क्रम ... मनूयागु मखु (पो ६५), धकाः 
न्वाइ । छम्ह ल्यायम्ह न्यासि वँवं हे थारान्ह गोलि वयाः थःत लात ला 
धकाः (पौ ६८), युद्ध - छगू प्रतिक्रियाय्‌, जि तिन्हुया बी चेतनाया 
पुखुलिइ, गुफां अन्तरिक तक्षया प्रगतिया इतिहास च्चया नं वाध्यता दुने बन्द 
जिन्दगी ! (पेज ७६) ख्वाःपाः तया म्वायेगु पःला अस्तित्वहीन जुयाः 
म्वायेगु जक खः, धका: ख्वाःपाः पुया: म्वानाच्वंपि थौंया मनूतयगु ख्वाःपाः 
कविं खुनाबिइ । 

च्वय्‌ न्ह्यथनागु थीथी कविताया भवलं कविया लक्ष्य, उद्देश्य, 
मन्तुना, चाहना, धारणा आदिया स्पष्ट संकेत ब्यू । उकि कवि आनन्द 
जोशीयात जीवनवादी, मानवतावादी, प्रगतिवादी कवि धायेत लिचिलेमाःगु 
मदु । वयकः मानवीय कमजोरी, दुःख, पीडा, छटपटी, इच्छा मन्तुना 
ब्वयेगुलि सफल जूगु दु । विस्थापित जि - 'जि’ मखु सफूया नां कथं हे 
थः विस्थापित जुल ला धकाः शंका आशंका ब्वलंका मन धुकचुक 
यानाच्चंगु थःगु मनयात जि विस्थापित मखु धकाः थुइकेत वयक: सफल 
खनेद्‌ । 

च्वःप्वः मदुगु प्रतिक, उपमा छयला धा:सा कविताया सुन्दरताया 

नष्ट जूवंगु दु। छत्वाःचा खँ थुइकेत अनेक प्रतिक, उपमा छूयला 
कविता गर्न म्हाइपुगु भाषण नं जूवंगु दु - 


हानं हानं इतिहास म्वाना व: व शहरय्‌ 

इतिहासं भौचा जुया लिना च्वनी छुँतयूत 

इतिहासं न्याखुं ब्वह जुया लिना च्वनी न्यातयत 

इतिहासं इमा जुया लिना च्वनी खाचातयत 

इतिहासं भुत जुया लिना च्चनी जिन्दगीतयूत (६३ पेज) 

न्हापांगु छभवल हे कविं धायेत्यंगु खं प्रष्ट जू । हानं हानं खँग्वः 
लिसा कया च्चंगुलिं कविता म्हाइपुस्से च्वनावंगु दु । थुकथं हे छता हे 
खँ लिसा लिसा कया धायेगु अले म्वाःगु कथं कवितायात ताहाकेगु याना 
तःगुलिं विस्थापित जि - 'जि' मखु दुनेया कविता फाकुस्से च्चंगु खः । 
प्रतिक, उपमा नं तःपु कविताय्‌ छगू हे खंग्वःयात तःगू कथं ब्वयातःगु 
खनेदु । थुकि याना नं कविताय्‌ अप्वः निरसता व्वलंगु दु । उदाहरण कथं 
थन वयूकलं छ्यलातःगु सकसियां थुइगु खँग्व: खुसियात न्ह्यथने त्यना 
छायधाःसा कविं थ्व खँग्वःयात प्यपु कविताय्‌ ला छय॑ हे छयलातःगु दु । 


सुनां जिन्दगीयात लिकुंकेत स्वःगु ऋमया विरोध याइ 
वला खुसि खः 
(व ला खुसि खः/ पौ ३) 


दनाच्वंम्ह सि ला ग्वारातुल ज्यलावन 
खुसि निश्चय नं तब्या जुल 
तर वं थःगु प्रवाह तंकल 
(पालुथाय्‌ न्ह्यायेवं तुं .../ पौ ९) 


ल्हाःया खुसियात प्वंकेमा: व फिसलय्‌ 
( ल्हाःया खुसियात .../ पौ १६) 


खः थः गना वना च्वंगु खना नं 

सहयाना च्वने माःम्ह खुसि 
(खुसि थः यस्से .../ पेज ५१) 


च्वयूया प्यपु कविताय्‌ वःगु खुसि प्रतिकयात च्वःप्व: मदयेक 
छयलातःगु स्पष्ट जू । वयां बाहेक मेमेथाय्‌ नं खुसि खँग्व:या छ्यलातःथाय्‌ 
च्वःप्वः मदयेकातःगु दु । जिं स्वये खुसि खँग्व: छ्यला कवि थः हे नं 
अस्पष्ट खनेदु । अथेहे कविं मेमेगु कविताय्‌ नं अनेकने अप्रचलित दुर्बोध 
खँग्व: अले च्वःप्वः मदुगु प्रतिक, उपमा छ्यला कविताया बोधगम्यताय्‌ 
म्वाःगु हस्तक्षेप याकातःगु यक्व दु । म्वाःगु कथं कविता ताहाकयेकेगु 
कविया विशेषतां याना नं कविता ब्वने भयातुका ब्यूगु दु । 

दर्शन व उच्च बौद्धिकताय्‌ जक मदुंसें थः जःखःया साधा, सरल 
जीवनयात थःगु कविताय्‌ कविं दुथ्याकेगु कृतःयात धाःसा वयकःपाखें 
सरल, सुबोध नुगलय्‌ थुंदीगु कविता ब्वने दइगु यकव आस यायेफु । 
ने.सं. १०९६दँया श्रेष्ठ सिरपा: त्याकूगु कवितां ११००दंय्‌ तिनि पिदनीगु 
अले छम्ह सृजनशील च्वसामिया कृति भिदँया दुने नं छाफ सफुतिइ 
लिकुना च्वनीगुयात नेपालभाषा साहित्य ख्यःया हे विडम्वना मधाःसा छु 
धायेगु ? छखे सफू छगू पिथनेगु व श्रेष्ठ सिरपाः छगू कायेगुलि हे 
नेपालभाषा च्वमितय्‌ रहर सीमित जुयाच्वंगु ला मखु ला ? मखुसा सफू 
छगू पिथना ल्हा: प्व/चिनाच्व॑पिं नेपालभाषाया च्वसामितयूत नेपालभाषाया 
ब्वंमितय्‌ न्ह्यसः दु - सफू छगू पिथना गुगु जंगलया गुगु गुफाय्‌ 
छिक:पिं तपस्या च्वंफाया ? गुगु जेलया पःखाः दुने छिकःपिं कैद 
जुयाच्वन ? वा नेपालभाषा ख्य:या छिकपिं लुक बिइधुंकगु सूर्यः जक जुल ? 


न्हू सुथ स्वलापौ, 
दँ १, ल्या: २, ने.सं. ११०५ 

न्हूगु आयामया प्रवाह 
आनन्द जोशी 


- ब.आ.कनकदट्वीप 


आनन्द जोशीजुया चिनाखं जिं भिदं न्ह्य: हे ब्वनेधुंनागु खः । 
अबले पर्त्या भासं मोहन कोइरालापिसं च्वइगु चिनाखँया शैली भाजु 
जोशीजुयाके नं खनाबलय्‌ भीगु भाषा साहित्य क्यब नं म्हो मजू बाः 
धका: जिगु मनय्‌ अतिक स्वां ह्वयावःग खः । लिसें उगु इलय्‌ टि. एस. 
इलियटया चिनाखँयागु चर्चा गाक्कं जुयाच्चंगु ई | सुनां छु धाल व हे 
धालय्‌ जक ब्वाँय्‌ जुइम्ह जिं नं अमेरिकाया अति आधुनिक चिनाखंँ 
मब्वनाबलय्‌ तक इत:मत: कंका च्वना सा आ: हानं छक: “विस्थापित जि 
- 'जि’ मखु” चिनाखंँ मुना ब्वनाबलय्‌ जिं थुइका आनन्द जोशी, सुदन 
खुसः, बुद्ध सायमि, पूर्ण बहादुर वा श्यामसुन्दर थेंजाःपिं कवि दसेँलिं 
नेपालभाषा साहित्यया युग आ: व तायृतितिया जक युग ई मखुत । 
कम्प्यूटरं चिनाखँ च्वके मसनिसां कम्प्यूटर छ्यलेत ल्वयेक चिनाखँ ला 
भीसं नं बिइफत । 

आ: खँ वइ साहित्यिक प्रयोजन वा साहित्य छ्यलेगुया ख । थ्व 
युगं हे कीत धया च्वनेधुंकल, “साहित्य ह्यूपा:या लागि खः (Literature 
is for chane-9ake)” अथे मखुसा भीसं न्ह्यज्या वने धका: ला 
वाका नं तयेम्वा: । खः जा छाः रोमान्टिसिज्म नं वया Sweetest are 
those songs which tell us the saddiest thin¢s धका: नं काव्य 
संरचनाय्‌ भीपिं दुब्वाइ । अथेसां म्हतिं म्हतिं मनूतय्‌गु जीवन दुने 
रोमान्टिसिज्म थें हे युग युगया ह्यूपा: वइ । क्रान्तिया कर्मना वइ । 
Art for |ife ५३९ कला जीवनया लागिं खः । अथेसां थ्व धापू चित्तधर 
'हुदय'या युग तक्क भीपिं दिना अले कासु-लना प्यखें स्वया: खँ थुइका । 

आः आनन्द जोशीया युग सः थ्वःवइ । गथे - 


“सुना अभियानया गतियात पनेत स्वःगु पःखा थुनि 
व ला खुसि खः ।” 


अले नमिं ग्वानाच्वंगु दुश्ययात शहिदतयगु हि भाःपी । स्वति 
पाँय तयाः लुत्तलुया यंके बियाच्वंम्ह दुगुया नं चेतना दनावइ । अले 


तसक हे अन्याय जुयाच्वंगु प्राकृतिक परिवेश (Survival of the 
£६९5) बल्ला त्या:या कानुन सह याये मफया हालाहइ - 


“सीम्ह सुर्य: पाल्हाःतय्‌ तया म्वायेगु जिगु उद्देश्य मखु ।” 


धात्थें साम्यवादया महागुरु सुर्यःया नं सकसितं धकाः बिइगु, 
इनातःगु निभाः तक नं वयात बिइ मखु अथवा छंत मथः, जित: जक 
अप्वः माः धकाः भयल्लाः याना म्वाये मदयेका बिइगु जीवन हना हे 
च्वनेगु स्वया: ला थम्हसिनं हानं चायेकि, होश वयेकि “उफ्‌ ह्यामलेटयात 
थें सुनानं जिन्दगीयात थं वः थन !” धकाः । अले मृत्यृया चक्रव्यूह 
त्वाःथथं जीवन हनेगु कुतः याइ । थ्व युग सापेक्ष कविया भावना अतिकं 
हे दुग्यंक वयाच्चंगु धा: खः । कविता (चिनाखँ)या सशक्तता थन्याःगु हे 
धालं वयाच्चंगुलिं जोशीजुयात भीसं पलिस्थाया थां हे धायेफत । 
नेपालभाषा साहित्यया पुनःजागरण (१५) या लिपा मूर्तरुपं साहित्य 
ख्यलय्‌ दंवइपिं म्हो जूसा छु याये ? धाये म्वायेक आनन्द जोशीं कीत 
लँपु कयना व्यूगुलिं आ: भी नं न्ह्याःवनेफत, युगबोधया तब्यागु लँय्‌ । 
उकि थन जोशीजुया अभिव्यक्ति छत्वाः हानं न्ह्यथने - 

“परम्परां स्वीकार याना ब्यूगु फिसः 

अन गय म्वाये फड जिन्दगी, 

जिन्दगीया पला: ।” 


युगया विसंगति खना: वा खंकाः नं मिखा तिसिना म्वाना 
च्वनेसःपिन्सं ला जोशीजुया खँ थुइके हे फइ मखु । अथेसां थःत हे चुपिं 

ख्वायेका नं व चुपिं ख्वाइपिं हे वैद्य जुया गबलें घाःपाः गबलें वास: 
पायेका म्वाना च्वनेगु नं ला बांलाःगु पह: खड मख्‌ । उकि नेपालय्‌ 
तक्माया आशां शोषण याकाच्चंपिं कर्मचारीत थें जोशीजुया मनोवृत्ति 
जुइफइ मखु धाये ल्वयेक चिनाखंय्‌ सां ह्यूपा: वइगु परिलक्षणया ख थन 
थथे छुमां बिइ थें वयाच्वंगु दु । 


“जि स्यु - सूर्ययात त्वपुयाच्वंगु हाकु 

सुपाँय्‌ चिइकेमा: जः कायेत ।” 

तसक प्रतिकया सौन्दर्य तया अति आधुनिक काव्य शैलीयात 
दुग्यंक क्यनेफुगु च्वसु छपुया नमुना दसु वयकःया चिनाखँ, “वसन्त 
अथेहे लिहां वन” ख: । विख्यात ओश्कार वाइल्डं नं वसन्त अथेहे लिहां 
वंगु मचा बाखं छपु च्वयाः विश्वया सम्वेदन शक्ति मनूतय्‌गु नुगलय्‌ 
थुंदिका व्यूगु, “व स्वार्थी राक्षस” भीत लुमनि । 


“खः ला थुगुसि नं 

वाउँगु जीवन बुइकेगु यक्व इच्छा म्वाकाः 
वसन्तं दुस्वःवःगु दु भीथाय्‌ 

तर, 

वा पुसाज्वना वा पिइत वःम्ह ज्यापु 

बुँइ फिं त्वपुनाच्वंगु खना लागिमिगि चाया 
लिहां व थें 

बसन्त लिहां वन थुगुसि नं ।” 


भीत आः प्रकृति नं बुलुहं सिइमदयेक धोका बिइगु याना 
हयाच्चंगु दु । शायद, मनूतय्‌गु बेइमानीयात ब्वला साःवःगु खः ला ? 
स्वयं भी थः हे नं आ: धात्थें इमान्दारीत ला खः हे मखुत । अथेसां 
इमान्दारीताया प्याखंपा: कायेगु कला भीके दनि । उकि थ्व संसार नं 
बुलुहुं नक्कली जुया वयाच्वंगु दु - हंगकंग बजार थें । निता भा: निता 


जि व निगू कथंया व्यवहार, प्रेम व परिभाषा । उकि धयादिइ, “छगः 

निगः ध्यबाय्‌ समर्पित जिगु थौं, थौं स्वायेगु वाध्यताय्‌ “कन्हे” या लिलाम 
जगु दु ।” अथेसां जागृत (न्ह्यलं चाःपिं) मनूतयूसं ला व कन्हेया भविष्य 
थू, गथे जुड धका: स्यू । उकि उमित कृत्रिम सब्जवाग (004) म्वाः । 
बरु यथार्थ मालाच्चंगु दु । 


लबु जुयाः दने मफुपिं ल्हाःतय्‌ दथुइ 
नुगलय्‌ विश्वास बुइका न्ह्या:वने 
मफुपिं तृतितय्‌ दथुइ 

छमा सिमा छग्‌ दे बुझ 

मेगु देय त्याइ - म्वायेगु युद्धय्‌ ! 


अले छक: प्रत्यित्‌ सम्पुत्पाद अथवा Theory of relativity 
लुमंका कविजुं न्ववानाहइ, “भीगु वर्तमानया बुँइ भीसं हे पुसा पिइमा:गु 
खः ।” थ्व खं २५३३दं न्ट्यः हे नं छक: बुद्धं धयावंगु खः । अथेसां छपा 
न्हायपनं नयनाः मेगु न्हायूपनं पित छूवयेफुपिं नम्वरी पण्डिततयूसं थ्व खं 
ल्हाःम्ह मनूयात ल्वहंयाम्ह द्य. दयेकाबिल । जोशीजुं उकि थन धाइ - 
“भविष्य दया नं भविष्यहीन हे भविष्य धका: । धात्थें ला ल्हाम्ह्‌ दुने थौंया 
ई, कन्हेया ई प्व: चिनेतं स्वयाच्वंपिं । ” 

कवि छम्ह द्रष्टा खः । वयागु मिखां ग्वाखंचा प्वालय्‌ स्वथनातःगु 
चागःचा छग: नं न्ह्यलू वयाच्चनि । उकि जीवनया विसंगतिं धयाहइ - 
“थः हे सिइधृंकल धकाः क्रिया च्वनेमाःगु वातावरण !” अले थम्हं थःत 
मुक्त यायेमाःगु इलय्‌ बार (काः वा तारया बार) तया थम्हं थःत कुंका 
च्वनेगु मनोवृत्तियात यांकया ध्याचू (व्यंग) च्वयादिल । थथेहे बच्छिं 
मयाक्क चिनाखंँ ब्वना स्वयेबलय्‌ छम्ह चित्रकारं थौंया मनू छम्हसियागु 
किपा च्चये थें वयागु ख्वाःया गुंग भावना (Nine ९४३९5५00) गुताजी 
प्रतिकया व गुपा: लंया दुने मनू मात्रया गांपुन्ही क्यनातःगु दु थ्व - 
“विस्थापित जि- 'जि' मखु” दुने । 

खः जा समालोचनाया भवलय्‌ बांलाः, बांमलाः धायेमाःगु खँ 
यक्व दइ । अथेसा नं थ्व छुँ खं, बँ ख ज्वनावःम्ह च्वमि आनन्द 

जोशीयात लमिं थें द्वाल्लुक च्वछाये, क्वछाये यायेत अंग्रेजी साहित्य वा 
संस्कृत साहित्यया धलःपौ प्वला क्यनेगु कृत: जुइमा:गु छुं आवश्यकता 
मदु । छायधाःसा भीगु साहित्य समालोचनाया क्षेत्रया पह ([१शात) हे 
स्यना वयाच्वंगु दु । सही समालोचना वा मूल्यांकनयात Psy-chotantic 
वा Lip-servetic (rend हयां जिल ला अथवा समालोचक थम्हं हे थःगु 
विज्ञता प्रदर्शन यायेत जक “ई” कयां जिल ला धका: स्वयेबलय्‌ मूल 
रचना झिक्‌ पा:वना च्वनेयः । उकि नेपालभाषा साहित्या खं ल्हायेबलय्‌ 
भीगु थौंया वर्तमान देशकाल परिस्थितियात कविजुं छु थुइकल व जक 
कना ब्यूसां गा: । 

उकि सिइके - आनन्द जोशी, कालिदास, भवभूति, वाण, 
शेक्सपियर, जोहन किट्स वा कलरिज नं मखु, न त भारतीय नांद॑पिं 
कवित थें हे वयूक: खः । आनन्द जोशी, आनन्द जोशी हे जुया: च्वनेत 
न्ह्याकूम्ह जूगुलिं आनन्द जोशीं थःगु ब्रम्ह खंगु खँ च्वल, अले यइपुक 
थःगु अभिव्यक्ति धयाहल - “लः ला न्ह्यायेमाः मखुसा ध्वगिइ व लः ।” 
अथवा “खुसि थः यस्सें गुबलें नं गनि मखु” इत्यादि । 

जोशीजुया न्ह्यथनेबहःगु दकव चिनाखँय्‌ मानव जीवनया विवशता 
त न्ह्यब्वयातःगुया मू बिचाः खः मनुखं, मनूयात वाःचाल धाःसा तिनिं 
मानव समाजयात थकायेफइ । कव: लिना, व्यक्तिवादयात पुसा ह्वला 
हानं चाणक्य नीतिं देय्‌ न्ह्याइ मखु । थ्व खँ ला थौं सकसिनं सिइमा:गु 
खः । 

मनूत अथेसां छाय्‌ थें न्ह्य: वयेकाच्चंपि जक दु थें च्वं । थ्व खं 
याना कविजुया मन साप हे अनिश्चित । थीथी तकना भयभयब्यु । थ्व 
खं हे अले चिनाखँ जुया पिहां वइ । “ध्वगिइधुंक्गु म्‌ : पुखूया ध्वग्गीगु 
लः ।” लः जक हिला छुवयां मगा: पुखू हे ल्हाना छुवयेमाल धकाः ! 

अथेहे प्रतिकृया / तुलनाया दसु चित्रित चिनाखँ शहर: छगू 
अभिशप्त उपलब्धि मनूया खः । धात्थें थ्व पृथ्वीयात प्यख्यरं स्वयेबलय्‌ 
शहर यक्व खनेदु । अथेंसा, थ्व न्ह्यइपुइका च्वनेगु थाय्‌ धकाः स्वीकार 
यायेत मनूत फयाच्चंगु मदु । थ्व विषमता मनूतयूगु दुनेया वयाच्वंगु 

अविश्वासया लहर खः, षडयन्त्रया दसु ख: । उकि शहर म्वायेत स्वःगु 
इच्छाया म्हय्‌ । दुर्घटना ... ... ... साधारण घटना ! अथेहे युद्ध छम्ह 
ल्यायम्ह न्यासि बबं हे थारान्हू गोली वया: थःत लात ला धकाः । 

कविं चेतनाया पुखुलिइ तिन्हुइत स्वया: जूम्ह कविं अहर्निस द्यं 
हे मद्यंसे थःगु चाःपहः क्यना कीत न न्ह्यलं थनाबिइ । अले संसारया 
पारस्परिक मान्यता स्वया: नं निपलाः न्ह्याना वया कीत युगबोध 
यानाबिइ । 

थ्व हे गुणया साहित्यिक ममतां भिन्नं (ब्यागलं) हे थःत थःगु 
अस्तित्व ब्वया: पला: छिनावःम्ह कविया व्यागलं चेतनायात हे थौं न्हूगु 
साहित्य दर्शन धाये ल्वःगुलिं (5८८०१ th०५९॥t) अथवा (The poet 
of the second thought in Nepal) धका: धायेल्वइ । उकि जिन्दगी 
म्वायेगु प्रत्येक सम्झौताय्‌ थःगु ख्वा: चने ख्वाःपाः तयाः म्वाइपिं मनूतय्‌त 
थ्व कविता फुक्क अप्यां छ्याये थेंजा:गु लिस: खः । चेतना दया नं न्ह्यलं 
ब्वायेगु पहः पिकाइपिंत ला क तसक हे धायेमाःगु विषयवस्तु । 

उकि भीसं आनन्द जोशीजुया विस्थापित जि - 'जि' मखुयात 
छगू सम्पूर्ण प्रतिकात्मक महाकाव्य मधासें मगा: । थ्व महाकाव्यात 
भीसं न्हूगु आयामया प्रवाह हःम्ह धका: मधासें मगाः । 


स्वनिगः, 
ने.सं. १११० ल्या: ४, पेज ३७-४० 

आनन्द जोशीया काव्य बारे 
समालोचकपिनिगु थःथ गु घापू 


७ झीगु कविताय्‌ दकले पाःगु पह: व बौद्धिक ज्वलं आनन्द 
जोशीया कविताय्‌ दु । ... नेपाःया दबुलिइ नेपाः पिनेया संसार घय्‌पुया: 
न्ह्यानाच्वंगु नीगूगु शताब्दीया समानान्तर आधुनिक मनू व अमिगु 
विडम्वना, दुर्भाग्य प्रति विशेष चिन्तित बौद्धिकता जोशीया चिन्तनया 
परिवेश जूगु दु। 

कृष्णचन्द्रसिंह प्रधान (११०३), 
विद्रोह व बौद्धिकताया कवि आनन्द जोशी, 
कला, ल्याः ७, द॑ ८, पेज १०६ -११७ 


० आनन्द जोशी नेपालभाषा काव्यया छगू अलग शैली व परीपाटीया 
कवि खः । ... निश्चय नं थ्व पिढीया मेपिं कवित स्वया: जोशीजुया 
काव्य-परिवेश तव्याः, बौद्धिक धरातल च्वन्ह्याः, अय॒जूगुलिं गुगु ब्यापक 
दृष्टिकोण जीवनयात स्वयेगु वयकःया प्रयास ख: व वर्तमानय्‌ उकिया 
उपहास्य स्वरुपया चित्रणं गुगु संदिग्धता, अतृप्ति व व्याकुलता व्यक्त 
जुगु दु, शायद उगु तंय्‌ तक मेपिं मथ्यं । ... समग्र रुपय्‌ स्वयेबलय्‌ मेपिं 
स्वया: जोशीजु न्हू ताइ - वयकःया उक्ति, प्रतिक, उपमेय वस्तु, कथ्य 
व शैलीया विलक्षण फुक्क, फुक्कं । खः नं जोशीजुया कविया खोज 
नविनता व प्रयोगशीलताया पाखे न्ह्यानाच्चंगु दु । 
कृष्णचन्द्र सिंह प्रधान (२०२९), 
समसामयिक नेपालभाषा कविताया स्वरुप 
- छगू परिचर्चा, 
“आभा”, (आधुनिक नेवारी कविता अंक), 
द॑ १, ल्या: ६, पेज २३-२९ 

७ ... थुथायूया हे थ्वयूकःया कवितां ज्वंगु विषयवस्तुया गाम्भीर्य, 
दृष्टिकोणया विस्तीर्णता वा न्यंकादीगु सःया सशक्त गुणं याना थ्वयूकलं 
थः ज्वलिंज्वःपिं कविपिंनाप पानाच्चंगु थःगु हे बिस्कं कवि - व्यक्तित्व 
पलिस्था याये फयेधुंकल - नेपालभाषा न्हू कविताया गोथिक महल 
रुपय्‌ । 

प्रा.डा.कमलप्रकाश मल्ल (१०८८), 
सिंकःमिया स्वाने, जिं स्वये 
ने.सं. १०८८, पौ १५२ 


७ नेपालभाषाया आधुनिक कविपिनि भवलय्‌ कवि आनन्द 
जोशीं थः ज्वलिंज्वः कविपिनि विचार व भावय्‌ सामञ्जस्य निर्वाह याना 
नं विशेषतः मनू दुनेया मनूया अस्तित्व अन्वेषण यायेगुली थःगु हे बिस्कं 
व्यक्तित्व न्ह्यब्बयादीगु दु । 

प्रा.डा.जनकलाल वैद्य (११००), 

विस्थापित मखुम्ह 'जि' यात ब्वनाः, 

आनन्द जोशीया “विस्थापित जि-'जि' मखु”या भूमिका, 
पेज ८१-९३ 


७ विश्वजनीन भावनायात स्थानीय परिवेशय्‌ ल्वइकथं सार्वजनीन 
स्वरुपय्‌ दुत हयाः नेपालभाषाया काव्य विधाया स्वापू विश्वया अन्य 
भाषाया काव्य-विधालिसे हनेगु वयूकःपाखें उत्थें हे न्ह्यथने-बहगु ज्या नं 
जूवंगु दु । म्हिगः तकयागु रोमानी शिल्प व शैलीया थासय्‌ थौंयागु 
वस्तुगत तथ्यं घ्वाःगु चातुर्य व प्रविधियात ब:बिया: छत्वाथः च्वय्‌ 
थकायेगु ज्या नं जूवंगु दु । 

माधव लाल कर्माचार्य (११०२), 
आनन्द जोशी : जि 'जि' मखु, 
'खेलुइताः', ल्या: २ । 

० वर्तमानप्रति असन्तोष ब्वइबलय्‌ आनन्द जोशीयाके थें जा:गु 
विद्रोहया सः सुइकें तायेमदु वर्तमानप्रति मेमेपिं कविपिं नं असन्तुष्ट 
खःसां। ... 

प्रा.डा.सुन्दरकृष्ण जोशी (१०९०), 
न्हू कविपिनि न्हू लँपु, 
सितु, ल्या: ३३ । 


० नेपालभाषा साहित्य क्षेत्रय्‌ दकले पूवंक “आधुनिक” कविता 
धायेछिंगु प्रवाह कवि आनन्द जोशीया रचनाय्‌ खनेदु । 

प्रा. माणिकलाल श्रेष्ठ (१०९७), 

“ससिवा” संकलनय्‌ प्रगतिवादी प्रवाह, 

ज्वलान्हायूक, ल्या: ६ । 


७ कविं अवश्य नं असन्तोष, विद्रोहया सः थ्वयेकू तर उग्रवादी 
वा यथार्थया सिमानां पिने वना: मखु कलात्मक ढंग शूक्ष्म शैलीया प्रवाहं 
थःगु अनुभूतियात व्यक्त यायेफुगु हे विशेषता खः । 

पुष्प चित्रकार, (१०८६) 
जिगु मिखाय्‌ “गाजलं दाःगु चा” 
“गाजलं दाःगु चा”या भूमिका, पेज ६५-९४ 


७ न्हू कविता आन्दोलनया छम्ह शिखर कवि खः - आनन्द 
जोशी । न्हू कविताया छगू बिस्क प्रवाहयात कवि आनन्द जोशी नीस्वना 
उकिया विकास नाप याःगु दु । ... थः समकालीन प्रतिनिधि कविपिनिगु 
नाप पला: छिना बिस्कं सौदर्य व शिल्पं थःगु बिस्कं म्हसीका किइफूगु 


हे कवि आनन्द जोशीया विशेषता खः। ... कवि आनन्द जोशी 
...गुम्हेसिगु काव्य प्रवृतियात न्हू पिंढीया कवितयूसं नाला वयाच्चगु दु । 
इन्द्र माली (११३०), 


खेलुइताः, द॑ ११, ल्या: ११, पेज ७८ - ९० 
७ आनन्द जोशीजुया “विस्थापित जि - 'जि’ मखु” यात छगू 

सम्पूर्ण प्रतीकात्मक महाकाव्य मधासें मगा: । थ्व महाकाव्यया कवियात 
भीसं न्हूगु आयामया प्रवाह हःम्ह धका: मधासें मगा: । 

ब.आ. कनकद्रीप (१११०), 

न्हूगु आयामया प्रवाह आनन्द जोशी, 

स्वनिग:, ल्या: ४ । 


७ आनन्द जोशीजु मूलतः कवि खः। वयकलं ... स्यल्लाःगु 
कविता च्चयादी । आनन्दजं थःगु कविताय्‌ समाज - व्यवहारया कटु 
सत्य तीब्र भाषाय्‌ प्वंकादी । वयकलं नेपालभाषाय्‌ छगू न्हूगु क्षेत्रया 
कविता च्वयादीगु दु - नगरबोधया । 

काशीनाथ तमोट (१०९६), 
नेपालभाषाया आधुनिक काव्य......., 
नेपालभाषाया आधुनिक कविता, पासामुना, यें । 


० थौंया मनूया जीवनय्‌ लानाच्वंगु घाः, दुःख, वेदना, हिइमहिइ, 
पीडा, वाध्यता, विवशताया उच्छवास अले जीवनबोध, अस्तित्वबोध 
वयकः (आनन्द जोशी)या कविता खः । आर्थिक, राजनैतिक, सामाजिक 
यन्त्रणा, द्वन्द्व, विज्ञानया प्रगतिं हःगु यान्त्रिकतां थला: कवलाः जुयाच्वंगु 
जीवनया चित्रण, हरेक विषम परिस्थिति नं लुत्तुलुया सात्तुसाला जीवनया 
मूल्य, जीवनया अस्तित्व, अले जीवनया महानताया बोध वयकःया 
कविता खः ... । “विस्थापित जि - 'जि' मखु” दुनेया कवितां जीवनया 
अभिसप्तता, अनास्था, आडम्वर, फुस्लुपन, नामर्दीपन, कायरपनयात 
वांछुबया जीवनया महत्व अले थ्वया अस्तित्वबोध याका मनू-मनू जुया 
म्वायेगु सन्देश बियाच्चंगु खनेदु । ... उकिं कवि आनन्द जोशीयात 
जीवनवादी, मानवतावादी, प्रगतिवादी कवि धायेत लिचिलेमाःगु मदु । 

बालगोपाल (११०५), 
“विस्थापित जि-“जि” मखु” दुनेया कविताय्‌ दुनाः, 
न्हू सुथ, स्वलापौ, द॑ १, ल्या: २। 

० कवि श्यामसुन्दर सैंजु, पूर्ण वैद्य व सशक्त व न्हू लेखनया थां कवि 

आनन्द जोशी पाखें न्हू कवितायागु नी स्वंगु ख: । ... वयूकः (आनन्द 

जोशी)या कविताय्‌ असन्तोष दु, विद्रोह दु, अझ परिवर्तनया चाहना नं 

दु तर अथे खःसां राजनीतिक सिद्धान्तया लेबल धाःसा तिका मजू, 
“विस्थापित जि - 'जि' मखु” सफू थुकिया दसि खः । 

मल्ल के. सुन्दर (१११०), 

सितु, ल्या: ७७, पेज १४-२८ 


० बांलाःगु कविता भावुकता व शब्द चित्रया छगू सन्तुलन 
खः । वयक:या आपालं कविताय्‌ थुगु सन्तुलन दया चेतना अभिव्यक्तिया 
प्रस्तुति कथं छगू घनिभूत तरंगया अनुभूति ब्वंमिया नुगलय्‌ थना बिइगु 
गुण दुगुलिं हे विद्वान समीक्षक भाजु डा. कमलप्रकाश मल्लं गनं मेथाय्‌ 
वयूकःया कवितायात गोथिक महलया उपाधी ब्यूगु जुइमा: । वयूकलं 
छ्यलादीगु शब्द चित्रं नेपालभाषाया साहित्यय्‌ अभिव्यक्ति क्षमता व 
गुणस्तरयात हे थकयाबिइ । 

डा.केशवमान शाक्य (२०४८), 

आनन्द जोशीया कविता : विविध प्रतीकवादया 
छगू सशक्त छयला, 

आखे, द॑ २, ल्या: ७, पेज ४१-४७ 


७ कवि आनन्द जोशी नेपालभाषा चिनाखंँ ख्यःया न्ह्यथनेबहःम्ह 

व प्रतिनिधि आधुनिक कवि खः । विशेषरुपय्‌ वयूकः चेतना व विद्रोहया 

कवि खः । ...थः ज्वलिंज्वःपिं कवित सिबे बिस्कं हे पहः, शैली व 

स्वरुपया वयकःया कविता जीवनया तव्या: व तःजाः, स्वतन्त्रता व चकंगु 

पन व विद्रोह व चेतनाया महत्ताय्‌ केन्द्रित जुयाच्वंगु दु । सरल तर 

वैचारिकतायुक्त सहजतां जाःगु विम्बयागु व्यापकतां वयूकःया कविता 
पठनीय जक मजुसे मननीय नं जू । 

ध्रुव मधिकर्मी, 

पुनर्जागरण, २०६२, श्रावण ११, मंगलवाः, पेज ६ 

७ नेपालभाषा आधुनिक कविता ख्यःया छम्ह बहुचर्चित कवि आनन्द 
जोशी नं खः । थ्वयूकःया विस्थापित जि - 'जि' मखु कविता संग्रहयात 
कया: समालोचक कृष्णचन्द्रसिंह प्रधानजुं थ्वयूकःयात विद्रोह बौद्धिकताया 
कविया रुपय्‌ प्रतिस्थापित यायेधुंकूगु खया: नं कोसल्बहं कविता संग्रहय्‌ 
थ्यंबलय थ्वयूकःयाके अझ अप्व: परिष्कृतता परिपक्वता वःगु व कविताय्‌ 
बौद्धिक पक्ष स्वया: नं दार्शनिक पक्ष अझ अप्व: सशक्त जूगु दु। जोशी 
थौंया विश्वया स्थिति, मनूया जिन्दगी, जिन्दगीइ भोगय्‌ यानाच्वंगु 
विवशता वाध्यतायात बौद्धिक प्रखरता जाःगु प्रतीक उपमाया माध्यमं 
ब्वयादिइम्ह छम्ह आधुनिक कवि खः। थः दुनेया थःत माला जूम्ह कवि 
आनन्द जोशी जीवनया असंगतिपूर्ण यथार्थयात खंका दिइगु दु, थौंया 
मनुखं विस्थापित जुजुं वनाच्वंगु वाःचायेका दिइगु दु, मानव मूल्य न्हिया 
न्हिथं विघटन जुजुं वनाच्वंगु अनुभव यानादीगु दु । थथे मनूयात मनू 
जुया म्वाके मबिउगु वाध्यताप्रति कवि आनन्द जोशीया तच्वःगु आक्रोश 
दु, विद्रोह दु । अले कविया विद्रोह, विद्रोहया निंतिं जक मजूसे पविर्तनया 
निम्तिं खः, नहगु मूल्य, न्हूगु मान्यताया नी यायेत खः, मानवीय मूल्य 
अवमूल्यन मजुइकेत खः । 
प्रा. प्रेमशान्ति तुलाधर, 
नेपालभाषा साहित्यको इतिहास, पौ २५४, 
नेपाल प्रज्ञा प्रतिष्ठान, 
७ कवि आनन्द जोशी थःगु जीवन्त भोग, अनुभव, चेतनानापं 
उगु ई व समाजया प्रतिनिधि जुया: चेतनशील दृष्ठा-सृष्ठाया रुपय्‌ थःगु 
अनुभव-अनुभूति थःगु कविताय्‌ व्यक्त याना दिइगु दु । ... कवि जोशी 
यक्व हे सचेत, चेतनशील, सशक्त, बौद्धिक व सम्यक, मर्यादित, 
संयमित नं खनेदु । 
वंशी श्रेष्ठ, 
अमूर्त स्वतन्त्रता : मूर्त कवि, 
थौंया कविता, दँ १, ल्या: २, 
ने. सं. ११३५, पेज ३ - ९ 

डा. आनन्द जोशीया 
'शौंया कविता सम्वन्धी घापू व दर्शन 


6 कविता जीवनयात प्रत्येक दृष्टिकोणं वाला: अभिव्यक्त यायेगु प्रयत्न खः । 

6 सीमित लागा दुने कयक्ना: म्वायेमा:गु वाध्यता, न्हूगु ल॑ दयेकाः न्ह्याःवनेत स्वःगु 
क॒तःया न्ह्यःने पःखाः जुयाः दंवइगु परम्परागत मू, मान्यता व सर्गः थें म्वायेत स्वःगु 
कुतःयात चुंचुं थला बिइगु षडयन्त्रया विरोधय्‌ ब्वलंगु अभियान ख: - थौंया कविता । 

७ थोंया कविता निष्क्रियता, गतिहीनता, रिक्तता व थौंया जीवन लिसे भ्यलयपुने मफूगु 
मू, मान्यता प्रति छगू विद्रोह खः । थौंया कविता बौद्धिक दुराग्रह मखु, विकृत-किपा मखु, 
रहस्यं भय्बियाच्चंगु न्ह्यसः मखु, गुकिया लिसः फगत श्रष्टाया ल्हाःतय्‌ जक दइ । थौंया 
कविता छम्ह बाँद्धिक मनूया परिवशय्‌ प्रति रचनात्मक प्रतिक्रिया खः । 

6 कविता न्ह्यपुया फ्याक्टरीया थासा मखु, कविता न्ह्यपुया कसरत मखु । कविता ला 
छगू अनुभव खः, गुगु व्यक्तिगत व सामाजिक कुण्ठाया दथुइ म्वाना: कविं प्राप्त याइ । 
उकि त्याना हयागु अनुभव मखु, थःगु हे अनभुवं प्याकाः कविं कविता च्वयेमाः । 

७ कविता ला कविं जिन्दगी भोगय्‌ यानाच्चंगु वास्तविकता, मनूत म्वानाच्चंगु लकस 
नापया अन्तर-संघर्ष व थःगु अनुभवया लिच्चःया आधारय्‌ अनुभूतिगत रुपं पिज्वइगु 
सिर्जना खः । थ्व हे सिर्जना ल॑ जुइफु, दिशा जुइफु । अनुभवयात बःकयाः कविताया 
विषय-क्षेत्र कन्‌ झन्‌ तव्याका यकेमाः । 

७ थोंया कविता वर्तमान जीवनय्‌ हा कयाच्चंगु अन्तर्विरोध नाप ल्वानाच्चंपिं मनूतयगु 
आत्म-पीडा अभिव्यञ्जनाया माध्यम जुइमा:, जीवनया सारहीनताया प्रलाप मजूसे, उद्देश्य, 
मूल्य प्राप्ति सम्वन्धित जुइमा:, मखुसा कन्हय्‌ थों कविता फगत निराश, आत्म निवार्सन, 
सत्रान्स, कुण्ठाया द्यब: जक सावित जुइफु । 

७ नेपालभाषाया थोंया कविताया यात्रा विकट तथा संकटपूर्ण जूसां थुकिया उपलब्धि 
कोशल्वंहया रुपय अगिंकार मयासें मगा: । थ्व धा: नं छगू त:धंगु हिउपा: हःगु जक मखु, 
जीवनयात स्वयेगु पहलय्‌, जीवन म्वाना च्चनेत बाध्य जूगु व्यवस्थाया मूल्यांकन यायेगु 
आधार, थौंया ईयात थःगु हे तबरं म्वायेगु दृढता, कन्हेया दिशा नं थ:पिसं हे निर्धारण याना 
न्ह्याःवनेगु साहसयात बुइका:, व्वलंकाः साहित्यया मेमेगु विधाय्‌ सिबें थ्व कविता विधां 
बिस्क इतिहास किइत सफल जूगु दु । DISTHIAPETA ग. फा भक्ता 

